ކަޅު ފާނަ - ވިކިޕީޑިއާ\nކަޅު ފާނަ (ސައިންޓިފިކް ނަން: Epinephelus septemfasciatus)ނުވަތަ (އިނގިރޭސި ބަހުން: Convict grouper)އަކީ ރާއްޖޭގެ ފަރުފަޅުތަކުގެ ބޭރު ފުންކަނޑުތަކުގައި ދިރިއުޅޭ މަހެކެވެ. ދިވެހިންކުރާ ކެޔޮޅު ކަމުގައި ބޭނިފައި ހުއްޓާ ވަރަށް ނުފެންނަ މަހެކެވެ. ސަބަބަކީ މިބާވަތުގެ މަސް އުޅެނީ ވަރަށް ފުނުގައި ކަމަށްވާތީ އެވެ. މިމަސް ރާއްޖޭގައި އުޅޭކަމަށް ފުރަތަމަ ރިކޯޑްކުރެވުނީ 25 އޮކްޓޯބަރ 1988 ގައި މާލެ އަތޮޅުގެ ހުޅަގުން އަތޮޅުން ބޭރުގައި 140 މީޓަރާއި 170 މީޓަރާއި ދެމެދުގެ ފުންމިނުގައި ލޭނު އަޅައިގެން ކުރެވުނު ކެޔޮޅު ކަމުގައެވެ. މިއީ ކެއުމަށް ރަގަޅު މަހެކެވެ.\nމަހުގެ ކަރުތާފަތުގެ ކުރީބައިގެ މަތީ ކައިރިފަށް ހުންނަނީ ކަށިކޮށެވެ. މަހުގެ މަތީ ކޮތަރިބައިގައި 11 ހަރުކައްޓާއި، 13އާއި 15އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި3ހަރުކައްޓާއެކު9ނުވަތަ 10 މަޑުކަށި ހުރެއެވެ. މަހުގެ ނިގޫފަތު ކޮޅު ހުންނަނީ ވަށްކޮށެވެ.\nމަހުގެ ބުރަކަށިމަތީގެ ކުލައަކީ ކަޅުކުލައެވެ. މަހުގައި މުށި ކުލައިގެ ފުޅާ7ނުވަތަ 8 ރޮނގު ހުރަހަށް ހުރެއެވެ. މިއީ ދިވެހި މަސްވެރިން ގިނައިން ބާނާ އުޅޭ މަހަކަށް ނުވުމާއެކު މިމަހަށް ކިޔާ ވަކިނަމެއް ނެތުމުން މަހުގައި ހުންނަ ކުލައަށް ބަލާ މިމަހަށް ކަޅު ފާނަ ކިޔާ ނަންދީފައި ވަނީ އެވެ. މިއީ ވަރަށް ބޮޑެތި ފާނައެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 23 ޖޫން 2008، 01:48 ގައެވެ.


Dhuniyeyge sihhathuge jamiyya aai ekeegai oiyy gulhunthah America in kandaalaifi\nދުނިޔޭގެ ސިއްހަތުގެ ޖަމްއިއްޔާ އެކީގައި އޮތް ގުޅުންތައް އެމެރިކާއިން ކަނޑާލައިފި\nމިހާރު ފެތުރެމުންދާ ކޮވިޑް-19ގެ ބަލިމަޑުކަމާއި ދެކޮޅަށް ދުނިޔެއިން ކުރަމުންދާ މަސައްކަތުގެ އެންމެ އިސް ދައުރު އަދާކުރާ ދުނިޔޭގެ ސިއްހަތުގެ ޖަމްއިއްޔާ އެކު އޮތް ގުޅުންތައް ކަނޑާލުމަށް އެމެރިކާއިން ނިންމައިފިއެވެ.\nމިކަން އިއުލާންކުރީ އެމެރިކާގެ ރިޔާސީ ގަނޑުވަރު ކަމުގައިވާ ވައިޓް ހައުސްގައި ކުރިއަށްދިޔަ ނޫސްވެރިންގެ ބައްދަލުވުމެއްގައި ވާހަކަދައްކަވަމުން އެމެރިކާގެ ރައީސް ޑޮނަލްޑް ޓްރަމްޕެވެ.\nޓްރަމްޕް ވިދާޅުވީ އަހަރެއްގެ މައްޗަށް އެންމެ 40 މިލިޔަން ޑޮލަރު ދިން ނަމަވެސް ޗައިނާގެ އަތުގައި ޑަބްލިޔުއެޗްއޯގެ ކޮންޓްރޯލް އެބައޮތްކަމަށާއި، ނަމަވެސް އެމެރިކާއިން އޭގެ ބަދަލުގައި އަހަރަކު 450 މިލިޔަން ޑޮލަރު އެ ޖަމާއަތަށް ދައްކާ ކަމަށެވެ. އަދި ޗައިނާގެ ސަރުކާރުގެ ނާގާބިލްކަމުގެ ނަތީޖާ މުޅި ދުނިޔެ ތަހައްމަލް ކުރަމުންދާކަމަށް އެބޭފުޅާ ވިދާޅުވިއެވެ.\nއަދި ޗައިނާގެ ފަރާތުން "ވޫހާން ވައިރަސް"ގެ ހަގީގަތް ފޮރުވުމުގެ ސަބަބުން މުޅި ދުނިޔެއަށް އެ ވައިރަަސް ފެތުރިގެން ދިޔަކަމަށާއި، އަދި އެކަމުގެ ސަބަބުން އެމެރިކާއާއި ދުނިޔެއިން ގިނަބަޔަކު މަރުވެގެން ގޮސްފައިވާކަމަށްވެސް ވިދާޅުވިއެވެ. ޓްރަމްޕް އިތުރަށް ވިދާޅުވީ މި ވައިރަސް ފެތުރެން ފެށިއިރު، އެކަމާއި މެދު ދުނިޔެއަށް އޮޅުވާލުމަށް ޗައިނާގެ ފަރާތުން ޑަބްލިޔުއެޗްޔޯއަށް ބާރު އެޅިކަމަށެވެ.\nރައީސް ޓްރަމްޕް އިތުރަށް ވިދާޅުވީ ޑަބްލިޔުއެޗްެއޯގެ ފަރާތުން އިސްލާހުކުރަން ޖެހޭ ކަންކަމުގެ މައުލޫމާތު އެ ޖަމްއިއްޔާއަށް ދެވުނުކަމަށާއި، ނަމަވެސް އެކަމަށް އަމަލުކުރުމަށް އެފަރާތުން ދެކޮޅު ހެދިކަމަށެވެ. އެހެންކަމުން ދުނިޔޭގެ ސިއްހަތާއި ބެހޭ ޖަމްއިއްޔާއާއި އެކު އޮންނަ ގުޅުންތައް ކަނޑާލުމަށް ނިންމާފައިވާ ކަމަށްވެސް ޓްރަމްޕް ވިދާޅުވިއެވެ.\nއަދި އެ ޖަމްއިއްޔާއަށް މިހާރު ދެމުންދާ ފައިސާތައް އާންމު ސިއްހަތާއި ގުޅޭ ބައިނަލްއަގްވާމީ އެހެނިހެން މަސައްކަތްތަކަށް ދިނުމަށް ނިންމާފައިވާކަމަށްވެސް ވިދާޅުވިއެވެ.\nއދ.ގެ ސަލާމަތީ މަޖިލީހަށް އާ ހަތަރު ވަގުތީ މެންބަރަކު ހޮވައިފި02 weeks ago\nޕާކިސްތާނުން ލޮކްޑައުންއަށް ލުއިތަކެއް ދިނުމުން ޑަބްލިޔުއެޗްއޯގެ ބޮޑެތި ފާޑުކިޔުންތަކެއް!03 weeks ago\nނަސްލީ ތަފާތުކުރުންތަކަކީ "ގުދުރަތީ" ކަމެއްތަ؟41 month ago\nއިންޑިޔާއާއި ދެކޮޅަށް ޕާކިސްތާނުން އޯއައިސީއަށް ހުށައެޅި ހުށައެޅުމަށް ޔޫއޭއީއިންވެސް ދެކޮޅު ހަދައިފި01 month ago\nއެމެރިކާގައި ކޯވިޑް-19 އަށް ވެކްސިނެއް ހޯދުމުގެ ޓީމް އިސްވެރިއަކަށް މުސްލިމެއް!01 month ago\nއިޒްރޭލުގައި ހުންނަ ޗައިނާގެ ސަފީރު މަރުވެފައި އޮއްވާ ފެނިއްޖެ01 month ago\nޔޯގާ ހެދީމާ ކޮވިޑް 19 އިން ރައްކާތެރިވެވޭކަމަށް އިންޑިއާގެ ބޮޑުވަޒީރު އިއުލާންކުރައްވައިފި 12weeks ago\nހަމަނުޖެހުން ހިނގީ އިންޑިއާ ސިފައިން ބޯޑަރު ހުރަސްކޮށް ޗައިނާގެ ސަރަހައްދަށް ތަކުރާރުކޮށް އެރުމުން 12weeks ago\nއިނގިރޭސިވިލާތުގެ ވިޔަފާރިވެރިއަކު ރާއްޖެއަށް 75 ހާސް މާސްކް ހަދިޔާކޮށްފި 1 1 month ago\nދުނިޔޭގެ ސިއްހަތުގެ ޖަމްއިއްޔާ އެކީގައި އޮތް ގުޅުންތައް އެމެރިކާއިން ކަނޑާލައިފި01 month ago\nއުއިގަރ މުސްލިމުންނާއި ދެކޮޅަށް ޖަރީމާ ހިންގާކަމަށްބުނެ، އެމެރިކާއިން ޗައިނާގެ ކުންފުނިތަކެއް ބްލެކްލިސްޓްކޮށްފި51 month ago


India ah eheetherivumah pakistanuge jamiyya akun masahkah fashaifi - Vaguthu\nއިންޑިޔާއަށް އެހީތެރިވުމަށް ޕާކިސްތާނުގެ ޖަމިއްޔާއަކުން މަސައްކަތް ފަށައިފި\nއިންޑިޔާއަށް ކުރިމަތިވެފައިވާ ކޮވިޑް-19 ގެ ބަލިމަޑުކަމުން އަރައިގަތުމަށް ޕާކިސްތާނުން ދަރުމަވެރިންނާއި އެމްބިއުލާންސްގެ އެހީތެރިކަން ދޭން ނިންމައިފި އެވެ.\nޕާކިސްތާނުގެ އެދި ފައުންޑޭޝަނުން އިންޑިޔާއަށް މިހާރު ކުރިމަތިވެފައިވާ ކޮވިޑް-19 ގެ ބަލިމަޑުކަމުން އަރައިގަތުމަށް ދަރުމަވެރިންނާއި 50 އެމްބިއުލާންސް ދިނުމަށް ނިންމައިފި އެވެ.\nއެދި ފައުންޑޭޝަނުން އިންޑިޔާގެ ބޮޑުވަޒީރު ނަރެންދުރަ މޯދީއަށް ފޮނުވި ސިޓީއެއްގައި ބުނެފައި ވަނީ މިހާރު އިންޑިޔާއަށް ކުރިމަތިވެފައިވާ ކޮވިޑް-19 ގެ ބަލިމަޑުކަމުން އަރައިގަތުމަށް އެހީތެރިވުމަށް އެ ފައުންޑޭޝަނުން އެހީތެރިވުމަށް ނިންމާފައިވާ ކަމަށެވެ. އެގޮތުން 50 އެމްބިއުލާންސް އާއި އެހީތެރިވުމަށް ދަރުމަވެރިން ފޮނުވުމަށް ނިންމާފައިވާ ކަމަށެވެ.\nއެދި ފައުންޑޭޝަނުން ފޮނުވި ސިޓީގައި ބުނެފައި ވަނީ އެ ފައުންޑޭޝަނުން އެއްވެސް ބަދަލެއް ބޭނުން ނުވާކަމަށާއި އެހީތެރިވުމަށް ފޮނުވާ ދަރުމަވެރިންނަށް ކެއުމުގެ ކަންކަން، ބޭނުންވާ ހުރިހާ ކަންކަމެއްވެސް ހަމަޖައްސާނީ އެ ފައުންޑޭޝަނުން ކަމަށެވެ.\nޕާކިސްތާނުގެ ފައުންޑޭޝަނުން ފޮނުވި ސިޓީގެ ޖަވާބެއް އަދި އިންޑިޔާ ސަރުކާރުން ދީފައިނުވާއިރު މީސްމީޑިޔާގައި އަންނަނީ އިންޑިޔާނީޑްސްއޮކްސިޖަން، މި ހޭޝްޓެގް ދައުރުވާން ފަށާފައެ އެވެ. އެންމެ ބޮޑަށް މި ހޭޝްޓެގް ދައުރުވަނީ އިންޑިޔާ އާއި ޕާކިސްތާނުގައި އެވެ.\nކޮވިޑް-19 ގެ ކޭސްތައް އިންޑިޔާގައި އިތުރުގެ ބަލިވާ މީހުންނާއި މަރުވާމީހުންގެ ޢަދަދު އިތުރުވެފައިވާއިރު މިހާރު އިންޑިޔާގައި އެންމެ ބޮޑުވެފައިވާ އެއް މައްސަލަ އަކީ ވެންޓިލޭޓަރުގައި ތިބި ފަރާތްތަކަށް ބޭނުންވާ އޮކްސިޖަން ފޯރުކޮށްނުދެވޭ މައްސަލަ އެވެ.\nއޮކްސިޖަން ނުލިބުމުގެ މައްސަލައިގައި ހައްލެއް ހޯދަން އިންޑިޔާގައި ކޯޓަށްވެސް އެ މައްސަލަ ވަނީ ވައްދައިފަ އެވެ. އޮކްސިޖަން ނުލިބި މިހާރު އިންޑިޔާގައި އެތައް ބަޔަކު ވަނީ މަރުވެފަ އެވެ.\nއޭޕްރީލް 24, 2021 16:58\nއިންޑިޔާއިން ކާންދީ ފެންބޯންދީބަލަ ހައްޓާ ދިވެ ހިސަރުކާރުންމިތިބީ ދެލޭމަރާލައިގެން އަޑުއިވޭކަމަށްވެސްނަ ހަދާ.. މިއީވަރަށްދެރަކަމެއް\nއޭޕްރީލް 24, 2021 20:52\nދިވެހިންގެ ހާލުވެސް މިއޮއްދަނީ އަތްނުފޯރާފަށައް އަރަމުން ނަސީދު ބޭނުންވަނީ އަދިވެސް ތިހާލުގަވެސްމިގައުމައް އިންޑިއާގެ އެހީ ހޯދަން މީނަގެ ސިޔާސީ ޖަގަޑާގަ މި ކުދަގައުމު ޗައިނާ އާއި އިންޑިއާ ދެމެދު ދެބޯގެރިދުއްވާ ފިތުނަކުރުވަނީ މީ ކިހާދެރަވަރުކަމެއް މީނަގެ މުސީބާމުސީބާތުން ދިވެހިންސަލާމަތްކުރައްވާށި..


Culinary Challenge: Dhivehi kakkaa innah bodu eid eh | Mihaaru\nހޮޓެލް އޭޝިއާ އެގްޒިބިޝަންގެ ތެރެއިން ބާއްވާ އިންޓަނޭޝަނަލް ކަލިނަރީ ޗެލެންޖުގައި މިއަދު ޝެފުންތަކެއް ކައްކަނީ: މި މުބާރާތް އަންނަ ބުދަ ދުވަހުގެ ނިޔަލަށް ކުރިއަށްދާ އިރު މުބާރާތުގައި 566 ޝެފުން ބައިވެރިވޭ.-- ފޮޓޯ: މުހައްމަދު ޝަރުހާން / މިހާރު\n04 ސެޕްޓެމްބަރ 2016 - 14:45\nކެއްކުމަށް ޓެންޓުތެރޭގައި ބަހައްޓާފައި ހުރި 10 ސްޓޭޝަނުގައި ކައްކާއިން އެތުރިލައިގެން ތިއްބެވެ. އެ މީހުންގެ ކުރިމަތީގައި ހުރި ތަށިތައްޓާއި ޓްރޭތަކުގައި ހުރީ ކާއެއްޗެެހި ތައްޔާރުކުރަން އަޅާ އެކި ފާޑުގެ އެއްޗިއްސެވެ. އެކި ވައްތަރުގެ މަހާއި ތަރުކާރީގެ ބާވަތްތަކާއި ރަހަމީރު ކުރުމަށް ބޭނުންކުރާ ތަކެއްޗެވެ. މަސްތައް ކޮށާލައި ކައްކާލި އިރު ފެނިގެން ދިޔައީ އާދަޔާހިލާފު ހުނަރެވެ. އަތްމަތި ހަލުވިކަމާ އެކު ކައްކައި ނިންމާލި އިރު ތަށިތަކުން ފެންނަން ހުރި ކާތަކެތިން ކުޅުދިޔާވެ އެވެ.\nމިއީ މިއަދު ދަރުބާރުގޭގައި ފެށި ހޮޓެލް އޭޝިއާ އިންޓަނޭޝަލް ކަލިނަރީ ޗެލެންޖެވެ. ރާއްޖޭގެ ޓޫރިޒަމް ސިނާއަތުގައި ހަރަކާތްތެރިވާ އެންމެންނަށް އަހަރަކު އެއް ފަހަރު އަންނަ ކެއްކުމުގެ ބޮޑު އީދެވެ.\nހޮސްޕިޓަލިޓީ ދާއިރާއިން ރާއްޖޭގައި ބާއްވާ އެންމެ ބޮޑު ފެއާ، ހޮޓެލް އޭޝިއާ އެގްޒިބިޝަންގައި ހިމެނޭ އިންޓަނޭޝަނަލް ކަލިނަރީ ޗެލެންޖަކީ ރާއްޖޭގައި ބާއްވާ މިފަދަ އެންމެ ބޮޑު މުބާރާތެވެ. މި ހަރަކާތްތައް އިންތިޒާމްކުރާ މޯލްޑިވްސް އެގްޒިބިޝަން އެންޑް ކޮންފަރެންސް ސާވިސާސް (މެކްސް) ގެ ޖެނެރަލް މެނޭޖަރު ހުސްނީ ރައުފް ވިދާޅުވި ގޮތުގައި މިއަހަރުގެ މުބާރާތުގައި ރިކޯޑު އަދަދަކަށް ޝެފުން ބައިވެރިވެފައިވެ އެވެ.\nހޮޓެލް އޭޝިއާ އެގްޒިބިޝަންގެ ތެރެއިން ބާއްވާ އިންޓަނޭޝަނަލް ކަލިނަރީ ޗެލެންޖު: މިއަދު ފެށި މި މުބާރާތް އަންނަ ބުދަ ދުވަހުގެ ނިޔަލަށް ކުރިއަށްދާ އިރު މުުބާރާތުގައި 566 ޝެފުން ބައިވެރިވޭ.-- ފޮޓޯ: މުހައްމަދު ޝަރުހާން / މިހާރު\nހޮޓެލް އޭޝިއާ ފެއާއާ އެކު ކޮންމެ އަަރަކު ވެސް ކަލިނަރީ ޗެލެންޖު ބާއްވަ އެވެ. އަހަރުން އަހަރަށް އަންނަނީ ތަރުހީބު އިތުރުވަމުންނެވެ. މިއަހަރުގެ މުބާރާތުގައި، ރާއްޖޭގައި މަސައްކަތްކުރާ 566 ދޭސީ އަދި ބިދޭސީ ކައްކާއިން ބައިވެރިވެފައި ވާއިރު، އޭގެ ތެރެއިން 200 އަށް ވުރެ ގިނަ މީހުންނަކީ ދިވެހިންނެވެ.\n"އަޅުގަނޑުމެން ޓާގެޓު ކޮށްގެން ހުރީ 550 އެއްހާ ޝެފުން ބައިވެރިވާނެ ކަމަށް. މިދިޔަ ހަފުތާގައި ވެސް މި މުބާރާތުގައި ބައިވެރިވާނެ ކަމުގެ ޔަގީންކަން ދީފައި ވަނީ 516 ޝެފުން. މިއީ މިހާ ގިނަ ބައިވެރިން ހިމަނައިގެން ރާއްޖޭގައި މިހާތަނަށް ބާއްވާ އެންމެ ވަރުގަދަ މުބާރާތް،" ހުސްނީ ވިދާޅުވި އެވެ.\nހޮޓެލް އޭޝިއާ އެގްޒިބިޝަންގެ ތެރެއިން ބާއްވާ އިންޓަނޭޝަނަލް ކަލިނަރީ ޗެލެންޖުގެ ބައިވެރިއަކު ތައްޔާރުކޮށްފައިވާ ޑިޝްއެއް.-- ފޮޓޯ: މުހައްމަދު ޝަރުހާން / މިހާރު\nމި މުބާރާތުގައި 20 ކެޓަގަރީ ހިމެނޭ އިރު ކޮންމެ ބައިވެރިއަކަށް ވެސް، ބޭނުންވާ ކޮންމެ ކެޓަގަރީއެއްގައި ވާދަ ކުރެވެ އެވެ. އެއް ކެޓަގަރީއަށް ވުރެ ގިނަ ވިޔަސް މައްސަލައެއް ނެތެވެ. މި ކެޓަގަރީގެ ތެރޭގައި ތަފާތު ވައްތަރުގެ ކޭކާއި ފޮނިކާތަކެއްޗާއި ކުޅި އެއްޗެއްސާއި ދިވެހި ޑިޝްތަކާއި އެންމެ މޮޅު ޒުވާން ޝެފްގެ އިތުރުުން ޓީމް ޗެލެންޖުތަކާއި އެކި ވައްތަރުތަކުގެ ބުއިންތައް ތައްޔާރު ކުރާ ކެޓަގަރީޓައް ހިމެނެ އެވެ.\nކޮންމެ ކެޓަގަރީއަކަށް ވެސް ޑިޝް ތައްޔާރުކުރުމަށް ވަކި ގަޑިއެއް ކަނޑައަޅާފައިވެ އެވެ. އަދި ގަޑި ހަމަވުމުން، އެ ކެޓަގަރީއަކަށް ކަނޑައަޅާފައިވާ ޖަޖުން އެ ޑިޝްތައް އިންސާފުކޮށް، މާކްސް ދެ އެވެ. ކޮންމެ ކެޓަގަރީއެއް ވެސް ޖަޖުކުރާނީ 16 ޖަޖުން ހިމެނޭ ޕެނަލްގައި ހިމެނޭ، އެ ކެޓަގަރީއަކަށް ހޮވާފައިވާ ހަތަރު ނުވަތަ ފަސް ޖަޖުންނެވެ.\nހޮޓެލް އޭޝިއާ އެގްޒިބިޝަންގެ ތެރެއިން ބާއްވާ އިންޓަނޭޝަނަލް ކަލިނަރީ ޗެލެންޖް. -- ފޮޓޯ: މުހައްމަދު ޝަރުހާން / މިހާރު\n"ޖަޖު ކުރުމުގައި އަޅުގަނޑުމެން ބަލާނީ އެންމެ ތަފާތު އަދި މޮޅު ޑިޝްތަކަށް. ރާއްޖޭގައި ވަރަށް ހުނަރުވެރި ޝެފުން އެބަ ތިބި. އެކަމަކު މި ދާއިރާ އަކީ އިތުރު ފިލާވަޅުތައް ދަސްކޮށް، ކުރިއެރުމުގެ އާ ފުރުސަތުތަކެއް ހޯދޭނެ ދާއިރާއެއް. އެހެންވެ ހުރިހާ ބައިވެރިންނަށް ވެސް އަޅުގަނޑު ދޭ ނަސޭހަތަކީ، މޮޅުވުމަށް ވުރެ އާ ކަންތައްތަކެއް ދަސްކުރުުމުގެ ނިޔަތުގައި ވާދަ ކުރާށޭ،" ކަލިނަރީ ޗެލެންޖުގެ ޕްރޮޖެކްޓް ޑިރެކްޓަރު އަދި ޗީފް ޖަޖު އެލެން ޕާމާ ވިދާޅުވި އެވެ.\nކޮންމެ އަހަރަކު ރާއްޖެ އަށް ޒިޔާރަތްކުރާ މިލިއަނެއްހާ ޓޫރިސްޓުންނަށް ބޭނުންވާ ތަފާތު ރަހަތައް ފޯރުކޮށްދިނުމުގައި އަވަދިނެތި އުޅޭ ޝެފުންނަށް އަންނަ މިއީ ބޮޑު އީދެކެވެ. މަސައްކަތުގެ މާހައުލުން ބޭރުވެލައި އެ މީހުންގެ އަސްލު ހުނަރު ދައްކާލުމުގެ ހިތްހަމަޖެހުން ލިބޭނެ އެވެ. މި ޗެލެންޖު އަންނަ ބުދަ ދުވަހާ ހަމައަށް ކުރިއަށް ދާއިރު، މާދަމާ ފަށާ ހޮޓެލް އޭޝިއާ ފެއާ އަށް ޒިޔާރަތް ކުރާ އާއްމުންނަށް އެ ހުނަރުތައް ބަލައިލުމުގެ ފުރުސަތު ލިބިގެންދާނެ އެވެ.\nއިތުރު ލިޔުންތައް ރިޕޯޓް ހޮޓެލް އޭޝިއާ އެގްޒިބިޝަން އިންޓަނޭޝަނަލް ކަލިނަރީ ޗެލެންޖު


Single use plastic etherekurun manaakuran faaskohfi\nސިންގަލް ޔޫޒް ޕްލާސްޓިކް އެތެރެކުރުން މަނާކުރަން ފާސްކޮށްފި\nކަނޑަށް ޕްލާސްޓިކް ކޮތަޅެއް އެއްލާލާފައި: އަންނަ އަހަރުން ފެށިގެން ޕްލާސްޓިކް ކޮތަޅު އެތެރެ ކުރުން މަނާކުރަން މަޖިލީހުން މިއަދު ފާސްކުރި -- ފޮޓޯ: ގެޓީ އިމެޖަސް\nއަންނަ އަހަރުގެ ޖެނުއަރީ މަހުން ފެށިގެން އެއް ފަހަރު ބޭނުން ކުރުމަށް ފަހު އުކާލެވޭ ޕްލާސްޓިކް ރާއްޖެ އެތެރެ ކުރުން މަނާ ކުރާ ގޮތަށް އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލް ރައްޔިތުންގެ މަޖިލީހުން މިއަދު ފާސް ކޮށްފި އެވެ.\nސަރުކާރުގެ ފަރާތުން ގަމު ދާއިރާގެ މެންބަރު މުހައްމަދު ވިސާން ހުށަހެޅުއްވި އެ ބިލު މަޖިލީހުގެ މިއަދުގެ ޖަލްސާގައި ފާސްކުރީ 58 މެންބަރުންގެ ވޯޓުންނެވެ. އެ ބިލު ފާސްކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ.\nއެ ބިލުގައިވާ ގޮތުން، މި އަހަރުގެ ތެރޭގައި އިމްޕޯޓް ކުރާ ބަޔޯޑީގްރޭޑެބަލް ޕްލާސްޓިކް ކޮތަޅާއި ޕްލާސްޓިކް ގޯނިން 400 ޕަސެންޓްގެ އިމްޕޯޓް ޑިއުޓީއެއް ނަގާނެ އެވެ. އަދި ޕްލާސްޓިކް ފިލްމާއި ޝީޓާއި ހޮޅިއާއި ތަށި ފަދަ ތަކެތިން 200 ޕަސެންޓްގެ ޑިއުޓީއެއް ނަގާނެ އެވެ.\nރާއްޖެއަށް އެތެރެކުރެވޭ ގިނަ ބާވަތްތަކެއްގެ އިމްޕޯޓް ޑިއުޓީއަށް ބަދަލު ގެންނަ ގޮތަށް ހުށަހަޅާފައިވާ އެ ބިލުގައި ބުނަނީ އެއް ފަހަރު ބޭނުން ކުރުމަށް ފަހު އުކާލެވޭ އެފަދަ ޕްލާސްޓިކްގެ ބާވަތްތައް އަންނަ އަހަރުން ފެށިގެން އެތެރެ ކުރުން މުޅިން އެއްކޮށް މަނާ ކުރެވޭނެ ކަމަށެވެ.\nއެމްޑީޕީ ރައްޔިތުންގެ މަޖިލިސް ތިމާވެށި + އެޖެންޑާ 19 މުހައްމަދު ވިސާމް


ފުހެވިގެން ނުދާނޭ – 05 – – Esfiya\nހިތާމަ އެހެނިހެން ދީނީ ލޯބި August 4, 2020\n* ކުއްލިއަކަށް ޔައިކް ޒީކްގެ އަތުގައި ހިފިއެވެ. މަންޒަރު ބަލަންހުރި އިލްފް އެންމެ ފަހުން އެދެމެދަށް ވަންނަން އުޅުނީ ޔައިކްގެ ގޮތް އޭނާއަށް ވަރަށް ރަނގަޅަށް އެނގޭތީއެވެ. ނަމަވެސް އިލްފްގެ ދެލޯބޮޑުވިއިރު ހުއްޓުންއެރީ ދެން ޒީކް ކޮއްލިކަމަކުންނެވެ. *\n“އަތުން ދޫކުރޭ! ” ރުޅިވެރިކަމާއެކު ޔައިކްއަށް ބަލާލަމުން ޒީކް ބުންޏެވެ.\n“ދޫނުކޮށްފިއްޔާ؟ ” އެއްބުމަ ހިއްލާލަމުން ޔައިކް އަހާލިއެވެ.\nފުން ނޭވާއެއްލަމުން އިލްފްއަށް ބަލާލާފައި ޔައިކް އާއި ހަތަރުކަޅި ހަމަކޮށްލަމުން ޒީކް އެއްމިޔަކުން ހީނލިއެވެ. އަދި އަވަސް ހަރަކާތަކާއެކު ޔައިކްގެ އަތުތެރޭގައި އޮތް އޭނާގެ އަތް ލުއްކިއެއް ޖަހާފައި ދަމައިގަންނަމުން ޔައިކްގެ ކޮނޑުގައި އަތް އަޅާ ކޮއްޕާލިއެވެ. ކާރުގައި ބުރަކަށިޖެހިފައި މަތަވިއިރު ޔައިކް ހުރީ ދެލޯ ބޮޑުކޮށްލައިގެން ޒީކް އާއި ދިމާލަށް ބަލާންށެވެ. އެވަރުން އަދި ޒީކް ނިންމާލީއެއް ނޫނެވެ. ކާރުގެ އެއްފަޅީގައި ޔައިކްގެ ބޮލާ ދިމާލުން އަތް އަޅަމުން ޔައިކް އާއި ހަތަރުކަޅި ހަމަކޮށްލީ އިންޒާރުގެ ނަޒަރަކުން ބަލާލަމުންނެވެ.\n“މިހެން ވާނީ އެންޑް ޑޯންޓް ޔޫ ޑެއަރ ޓަޗް މީ ވިތައުޓް މައި ޕާރމިޝަން. ” ނުރައްކާތެރިނަޒަރަކުން ޔައިކް އާއި ހަތަރުކަޅި ހަމަކޮށްގެން ހުރެ ޒީކް އެހެން ބުނިގޮތުން ޔައިކް އަށް ބުމަ ހިއްލާލެވުނެވެ. މުޅި މާޙައުލަށް ނަޒަރު ހިންގާލެވުމާއި އެކު ލަދުގަންނަގޮތްވީ ގިނަ މީހުންތަށް ހުއްޓިފައިހުރެ ޒީކް އާއި އޭނާއަށް ބަލަމުންދިޔަ ގޮތުންނެވެ. ނަމަވެސް، ސިއްސައިގެން ދިޔައީ ޒީކް އަޑުހަރުކޮށް ބުނި އެއްޗަކުންނެވެ. މިއީ އަންހެންް ކުއްޖެއް ބާވައޭވެސް ހިތަށް އެރިއެވެ.\n“އެމީހެއް އެމީހެއްގެ ދިރިއުޅުމަށް އަނބުރާދޭ. ދަ ޝޯ އިޒް އޯވާރ! ” އެންމެނަށް ބަލާލާފައި ޒީކް ބުންޏެވެ. މީހުންތަށް އަވަސްވެގަތީ އެމީހެއް ކުރަމުންދިޔަ ކަމެއްގައި މަސްޢޫލުވުމަށެވެ.\n“މިހިސާބުން އަދި މި ނިމުނީއެއް ނޫން. އަދި މި ފެށުނީ. ރިމެންބާރ ދިސް ބިއުޓިފުލް ” ޒީކްއަށް ހިނިތުންވުމެއް ދެމުން ޔައިކް ބުނެލިއިރު އެ ދެލިލުން ފެނިލީ ނުރައްކާތެރި ވިދުވަރެކެވެ.\n“ޝީ އިޒް ގޮއިންގ ޓު ބީ މައި ވައިފް ޔައިކް. އައި ޑޯންޓް ތިންކް ޔޫ ވޮނަ ޑޫ ދިސް. ” ޒީކް އެއްޗެކޭ ބުނަން އަނގަ ހުޅުވާލުމާއެކު އިލްފް ބުނެލީ ޔައިކް އާއި ދިމާލަށް ފިޔަވަޅުތައް ނަގަމުން ލަސްލަހުންނެވެ. އޭރު އެ ދެލޮލުގައިވީ އިންޒާރެވެ.\n“އޯވްހް ކާންޓް ގެޓް އެނީ ބެޓާރ ބްރޯ. ދިސް އިޒް ގޮއިންގް ޓު ބީ ފަން. ” ނުލަފާ ހިނިތުންވުމެއް ތުންފަތް މައްޗަށް ވެރިކުރުވަމުން ބޯ އަރިކޮށްލާފައި ޔައިކް ބުންޏެވެ. އަދި އިލްފް އެއްޗެކެ ބުނަން އަނގަ ހުޅުވާލުމާއެކު ކާރުގެ ފަހަތު ދޮރު ހުޅުވާލަމުން ކާރަށް އަރާފައި ދޮރުޖަހާލިއެވެ.\nޒީކް ވެސް ވަކި ޔައިކްއަށް ދޫނުކުރެއެވެ. ކާރު ވަށާލާފައި ގޮސް ކުރީ ސީޓުގައި އިށީނެވެ. އިލްފްގެ ކަންތަށް އަދި މާ މައްޗެވެ. އައި ރުޅީގައި ކާރުގައި ގޮށްމުށުން އެތޮފަހަރެއް ވީއްލާލަމުން ދޮރު ހުޅުވާލާފައި ޑްރައިވަރު ސީޓުގައި އިށީންނަމުން ބަންއަޅާފައި ދޮރު ޖަހާލިލެއް ބާރުކަމުން ކާރުވެސް ގުޑިގެން ދިޔައެވެ.\n“ދަރިފުޅުމެންނަށް އާދެވިއްޖެދޯ. ހާދަ ލަހެއްވީ؟ ” ގެއަށް ވަދެގެން އައި ޒީކް އާއި އިލްފްގެ އިތުރުން ޔައިކް ފެނިފައި އަހްވަމް އެއްސެވެ. ތިން މީހުންވެސް ބޯޖަހާލަމުން ފުއްދާލީއެވެ.\n“ދަރިފުޅު މިހާރު ވަރުބަލި ވެފަ ހުންނާނީ. ދޭ އަރާމުކޮށްލަން. ” ޔައިކް އަށް ބަލަލަމުން ރޫބީ ބުންޏެވެ.\n“ލައްބަ މަންމާ. ” އެހެން ބުނުމަށްފަހު އަހްވަމް އާއި ރޫބީއަށް ފުޅާ ހިނިތުންވުމެއް ދެމުން ޔައިކް ސިޑިން އަރައިގެން ދިޔައެވެ.\n“އިލްފް އާ….” އެހެން ބުނަމުން ރޫބީ ބަލާލިއިރު އިލްފް އާއި ޒީކްގެ ހިލަމެއްވެސް އެތަނަކުން ނުފެނުނެވެ. ދެފަރާތަށް ބޯ ހޫރާލަމުން ރޫބީ އަހްވަމް އާއި ވާހަކަދައްކަން ފެށިއެވެ.\nޒީކްގެ އަތުގައި ހިފައިގެން ކުރިއަށް ހިނގަމުންދިޔަ އިލްފްގެ މޫނުމަތީގައިވަނީ ރުޅިވެރިކަމުގެ އަސަރެވެ. ފަހަތުން އެއްޗެކޭ ނުބުނެ އިލްފްގެ ދިގު ފިޔަވަޅުތަކާއި އެއްވަރަށް ހިނގަން މަސައްކަތް ކުރަމުންދިޔަ ޒީކްގެ މޫނުމަތީގައިވެސްވީ އެ އަސަރެވެ.\nއިލްފް އޭނާގެ ކިޓަރީ ދޮރުހުޅުވާލަމުން އެތެރެއަށް ވަދެފައި ބަންލާފައި ދޮރުޖަހަމުން ޒީކް ދޮރާއި ދިމާލަށް ކޮއްޕާލިއެވެ. އިލްފް ކޮއްފާނޭކަމަށް ހުސިޔާރުވެހުރި ޒީކް ދޮރުގައި ބުރަކަށި ޖެހުމުގެ ކުރިން އަމިއްލަ ހަށިގަނޑު ބެލެންސް ކޮށްލިއެވެ. އޭރު އިލްފް ހުރީ ރުޅިވެރި ނަޒަރަކުން ޒީކްއަށް ބަލަހައްޓައިގެންނެވެ. އެހެން މީހެއްވީނަމަ މިހާރު އިލްފްގެ ދެލޮލުގައިވީ އަސަރު ފެނިފައި ބިރުން ހިމޭންވީހެވެ. އެކަމަކު ޒީކް އިސްކުރީ އެހެން އަސަރެކެވެ.\n“ކިހިނެއް ވެގެންތަ ތި އުޅެނީ؟ ” ރުޅިވެރިކަމާއެކު އިލްފްއަށް ބަލާލަމުން ޒީކް ބުންޏެވެ. ޒީކް އެހެން ބުނުމުން ހީވީ އަލިފާނަށް ޕެޓުރޯލު އެޅިހެންނެވެ. ދެން ފެނުނީ ކޮޓަރީ ދޮރާއި އިލްފް އާއި ދެމެދުގައި ޒީކް ފިތިގެން ދިޔަ މަންޒަރެވެ. ޒީކްގެ ދެ އަތުގައި ގަދަކަމުންކަހަލަ ގޮތަކަށް ހިފަމުން އިލްފް ޒީކްގެ ދެއަށް ޒީކްގެ ބޮލާދިމާލުން ފާރުގައި ޖައްސާލިއެވެ.\n“ވެގެން އުޅެގޮތެއް ހަމަ ނޭނގޭތަ؟ ” ދެބުމަގޮށްޖަހާލާފައި ރުޅިވެރިކަމާއިއެކު ޒީކް އާއި ހަތަރުކަޅިހަމަކޮށްލާފައި އިލްފް އެހެން ބުނެލިއިރު ދެމީހުންގެ މޫނުވީ ނުރައްޖާތެރިދަރަޖައަކަށް ކައިރީގައެވެ. ނަމަވެސް، ދެމީހުންނަށްވެސް އެކަން އިޙުސާސްނުވާ ފަދައެވެ.\n“ބުނީ…” ޒީކް ވާހަކަދައްކަން އަނގަ ހުޅުވާލުމާއެކު އިލްފް ރުޅިވެރިކަމާއެކު ޒީކްގެ ޖުމުލަ މެދުކަނޑާލިއެވެ.\n“މިޔަދު ތިކުރި ކަމަކުން ޔައިކްގެ އުނދަގޫ ވާނީ އިތުރު. ދެން އޭނަ ޒީކްއަށް ޖެއްސުންކުރާނެ ޒީކްގެ ހިޔަނިހެން ފަހަތުގައި ހުރެ. ކޮންމެފަދަ ގެއްލުމެއްވެސް ދީފާނެ. އަދި އެވެސް އަހަރެންގެ ވައިފްއަށް ވާ އަންހެންކުއްޖާކަން އެނގިފަ.” ރުޅިވެރިކަން އަޑުގައިވާއިރު އިލްފް ފަހުޖުމުލަ ބުނެލާފައި ދަތްކުނޑިވިކާލިއެވެ.\n“އެކީވެ ވައިފްއަށް ވާ އަންހެންކުއްޖާކަން އެނގިފަ؟؟ ” ދެބުމަގޮށްޖަހާލަމުން ޒީކް އެއްސެވެ.\n“ނަން އޮފް ޔުއަރ ބިސްނެސް. ” އެހެން ބުނުމަށްފަހު ދެމީހުންނަށްވެސް ދެމީހުން ހުރެވުނީ ކިހާ ކައިރީގައިކަން އިޙުސާސްކުރެވުނުކަހަލައެވެ. ނަމަވެސް، އިލްފްގެ ސިކުނޑީގައި އެހެން ކަމެއްކުރަން ރާވާލީކަންނޭނގެއެވެ. ޒީކް އާއި އިތުރަށް ކައިރިވެލިއެވެ.\n“ދުރަށްދޭ! އަދި އިލްފް އަހަރެންގެ ފިރިމީހާއަކަށް ނުވޭ އަހަންނާ ތިހާ ކައިރިވާން. ” ރުޅިވެރިކަމުން އަނދަމުންދިޔަފަދަ ގޮތަކަށް ޒީކް ބުނެލީ އިލްފްއަށް ބަލާލަމުންނެވެ. ހީވީ މީހަކު އޭނާ ގައިގައި އަތްލަންވެސް ނުރުހޭހެންނެވެ.\n“ތިބުނީ ދެން އަހަރެން ޒީކްގެ ފިރިމީހަށްވާފަހުން އޯކޭ އޭތަ؟ ” ޒީކްގެ މޫނުމަތިން ލަދުވެތިކަމުގެ ޒައްރެއްގެ މިންވަރެއްނަމަވެސް، ފެނޭތޯ މަސައްކަތް ކުރަމުންދިޔަ އިލްފް އަހާލީ އަދިވެސް ޒީކްއާއި ދުރުވުމެއްނެތިއެވެ.\nރުޅިވެރިކަން ފާޅުވަމުންދިޔަ ދެލޯ މަރާލާފައި ޒީކް ލޯ ހުޅުވާލީ ރުޅިގަނޑު ފިނިކޮށްލުމަށްކަން ނޭނގެއެވެ. ނަމަވެސް ދެން ކޮއްލީ އިލްފް އުންމީދުކުރިފަދަ ކަމެއް ނޫނެވެ. އިލްފްގެ އަތުތެރޭގައި ހައްޔަރުވެފައިވާ ދެއަތް ދަމައިގަންނަމުން ތިރިން ޒީކްގެ ފައިން އިލްފްގެ ފައިގައި ފައިއަޅުވާލާފައި އަނެއްފައިން ފައިމައްޗަށް ބާރަށް އެރިއެވެ. ނަމަވެސް އިލްފް އަވަސް ގޮތަކަށް އޭނާގެ ހަށިގަނޑު ބެލެންސްކޮށްލަމުން ޒީކްއަށް ބަލާލީ ޙައިރާންވެ ހުރެއެވެ. މި އަންހެންކުއްޖާ އަބަދުވެސް އެބަ އޭނާ ޙައިރާންކޮއްލުމުގައި ކާމިޔާބުކުރެއެވެ.\nއެވަރުން ނުފުދިގެން މުއްކެވިފައިވާ އަތުން އިލްފްގެ މޫނުމައްޗަށް އެތިފަހަރެއް ވީއްލާލާން ހޫރާލި ހަމަލާއިން އިލްފް ރެކެގަތީ ނުހަނު ހުސިޔާރުވެހުރެއެވެ. ދެންވެސް ޒީކް އަތްމުއްކަވާލައިގެން ހުރެ އިލްފްގެ މޫނުމައްޗަށް ވީއްލާލަން ހޫރާލި އަތުގައި އިލްފް ހިފެހެއްޓިއެވެ.\n“ކީއްވެ އަހަރެންގެ މޫނު؟ މި ރީތި މޫނުގެ ދުވަސް ދުއްވާލީމަ މީހަކު ނުވެސް ބަލާނޭ އަހަންނަށް. ” އެއްމިޔަކުން ހީނލަމުން އިލްފް އެހެން ބުނެލީ ޒީކް ރުޅިއަރުވާލުމުގެ މަޤުސަދުގައެވެ. ވީވެސް އޭނާ އުންމީދުކުރި ގޮތަށެވެ.\nއައި ރުޅީގައި ޒީކް އޭނާގެ ފައިގެ ހަމަލާއެއް އިލްފްގެ ފަލަމަސްގަނޑަށް ދިނެވެ. ތަދުވިނަމަވެސް، އިލްފް ޒީކް އާއި ބައިވެރިވިއެވެ. ކަމެއް ޔަޤީންކުރުމުގެ މަޤުސަދުގައި އިލްފް އޭނާގެ އަތް މުއްކަވާލަމުން ޒީކްގެ ބޮލާއި ދިމާއަށް އެތިފަހަރެއް ވީއްލާލަން ހޫރާލި ހަމަލާއިން ޒީކް ރެކެގަތީ ހުށިޔާރުވެހުރެއެވެ. އަދިވެސް އިތުރަށް ޔަޤީންކުރަން އިތުރު ދެތިންހަތަރު ހަމަލާ ދޭން މަސައްކަތްކުރިނަމަވެސް، ޒީކް އެ ހުރިހާ ހަމަލާއިން ރެކެގަތީ ހީވެސްނުކުރާހާ އަވަހަށެވެ. ކަމެއް ޔަޤީންވުމުން އިލްފް މަޑުކޮށްލިއެވެ. އަދި ކުއްލިއަކަށް ވަރަށް ހުށިޔާރުވެހުރެ ޒީކްގެ ދެއަތް ހަފަތަށް ގެނެސް އޭނާގެ އަތުތެރޭގައި ހައްޔަރުކޮށްލީ ޒީކްއަށް އޭނާ ދޫނުކޮށްލަނިސް މިނިވަން ނުވެވޭނޭކަން އެނގޭތީއެވެ. ނަމަވެސް ވީ އޭނާ ހީކުރިގޮތާއި ހިލާފުކަމެކެވެ. ކުއްލިއަކަށް ޒީކް އިލްފްގެ އަތުގައި ހިފަހައްޓަމުން އެނބުރިލާފައި ޒީކްގެ އަތް މިނިވަންކޮށްލަމުން އިލްފްއާއި ދިމާލަށް ބަލާލީ ރުޅިވެރިކަމާއި އެކުގައެވެ.\n“ވަޓް އިޒް ޔުއަރ ޕްރޮބްލެމް؟ އޭނ! ” ރުޅިވެރިކަމާއެކު ޒީކް އެހެން ބުނިނަމަވެސް، ދެއަތް މުއްކަވާލައިގެން ހުރިއިރު ބުނީ ވައިއަޑުންނެވެ.\n“ޔޫ. ނޯ. ހައު. ޓު. ފައިޓް. ” ލަސްލަހުން އިލްފް އެހެން ބުނިއިރު އެ މޫނުމަތިން ފެނުނީ ސީރިޔެސްކަމުގެ އިންތިހާއެވެ. ކަމެއް ހަނދާންވިފަދައަކުން ޒީކްގެ ގޮށްޖެހިފައިވާ ބުމަ މޮހެވިގެން ދިޔައިރު ފުންނޭވާތަކެއް ލަމުންދިޔައީ ހަމައަކަށް އެޅުމުގެ ބޭނުމުގައެވެ. ނަމަވެސް ކުއްލިއަކަށް ފައިން ފާރުގައި ޖަހަމުން ހަމަޖެހިލިއެވެ.\n“މައްސަލައެއްތަ އެއީ؟ ” ފަސްޖެހުމެއްނެތި އިލްފްގެ ކުރިމަތީގައި ހުއްޓެމުން ޒީކް އަހާލީ ހަތަރުކަޅި ހަމަކޮށްގެން ހުރެއެވެ. އިލްފް އެއްބުމަހިއްލާލިއެވެ.\n“ލުކް. އަމިއްލަ ޑިފެންސްއަށް ކަމެއްކުރަން ދަސްކުރަން ޖެހޭނެ އެންޑް އައި ކޭން ހޭންޑަލް ޔައިކް އޮން މައި އޯން. އައި ތިންކް މިހާރު އިލްފްއަށްވެސް އެކަން ޤަބޫލުކުރެވޭނެހެން. ” ހީނލަމުން ޒީކް ބުންޏެވެ. އިލްފް އަދިވެސް ޒީކްއަށް ބަލަހައްޓައިގެންހުރީ ޒީކް އެހެން ބުނިއިރު އެކަމުގައި ދޮގެއްވޭތޯއެވެ. ނަމަވެސް ޒީކް ހުރީ ހަމަޖެހިފައެވެ. އެ ތުންފަތް މަތީގައިވީ ހިނިތުންވުމެކެވެ. މޫނުމަތީގައި ދާތިކީގެ އެންމެ މުތީކޮޅެއްވެސް ނެތެވެ. ދެލޮލުން ފެނުނީ ކެރޭކަމެވެ. ޒީކް އޭނާގެ ކައިރީގައި އެބުނީ ތެދެއްކަން ޤަބޫލުކުރަން ޖެހުނީ އެސްފިަޔަތައްވެސް ތިރިނުކޮށް ޒީކް އޭނާއާއި ހަތަރުކަޅިހަމަކޮށްގެން ހުރުމުންނެވެ. އިލްފްއަށް ނޭނގުނީ އެއީ ޒީކް އޭނާއަށް ދައްކާލި ދަޅައެއްކަމެވެ.\n“އޯކޭ. އަހަރެން މާބޮޑަށްވެސް މިހާރު ޤަބޫލުކުރަން ޒީކްއަށް ޔައިކް ހިފެހެއްޓޭނެކަން. އެކަމު ހަދާންކުރާތި. އޭނަ ކުރާ ގެއްލުންދާނީ ދުވަހެއް ދުވަހަކަށް އިތުރުވަމުން. ނުރައްކާތެރިވަމުން. އޭނައާ ކުޅެގެން ކުރިއެރުމެއް ނުލިބޭނެ. ލިބޭނީ ހުސް ގެއްލުން. ” ސީރިޔެސްކަމާއެކު އިލްފް އެހެން ބުނެލިނަމަވެސް، ޒީކްގެ މޫނުމަތިން ފެނިލީ ހިނުތުންވުމެކެވެ.\n“ގެސް ވަޓް؟ އައި އޭމް ދި ކޯޗް. ”\nއިރުގެ އަލިކަން ދެލޮލަށް އެޅުމުން ހީވީ އެލީންއަށް އުނދަގޫވިހެންނެވެ. ލަސްލަހުން އެސްފިޔަތަށް ހުޅުވާލުމާއެކު ދެލޯ މަރާލެވުނީ ދެލޮލަށް ހަމަލާދިން އިރުގެ އަލިންނެވެ.\nމިއީ އަހަރުތަކަކަށްފަހު އެލީން ހަމަނިދި ލިބުނު ދުވަހަކެވެ. އަރާމުކޮށް ބިރެއްނެތި ނިދާލެވުނު ދުވަހެކެވެ. މޯޅިއަކަށް ދެމިލަމުން އެނދުން ތެދުވެގެން ފާޙަނައަށް ވަދެ ތާޒާވެލައިގެން ނިކުމެ ގަޑިބަލާލިއެވެ. އަށެއް ޖަހަނީއެވެ. ދެލޯ ބޮޑުވީ އެހާ ލަހުން ހޭލެވުމުންނެވެ. އަވަސް އަވަހަށް ކަޅުކުލައިގެ ގަޔަށްދޫ އަބާޔާއެއް ލަމުން މޫނުމަތީގައިހުރި އަނިޔާތަކުގެ ލަކުނުތަށް ފޮރުވާލުމަށް މޫނުގައި އަޅާ ފޮތިކޮޅު މަތިން ވައްޓާލާފައި މޫނު ނިވާކޮށްލިއިރު ފެންނަން ހުރީ އެލީންގެ ގަދަމުށިކުލައިގެ ކަޅިއެވެ. އަތުގައިވާ ލަކުނުތައް ފޮރުވާލުމަށް ކަޅުކުލައިގެ އަންގިއަކުން އަތް ފޮރުވާލިއެވެ. މިހާރު ބަލައިލި މީހަކަށް ފެންނާނީ ހަމައެކަނި އެލީންގެ ދެލޮލެވެ.\nފުން ނޭވާއެއްލަމުން އެލީން ކޮޓަރިން ނުކުމެ ސިޑި އާއި ދިމާލަށް ދާން މިސްރާބުޖެހިތަނާއި ކޮޓަރީ ދޮރުހުޅުވާލާފައި ނުކުތް ޒެވިޔަންގެ ގައިގައި ޖެހިފައި ވިއްސައިގެންދާން އުޅުނެވެ. ނަމަވެސް، ހުށިޔާރުކަމާއިއެކު ޒެވިޔަން އެލީންގެ އުނަގަނޑުގައި ހިފާ ގާތަށް ދަމާލިއެވެ.\nދެމީހުންގެ ހަތަރުކަޅި ހަމަވިއިރު ޒެވިޔަންގެ ދެލޮލުން އެކައްޗެއްވެސް ދޭހައެއްނުވެއެވެ. އެލީންގެ ދެލޮލުންފެނުނީ ބިރުގެންފައިވާކަމެވެ. އެއީ ޒެވިޔަން އެލީންގެ ދެލޮލުން އޭނާއަށް ފެންނަން ބޭނުންވާ އަސަރެވެ. ޒެވިޔަން އޭނާގެ އުނަގަނޑުގައި ހިފަހައްޓައިގެން ހުރިލެއް ބާރުކަމުން ތަދުވިނަމަވެސް، އެލީން މަސައްކަތްކުރީ އެތަދުގެ އިޙުސާސް ނުކުރެވޭތޯއެވެ.\nކުއްލިއަކަށް ޒެވިޔަން އެއްމިޔަކުން ހީނލާފައި އެލީންގެ އުނަގަނޑުގައި ވަށާލެވިފައިވާ އަތް ދޫކޮށްލުމާއެކު އެލީން ކަނޑާވައްޓާލި ރުކެއްހެން ބިންމައްޗަށް ވެއްޓެން ދިޔައެވެ.\nHere is the next part guys. Hope ya all will like it. Oh and btw week ehge friday saturday fiyavaa konme dhuhuku kiyuntherinnah libeyne story ge new part eh kiyaalan. Happy? You know, I don’t like to disappoint you all that why from now on I’ll uploadanew part every day. (Friday saturday fiyavaa)\nTake care all be safe.\nLove ya all ♥❤♥\nWoooooow mallu this prt is awsome vrh happy gey konme dhuvahaku up kohdheythiive thnk u malluu\nThank you soo much Quentus. Ehe wc. Stay safe tc. Ly 2♥\nalhe nooon…eleen ah gotheh nahadhahche malluuuu!! btw midhaa goiy hama obi noave…masha allah u r sotalented bruh💕😘m so proud of ya…keep goinn ingey😊!!u’ll get my full support inge💜n ya one more thing!! fahfashun shukuru inge mi bai upkohla dhinythy💖💖.. plx next vx mihaa avas koh dheythi…ekm miah vure adhi dhigukohlaafa ingey😘\nAww thanks dude. 🙂 i don’t know what to say. I’m speechless. I’m proud of you 2. and I’m proud ro be ur bestie 🙂 btw wc brw. Labba next part ves vrh avahah upload kohladhynan. Aha sure anything for ya dude. tc nyyts Salaam\nMaluuuu eleen ge thaneh bindhaanulacheyy…varah varah reethi madha allah❤❤❤❤❤❤❤❤❤❤❤❤❤❤❤🥝❤❤\nThank Falakk. Eheh zeviyan kairy thihen bunan jeheynee. eyna goii dhookoh fiyyaa vrh rangalhu dhn. Ehen noonee anehkkaa jeheynee eleen hospitale ah gendhan.\nWow whatagreat surprise Mal……..maasha Allah this part is vvvvv nice….♥♥😍😍😍 curiously waiting for the next part\nLysm and tgc Mal…..\nMay God bless you and fulfill your dreams….🥰🥰😘😘😘🤩🤩💯💯😍♥\nThank you Een. yuh. ly2nd tc u 2. Thank youalot >3\nAley Thankx mal ehaagina dhuvahu stry up kohladeythee👍👍👍👍👍👍👍👍😉😉😉😃😃😃😃😃😃😃😃😃😃\nStry is amazing wow just wow💯💯💯💯💯\nZeek ey haadha gadha girl ekey dhw fight kuranee heheh 😂😂😆👍👍👍vrh nufena manzareh ey mihaaru ge anhen kudhin gain dhw Mal 🤨🤨🤨🤨🤨🤨\nAnd zevyan haadha goohey dhw eleen vahtaalee dhw I am just so angry😡😡😡😡🤭😡😡😡😡😡😡😡😡😡😡😡😡😡\nBtw waiting for next❤❤\nStay safe luv u❤❤❤\nThanks Ril. ur comments are always motivated and ur welcome.\nAha dhw zeek haadha gadha ey dhw. Eheh yuh. Zevyan dhw. Eynage vaahaka nuves dhakkamaa. Eheh just kidding enge. Same Ril. mal ves vrh rulhi aissa mihuree zevyan ehen hedhyma. Visnaadheedhee huttaa vattaalee eyy. yh cya be safe ly 2, nyt\nvrh reethi mi part vx as usual… Alhe zeviyan Eleen vahtaa nulahchey… Alhe friday n saturday naanna nama dhw… lol… eyrun mi vhk knme dhuvahaku kiyaalan libeyne… hehe.. btw stry ge main role kulhenee Ilf thr… curiously waitinn4the nxt part…\nThanks Unknown girl. Yh i also hope that. Ekam zeviyan hadhaa ehcheh balamaa dhw. Eheh Main role dhw yh Ilf. Yeup will upload it soon. nyt\nWaauuuu❤❤❤❤❤I luv this storyyy😊😊😊for reals the story is just amazing💜💜💜💜💜Masha Allah 😊😊😊😊waitting for next part😊😊😊😊stay safe malluuu ingeyy😊😊😊luv you malluuuu dhoonyyyyyyyy🖤🖤🖤🖤miss you 💛💛💛💛💛💛\nAw thanks Cutie. It meansalot. Miss you mhr talk ves nukurevydhw. Eheh. ly2brw.\nwooowww!!!! story is amazing.. this part was nice too.. hope to read the nxt prt soon darling.. keep it up.. I’m very impressed that, u posted this very soon.. kee going like this.. malkooooo\nAwe thanks Nerr.Yh next part ves upload kohladhynan vrh avahah.\nVarah Varah Varah Varah Varah reethi ❤🥀\nMaa sha Allah 🥀❤🥀❤ curiously waiting waiting waiting for the next part 🥀❤🥀❤\n❤🥀❤🥀 Love you mallu ❤🥀❤🥀❤\nThannks livy. Labba vrh avahah next part insha Allah. ly 2\nvarah reethi mi part ves curiously waiting for the next part\nMalsa moosa - lysh -\nThanks starlight vixx.\nOoooooh zeek Mee fahakaa meeheh dhww 😊😊😊 karate thalhan dhas kohffa kahneyge dhww ahhahah 😂😂😂😂 alhey zeviyan hama eleen ruka kah hadhaafa vahttaaleethr 😡😡😡 alhe eleen akee isaaneh hn vx mi heenukah hiyeh nuvey dhww 😡😡😡 alhe someone plx help veba eleen ah 😔😔😔😔😔 alhe Malooo haadha curious kohshey thi nihmaaly 😊😊😊 alhe dhn vaagotheh balaalan keiyymadhuvefa mi huree 😊😊😊😊 curiously waiting 🖤🖤🖤 lysssssmmmmmm ❤❤❤\nStay safe ♥♥♥♥\nLuv yah maloooo gadaa 🖤🖤🖤♥♥♥🥰🥰🥰😊😊😊\nEheh yh afu. Eheheh Insha Allah vrh avahah next part. was kinda busy. ‘kinda’ Ehen v nuvee. nyts Salaam\nCan’t upload the next part tonight. Next part7august ga. Sorry.\nalhe sweetheart💕…iss k…I can understand how busy u r…So it’s not problem inge…baeh faharu las vx vaan jeheynethaa dhw eyrunnu aharun vakin kiyan bodah curious vaany😉😜!!…hehe.. just kidding ingey…n yeah!!.. sleep tight and eat well🍉❤…also gud nyt nge✨💕\nThanks dude. next part soon. thanks for understanding. nyts Salaam\nalhe sweetheart💕…iss k…I can understand how busy u r…So it’s notaproblem inge…baeh faharu las vx vaan jeheynethaa dhw eyrunnu aharun vakin kiyan bodah curious vaany😉😜!!…hehe.. just kidding ingey…n yeah!!.. sleep tight and eat well🍉❤…also gud nyt nge✨💕\nUNKNOWN GURL 💜\nMIADHU NXT PART UP VAANE THR 😊😄😄 IRUKOLHAKAA EBA BALAALEVEY NXT PART UP VEFA INDHEY THOA 😅😅 N VRH BXY DHUVASKOLHEH DHW MEE SO BAEH FAHARU VAANE EHN VX 😊😊 TC 💖💖 N LOTS OF LUFF FROM ME INGEY 😘❤❤\nYh busy dhen filaavalhuthah ninmumuga. Next part soon. sorry for keeping you waiting without giving an answer. dhnm fenunee. ehen v. nyts Salaam. next part soon\nV Reethi mi part vx…. Nxt part kn irakun thr…\nThanks R GIRL. next part soon. sorry for the delay tho. tc nyts Salaam\nMiadhu upload kureveyne tha?\nAvahah up kohdheeba…. Vvvvv nice Mi part ves…… ❤❤❤\nDaily kh up kuran buni vhk ekehnnu meekee…. vrh gina dhuvas vejje mihaaru ekm… avahah up khdhee bala\nSorry for that. and Sometimes we can’t do the things we said we will do. So yuh. take care everyone. I’ll try my best. I’m just not in my right status these few days.. tc sorry. Salaam\nAlhe dhn vhk up vaane dhuvaheh bunedhee bala plxxx\nHey Dark rayn.. I can’t wait now.. Please make it fast to upload the story… Plz plz.. TC\nwhn nxt…. plx avahah up khdhee bala… mihaaru month eh v mi…. alhe plx week aku ehfaharu viyas mi vhk upload kohdhee bala… can’t wait… n mi stry ge hurihaa part eh vx hama vrh vrh reethi….\nwhn nxt… plx avahah up khdhee bala… can’t wait…. mihaaru month eh v mi….\nwhn nxt… mihaaru month eh v mi…. plxx avahah up kohdhee bala… can’t wait… vrh vrh vrh reethi mi part vx… nxt part avahah upload kohdhehchey….. n mi vhk nimen dhn genes dhehchey knme month aku ehfaharu viyas…. vrh beynun mi vhk daily koh kiyaalan\nLysh kobaa tha vhk… Vrh inthizaaru eba kuran… Hope vrh avahah kiyaalan libeyne kamah\nmal kba nxt… com nukuriyas knme dhuvahaku beley mi part ah mal ge comment eh indhey thoa… plx plx nxt part avahah up kohdheeba…\nޒާޔާ (އެއްތިރީސްވަނަ ބައި)\nހިތާމަ ބިރުވެރި އެހެނިހެން September 20, 2020\nހިތާމަ December 29, 2019\nހިތާމަ އެހެނިހެން ލޯބި May 8, 2020


އެންމެނަށް ސިއްރުން ޕްރިޔަންކާއާއި ނިކް ދަރިއަކު ހޯދައިފި – Haftha\nThu, 26 May, 2022, 12:53 pm\nޕްރިޔަންކާ ޗޯޕްރާއާއި ނިކް ޖޯނަސްއަށް ދަރިއަކު ލިބިއްޖެއެވެ.\nއެ ދެމަފިރިން އެކަން އިއުލާންކުރީ އެމީހުންގެ ސޯޝަލް މީޑިއާގައި ހިއްސާކުރި ޕޯސްޓެއްގައިއެވެ. އެ ޕޯސްޓުގައި އެމީހުން ބުނީ، އެމީހުން ދަރިއަކު ހޯދީ ސަރޮގެސީ މެދުވެރިކޮށް ކަމަށެވެ. އަދި މި ދަނޑިވަޅުގައި ހުރިހާ އެންމެންވެސް އެމީހުންނަށް ޕްރައިވެސީ ދިނުމަށާއި، އެކަމަށް އިހުތިރާމް ކުރުމަށް އެދިފައި ވެއެވެ.\nއެ ޕޯސްޓުގައި ދެމީހުންގެ ދަރިފުޅުގެ ޖިންސުވެސް ހާމަކޮށްފައެއް ނުވެއެވެ.\nދަރިފުޅު ލިބުނުކަން ހާމަކުރަން ޕްރިޔަންކާ ހިއްސާކުރި ޕޯސްޓު —\nޕްރިޔަންކާއާއި ނިކްގެ މި އިއުލާނުން އެންމެނަށްވެސް ލިބުނީ ސިހުމެކެވެ. މީގެ ކުރިން ދަރިއަކު ހޯދަން އުޅޭކަމުގެ އިޝާރާތެއްވެސް ދެމީހުން ދީފައި ނުވާާއިރު، އެ ދެމީހުން ސަރޮގޭޓެއް ބޭނުންުރާ ކަމުގެ އަޑެއްވެސް ފެތުރިފައެއް ނުވެއެވެ.\nމީގެ ކުރިން ދެމީހުން ދިން އިންޓަވިއުތަކުގައި ކޮންމެވެސް ދުވަހަކުން އާއިލާއެއް ފަށަން ބޭނުންވާ ކަމަށް ދެމީހުންވެސް ބުނެފައި ވެއެވެ. އަދި އެ ދުވަސް އައުމުން ދެމަފިރިންވެސް ވަރަށް އުފާވާނެ ކަމަށް ބުނެ ވާހަކަ ދައްކާފައިވާއިރު، ނިކް ދިން އިންޓަވިއުއެއްގައި އޭނާ ވަނީ ވަރަށް ގިނަ ދަރިން ބޭނުންވާ ކަމަށް ބުނެފައެވެ.\nއަދި ނެޓްފްލިކްސް އިން ގެނެސްދިން “ދަ ޖޯނަސް ބްރަދާސް ރޯސްޓް”ގައިވެސް ޕްރިޔަންކާ ވަނީ ދަރިއަކު ލިބެންއުޅޭކަމަށް ކުޑަކޮށް އިޝާރާތް ކޮށްފައެވެ. އެހެން ނަމަވެސް ފަހުން އެ ވަހާކަ ވަނީ އޮޅުވާލައިފައެވެ.


އަހަރަކު2ފަހަރު ފޯނު ބަދަލުކުރާ މީހަކު އެކަން ނުކުރުމުން ޢުމުރާވާނެ ފައިސާ ބާކީކުރެވޭ! – ދިވެހި ނޫސް\nHome ⁄ ދީން ⁄ އަހަރަކު2ފަހަރު ފޯނު ބަދަލުކުރާ މީހަކު އެކަން ނުކުރުމުން ޢުމުރާވާނެ ފައިސާ ބާކީކުރެވޭ!\nއަހަރެންގެ އެކުވެރިންގެ ތެރޭގައި ހިމެނޭ އެކަކީ އަހަރަކު ދެފަހަރު ފޯނު ބަދަލުކުރަމުން އައި މީހެކެވެ. ނަޞޭޙަތް ޤަބޫލުކޮށް އެކަން ކުރުން ހުއްޓާލުމުން 1 އަހަރު ތެރޭގައި ޢުމުރާއެއްވެވޭނެ ވަރަށް ފައިސާ ބާކީ ކުރެވުނެވެ. ހަމައެކަނި ބާކީކުރެވުނީއެއް ނޫނެވެ. ޢުމުރާވުމަށް ދައްކަންޖެހުނު ފައިސާގެ އިތުރުން ފައިސާ ބާކީވެސް ކުރެވުނެވެ.\nމިހުންނަނީ މުސްލިމުން ޢިބްރަތް ޙާޞިލުކުރަންވީ ކަންކަމެވެ. ފިލާވަޅުތައް ލިބިގަންނަންވީ ކަންކަމެވެ.\nމީސްތަކުންނަށް ކުރިމަތިވެފައިވާ އެންމެ ބޮޑު އެއް ވަބާއަކީ ފެންނަ ކޮންމެ އައު އެއްޗެއް ބޭނުންވުމެވެ. އައު ކަންކަން ވެސް ބޭނުންވުމެވެ. މިކަން މިހާރުވެފައިވަނީ ޢާންމުވެފައިވާ ވަރަށް ނުރައްކައުތެރި ބަލިމަޑުކަމަކަށެވެ.\nސައިންސްވެރިން އަބަދުވެސް ދާނީ އައު ހޯދުންތައް ހޯދަމުންނެވެ. އެއިގެ ބޭނުންކޮށްގެން ދުނިޔޭގެ ބާޒާރަށް އައު އުފެއްދުންތައް ގެންދާނީ ނެރެމުންނެވެ. ދުނިޔޭގެ ބޮޑެތި ކުންފުނުތަކަށް އެންމެ ބޮޑަށް އިންވެސްޓްކުރަނީ ވެސް އައު ޓެކްނޮލޮޖީއަށެވެ. އެކަމުގެ ބޭނުމަކީ އެއިގެ ބޭނުންކޮށްގެން އައު އީޖާދުތައް ބާޒާރަށް ނެރެމުން ގެންދިއުމެވެ.\nވީމާ އެކަން ކޮންމެ ދުވަހަކުވެސް ދާނީ ކުރެވެމުންނެވެ. އެކަމުގެ ނަތީޖާއެއްގެ ގޮތުން ދުނިޔޭގެ ކޮންމެވެސް މަޝްހޫރު ކުންފުންޏަކުން ކޮންމެވެސް ބާވބަތެއްގެ އައު އުފެއްދުމެއް ދުނިޔޭގެ ބާޒާރަށް ނުނެރޭ ދުވަހެއް މަދުވާނެއެވެ.\nލޮބުވެތި މުސްލިމް އަޚުންނާއި އުޚުތުންނޭވެ! މުސްލިމުން ކޮންމެ ކަމެއްގައިވެސް އިސްލާމް ދީނުގެ އިންތައް ހިފަހައްޓަންވާނެއެވެ. މިސާލަކަށް އައު ފޯނެއް ބާޒާރަށް ނެރޭއިރަށް އަތުގަ އޮންނަ ފޯނު ބާކީކޮށްލާފައި އައުފާނު ގަތުމަކީ ކަނޑައެޅިގެން އިސްރާފެކެވެ. ފޯނު ގަންނަންވާނީ ގެންގުޅޭ ފޯނު ހަލާކުވުމުންނެވެ. އައު އުނދުނެއް ފެންނައިރަށް ގޭގައި ހުރި އުނދުން ބާކީކޮށް އެއްލައިލާކަށް ނުޖެހެއެވެ. މިހިރީ ކަނޑައެޅިގެން އިސްރާފެވެ.\nއެހެނެއް ނޫނެވެ. އަތުގައި އޮތް ފޯނު އޮތީ ބަދަލުކުރަންޖެހިފައި ނަމަ އެކަން ކުރުމަކީ އެއްވެސް މައްސަލައެއް ނޫނެވެ. އެގޮތުން ފޯނެއް ގަންނައިރުވެސް ތިމާއަށް އެއިން ބޭނުން ކުރެވޭނެ ވަރުގެ ފޯނެއް ގަންނާށެވެ! އެންމެ ފަހުގެ އެންމެ ފަހުގެ އެންމެ އަގު ބޮޑު ފޯނު ގަތުމުގެ ބޭނުމުގައި ފޯނު ނުގަންނާށެވެ!\nއެއިރުން އެވެވެނީ ދެއްކުންތެރިއަކަށެވެ! އެއީ އަދި މާނުބައިކަން ބޮޑު ޢަމަލެކެވެ. ދެއްކުންތެރިކަމަކީ ބޮޑާކަމާއި ކިބުރުވެރިކަމުގެ ސިފަތަކެވެ. ބޮޑާކަމުގެ ޒައްރެއްގެ މިންވަރު ހިތުގައިވާ މީހާ ވެސް ސުވަރުގެ ނުވަންނަ ހުއްޓަވެ!\nފޯނު ބަދަލުކުރުމުގެ ވާހަކަ މިވަރަށް މިދެއްކީ އެއީ މިހާރަކަށް އައިސް އެންމެ ގިނަ ބައަކު އެންމެ ގިނައިން އިސްރާފުކުރާ ކަންތައް ވީމައެވެ. މުހިންމީ ކުރާ ކޮންމެ ކަމެއްގައި އިޤްޠިޞާދުކުރުމެވެ. މުސްލިމުން ވާންޖެހޭނީ ކޮންމެ ކަމެއްގައި އިޤްޠިޞާދުކުރާ ބައަކަށެވެ. އިސްރާފު ކުރުމަކީ ﷲ ތަޢާލާ ރުހިވޮޑިގަންނަވާ ކަމެއް ނޫނެވެ.\n” ….އަދި ތިއަބައިމީހުން އިސްރާފް ނުކުރާށެވެ! އެހެނީ ހަމަކަށަވަރުން، އިސްރާފްކުރާ މީހުންދެކެ އެކަލާނގެ ލޯބިވެވޮޑިގެނެއް ނުވެތެވެ.” (އަލްއަންޢާމް: 141)


Ras Online - އަންނައުނު ކާރުޚާނާއެއް އައްޑޫގައި ގާއިމުކުރުން؛ އިގްތިސާދަށް ކުރާނެ ފައިދާއަކީ ކޮބާ؟\nއަންނައުނު ކާރުޚާނާއެއް އައްޑޫގައި ގާއިމުކުރުން؛ އިގްތިސާދަށް ކުރާނެ ފައިދާއަކީ ކޮބާ؟\nޒުހައިރު 24 މާރިޗު 2021\nއައްޑުއަތޮޅު ގަމުގައި ހިންގި ގާރމެންޓް ފެކްޓަރީ ތަކުގެ ތެރެއިން\nއައްޑޫ ސިޓީގައި އަންނައުނު ކާރުޚާނާއެއް ގާއިމުކުރުމަށް ސިޓީ ކައުންސިލުން ސާވޭއަށް ފަށާފައިވަނީ މިމަހުގެ 23 ނަވަދުވަހު ކަމުގައިވީ ނަމަވެސް އޭގެ ސަބަބުން އައްޑޫގެ އިގްތިސާދަށް އެކަށޭނެ ފައިސާ ވަންނާނެ ކަމާއި މެދު އައްޑޫގެ ރައްޔިތުން ސުވާލުއެބަ އުފައްދަވައެވެ.\nސިޓީ ކައުން ސިލުން ފޭސްބުކް މެދުވެރިކޮށް ސާވޭއަށް ހުޅުވާލި ފޯމުގައި އެހާ ގިނަ ސުވާލު ތަކެއް ހިމަނާފައެއް ނެތެވެ. ސާވޭ ހުޅުވާލާފައިވަނީ 16 އަހަރުން މަތީގެ މީހުންނަށެވެ. ސުވާލުތައް އަމާޒުކޮށްފައިވަނީ އާއްމުގޮތެއްގައި އެފަދަ ކާރުޚާނާއެއްގައި މަސައްކަތް ކުރާނެ ތޯއެވެ؟ އަދި އެފަދަ ވަޒީފާއަކުން އުއްމީދުކުރާ މުސާރައިގެ ސުވާލުތައްވެސް ހިމެނެވެ.\nދުނިޔޭގެ މިފަދަ ކާރުޚާނާތައް އާއްމުގޮތެއްގައި މިހުންނަނީ ތިންވަނަ ދުނިޔޭގެ ގައުމު ތަކުގައެވެ. އަދި އެފެކްޓްރީތައް އެގައުމު ތަކުގައިވެސް ހުންނަނީ އެންމެ ފަގީރު ހިސާބު ތަކުގައެވެ. ދުނިޔޭގެ މަޝްހޫރު ބްރޭންޑްތަކުގެ މިފަދަ ކާރުޚާނާތައްވެސް ހުންނަނީ ފަގީރު ގައުމު ތަކުގައި ގާއިމު ކޮށްފައިކަން ފާހަގަ ކޮށްލަމެވެ. އަދި އެހެން ގައުމު ތަކުގައި އެފަދަ ކާރު ޚާނާތައް ހުރިނަމަވެސް ހުންނަނީ އެންމެ ފަގީރު ހިސާބުގައެވެ.\nމިސަރަހައްދުގައި އެންމެ ގިނަ އަންނައުނު ކާރުޚާނާ ހުންނަނީ އަވައްޓެރި ބަންގްލާދޭޝްގައެވެ. އެގައުމުގައި މިފަދަ ކާރުޚާނާއެއްގައި މަސައްކަތް ކުރާ މީހަކަށް މަހެއްގެ މައްޗަށް މިޖެހެނީ އެވްރެޖް ގޮތެއްގައި އެމެރިކާގެ 96 ޑޮލަރެވެ. އެއީ ދިވެހި ރުފިޔާއިންނަމަ މަހަކަށް ފަނަރަވަރަކަށް ސަތޭކަ ރުފިޔާއެވެ. ކާރުޚާނާ ތަކުގެ މުސާރަ ބޮޑުކޮށްފިނަމަ އެތަންތަނުން އުފައްދާ ތަކެތީގެ އަގު ބޮޑުކުރަން ޖެހޭތީ އަބަދުވެސް މިފަދަ ކާރުޚާނާ ތަކުގެ ވެރިން ބަލަނީ ވީހާވެސް ކުޑަ މުސާރައެއްގައި މީހުން ގެންގުޅުމަށެވެ.\nމިޒަމާނުގައި މިފަދަ ކާރުޚާނާތައް މިހާރު އަންނަނީ ޕްރޮޑަކްޝަން ލައިނަރ ފަދަ ބޮޑެތި މެޝިނަރީސް ތަކަށް ބަދަލު ކުރަމުންނެވެ. މީގެ މާނައަކީ މުވައްޒަފުން މަދު ކޮށްގެން އާޓެކްނޮލަޖީގެ މެޝިނަރީގެ އެހީގައި ޕްރޮޑަކްޝަން ނުވަތަ އުފައްދާ މިންވަރު އިތުރު ކުރުމެވެ. އެހެންކަމަށް ވާނަމަ މިފަދަ ކާރުޚާނާއަކުން އައްޑޫގެ އިގްތިސާދަށް ރައްޔިތުން ބޭނުންވާ ކުރިއެރުން އައުމަކީ ދުރުކަމެކެވެ. އައްޑޫ ރައްޔިތުން ބޭނުންވަނީ ގިނަފައިސާ އިގްތިސާދުގެ ތެރެއަށް ވަންނަ އިގްތިސާދީ ހަރަކާތްތައް ހިންގުމަށެވެ. އެގޮތަށް ބަލާނަމަ އަންނައުނު އުފައްދާ ކާރުޚާނާއަކުން އެފަދަ އާމްދަނީއެއް ލިބުމަކީ ނާދިރު ކަމަކެވެ.\nއެންމެ ގިނަވެގެން އެތަންތަނުގައި މަސައްކަތްކުރާ މުވައްޒަފުންނަށް ދެވޭނީ 3000 ވަރަކަށް ރުފިޔާއެވެ. އެއީ މިހާރުގެ ދިރިއުޅުމަށް ބަލާއިރު ދެކޮޅު ޖެހޭނެ މުސާރައެއް ނޫނެވެ. މީގެ ކުރިން 1980 ގެ އަހަރުތަކުގައި އައްޑޫ ސިޓީ ގަމުގައި ފެކްޓްރީތައް ހިންގިއެވެ. އޭރު މުސާރައަށް މީހަކަށް ލިބެނީ ގާތްގަނޑަކަށް 300 ވަރަކަށް ރުފިޔާއެވެ. އަދި ފަހުން މުސަރައަށް 1500 ވަރަކަށް ރުފިޔާ ލިބެންފެށީ 2000 ވަނައަހަރުގެ ތެރޭގައެވެ. އެމުސާރައަށް މުވައްޒަފުން ލިބުމުގެ ދަތިކަން ހުރުމުން އެފެކްޓަރީ ތަކުން މީހުން ގެންނަން ޖެހުނީ އަވައްޓެރި ލަންކާއިންނެވެ. ސަބަބަކީ ޗީޕް ލޭބަރ ފޯސްއެއް ގާއިމު ކުރުމަށެވެ.\nމިޒަމާނުގައި އެފަދަ ކާރު ޚާނާއެއް އައްޑޫގައި ހިންގި ނަމަވެސް ގިނަވެގެން އިތުރުވާނީ 400 ވަރަކަށް ވަޒީފާއެވެ. އަދި މީހަކަށް ލިބޭނީ އެވްރެޖް މުސާރައިގެ ގޮތުގައި 3000 ރުފިޔާނަމަ އައްޑޫ ސިޓީގެ އިގްތިސާދަށް މަހެއްގެ މައްޗަށް ވަންނާނީ ގިނަވެގެން ދޮޅު މިލިއަނެއްހާ ރުފިޔާއެވެ. އެހެން ކަމަށް ވާނަމަ އައްޑޫއަށް ބޭނުންވަނީ މިފަދަ ކާރުޚާނާތޯ ސުވާލު އުފައްދަން އެބަޖެހެއެވެ.\nހަގީގަތަކީ އައްޑޫ ސިޓީގެ ރައްޔިތުން މިހާރުވެސް ތިބީ އިގްތިސާދީ ދުވެލި އަވަސްކޮށް މުޅި އިގްތިސާދު ބޮޑުތަނުން ކުރިއަރާނެ ސިނާއަތަކަށް އިންތިޒާރު ކޮށްގެންނެވެ. މާނައަކީ އައްޑޫއަށް އެތެރެވާ ފައިސާ އިތުރުވާނެ ދުވަހަކަށް ބަލަބަލައެވެ. އެފަދަ އިގްތިސާދީ ހަރަކާތަކަށް ވާނެކަމަށް އައްޑޫ ސިޓީގެ މީހުން ގަބޫލު ކުރަނީ ވަކި ޑެސްޓިނޭޝަނެއްގެ ގޮތުގައި އައްޑޫގައި ފަތުރުވެރިކަން ތަރައްގީކޮށް ހުޅުވާލުމެވެ. އެގޮތަށް ހުޅުވާލެވިއްޖެނަމަ ބޮޑުތަނުން ވަޒީފާގެ ފުރުސަތު އިތުރުވާނެއެވެ. މިހާރުވެސް ގަމުގައި ރަނގަޅު4ސިޓީ ރިސޯޓު ގާއިމު ކުރެވިއްޖެނަމަ މަދުވެގެން 1500 ވަޒީފާ އުފެދިގެން އަންނާނެ ތަނަކަށް ވާނެއެވެ.\nމިދާއިރާގެ އެވްރެޖް މުސާރަ އުޅޭނީ ގާތްގަނޑަކަށް 8000 ރުފިޔާއާއި 9000 ރުފިޔާއާއި ދެމެދުގައެވެ. މިމިންވަރަށް މުސާރަ ލިބޭނަމަ މަދުވެގެން އައްޑޫގެ އިގްތިސާދަށް ގާތްގަނޑަކަށް 12 ވަރަކަށް މިލިއަން ރުފިޔާ ވަންނާނެއެވެ. ނަމަވެސް ސިޓީ ކައުންސިލްގެ ވިސްނުން މިހާރު ހުރީކީ އިގްތިސާދީ ދުވެއްޔާ ދިމާލަށް ކަމާއި މެދު ސުވާލު އުފެދެއެވެ. އަދި އަންނަން އޮތް ކައުސިލުގެ ގިނަ ކެންޑިޑޭޓުން މުޅިން ވަކާލާތު ކުރަނީ އިޖްތިމާއީ ތަރައްގީ ހޯދުމަށެވެ.\nއައްޑޫ ސިޓީ ފަދަ އާބާދީ ބޮޑު މުޖުތަމަޢުއަކަށް މިހާރު އެންމެ މުހިއްމު ކަމަކަށް ގިނަބަޔަކު ގަބޫލު ކުރަނީ އިގްތިސާދީ ތަރައްގީއެވެ. އެހެންކަމުން އައްޑޫގައި އަންނައުނު ކާރުޚާނާއެއް ގާއިމު ކުރުމުން ރައްޔިތުން އެދޭފަދަ ފައިދާ ނުލިބިދާނެއެވެ.\nކޮވިޑް-19: މާލެއިން 78 މީހުންނާއެކު ޖުމްލަ 124 މީހުން ޕޮޒިޓިވް


Final buruge fahu2jaaga Italy aai Belgium ah\nފައިނަލް ބުރުގެ ފަހު ދެ ޖާގަ އިޓަލީ އާއި ބެލްޖިއަމަށް\nބޮސްނިއާ އަތުން އިޓަލީ މޮޅުވީ 2-0 ގެ ނަތީޖާއަކުން\nޑެންމާކް އަތުން ބެލްޖިއަމް މޮޅުވީ 4-2 ގެ ނަތީޖާއަކުން\nކ. މާލެ | 19 ނޮވެންބަރ 2020 | ބުރާސްފަތި 10:34 | 3,416\nބޮސްނިއާ އާއި އިޓަލީ ބައްދަލުކުރި މެޗުގެ ތެރެއިން: މި މެޗުން އިޓަލީ މޮޅުވީ 2-0 ން - ގެޓީ އިމޭޖާސް\nޔުއެފާ ނޭޝަންސް ލީގުގެ ފައިނަލް ބުރުގެ ފަހު ދެ ޖާގަ އިޓަލީ އާއި ބެލްޖިއަމުން ހޯދައިފިއެވެ.\nލީގު އޭ ގްރޫޕް އެކެއްގައި ހިމެނޭ އިޓަލީ ފައިނަލް ބުރަށް ދަތުރުކުރީ ބުދަ ދުވަހުގެރޭ ރަށުން ބޭރުގައި ބޮސްނިއާ އަތުން 2-0 ގެ ނަތީޖާއަކުން މޮޅުވެގެންނެވެ.\nއިޓަލީގެ ފަރާތުން މޮޅު ކުޅުމެއް ފެނިގެންދިޔަ މި މެޗުގެ 22 ވަނަ މިނެޓުގައި އެ ގައުމުން ވަނީ ލީޑު ނަގާފައެވެ. މި ލަނޑު އިޓަލީއަށް ކާމިޔާބުކޮށްދިނީ އަންދްރެއާ ބެލޮއްޓީއެވެ. އަދި މެޗުގައި އިޓަލީން ލީޑު ފުޅާކޮށްފައިވަނީ 68 ވަނަ މިނެޓުގައި ޑޮމެނީކޯ ބެރާޑީ ކާމިޔާބުކުރި ލަނޑުންނެވެ.\nމި މޮޅާއެކު މި ގްރޫޕުގެ އެއްވަނަ އިޓަލީއަށް ލިބުނީ 12 ޕޮއިންޓާއެކުއެވެ. ބުދަ ދުވަހުގެރޭ ރަށުން ބޭރުގައި ޕޮލެންޑް އަތުން 2-1 ން މޮޅުވި ނެދަލެންޑްސްއަށް 11 ޕޮއިންޓާއެކު ލިބުނީ ތާވަލުގެ ދެވަނައެވެ. އަދި ތިންވަނައިގައި އޮތް ޕޮލެންޑަށް ހަތް ޕޮއިންޓް ލިބުނުއިރު، ދެ ޕޮއިންޓާއެކު ފުލުގައި އޮތް ބޮސްނިއާ ވަނީ ނޭޝަންސް ލީގުގެ ދެވަނަ ކެޓަގަރީއަށް ރެލިގޭޓްވެފައެވެ.\nބެލްޖިއަމާއި ޑެންމާކް ބައްދަލުކުރި މެޗުގެ ތެރެއިން: މި މެޗުން ބެލްޖިއަމް މޮޅުވީ 4-2 ން\nމީގެ އިތުރުން ލީގު އޭ ގްރޫޕް ދޭއްގައި ހިމެނޭ ބެލްޖިއަމް ފައިނަލް ބުރަށް ދަތުރުކުރީ ބުދަ ދުވަހުގެރޭ އަމިއްލަ ދަނޑުގައި ޑެންމާކް އަތުން 4-2 ގެ ނަތީޖާއަކުން މޮޅުވެގެންނެވެ.\nމި މެޗު ފަށައިގެން ތިންވަނަ މިނެޓުގައި ޔޫރީ ޓިއެލެމަންސްގެ ލަނޑުން ބެލްޖިއަމުން ވަނީ ލީޑު ނަގާފައެވެ. އެކަމަކު މެޗުގެ 17 ވަނަ މިނެޓުގައި ޑެންމާކަށް ނަތީޖާ އެއްވަރުކޮށްދިނީ ޔޮނަސް ވިންޑެވެ. މެޗުގައި ބެލްޖިއަމުން ދެވަނަ ފަހަރަށް ލީޑު ނެގީ ދެވަނަ ހާފު ފަށައިގެން 11 ވަނަ މިނެޓުގައި ރޮމެލޫ ލުކާކޫ ކާމިޔާބުކުރި ލަނޑުންނެވެ. އަދި 69 ވަނަ މިނެޓުގައި ލުކާކޫ ވަނީ އިތުރު ލަނޑެއް ޖަހާ ބެލްޖިއަމުގެ ލީޑު ފުޅާކޮށްދީފައެވެ.\nއޭގެ ފަހުން މެޗުގެ 86 ވަނަ މިނެޓުގައި ބެލްޖިއަމުގެ ނާސިރު ޗަޑްލީ އަތުން ބައިކޮޅަށް ވަން ލަނޑާއެކު ޑެންމާކުން ފަރަގު ކުޑަކުރި ނަމަވެސް، އޭގެ މިނެޓެއް ފަހުން ކެވިން ޑި ބްރޭނާ ވަނީ ލަނޑެއް ޖަހާ ބެލްޖިއަމަށް އަލުން ލީޑު ފުޅާކޮށްދީފައެވެ.\nމި މޮޅާއެކު މި ގްރޫޕުގެ އެއްވަނަ ބެލްޖިއަމަށް ލިބުނީ 15 ޕޮއިންޓާއެކުއެވެ. މި ގްރޫޕުގައި ބުދަ ދުވަހުގެރޭ އިންގްލެންޑުން ވަނީ އަމިއްލަ ދަނޑުގައި އައިސްލެންޑް އަތުން 4-0 ން މޮޅުވެފައެވެ. އެކަމަކު ދެވަނައިގައި އޮތް ޑެންމާކާއި ތިންވަނައިގައި އޮތް އިންގްލެންޑަށް ލިބިފައިވަނީ 10 ޕޮއިންޓެވެ. އަދި ޕޮއިންޓެއް ނުލިބި މުބާރާތް ނިންމާލި އައިސްލެންޑް ވަނީ ނޭޝަންސް ލީގުގެ ދެވަނަ ކެޓަގަރީއަށް ރެލިގޭޓްވެފައެވެ.\nއިޓަލީ އާއި ބެލްޖިއަމުގެ އިތުރުން ނޭޝަންސް ލީގުގެ ފައިނަލް ބުރުގައި ވާދަކުރާނީ ފްރާންސާއި ސްޕެއިނެވެ.


Israel aa dhekolhahu garaareh Majilihah hushahalhaifi | Mihaaru\nޚަބަރު / ރާއްޖެ-އިޒްރޭލް\nރައްޔިތުންގެ މަޖިލީހުގެ މިއަދުގެ ޖަލްސާގައި ސައުދު، ގަރާރާ ބެހޭ ގޮތުން ވާހަކަ ދައްކަވަނީ.---ފޮޓޯ: މަޖިލިސް\nވިލިނގިލީ ދާއިރާގެ އަމިއްލަ މެމްބަރު ސައުދު ހުސައިން ހުށަހެޅުއްވި ގަރާރުގައި ވިދާޅުވެފައި ވަނީ ފަލަސްތީނުގައި މިނިވަން ދައުލަތެއް ގާއިމުކޮށް، އެ ގައުމުގެ ވެރިރަށަކީ ގުދުސް ކަމަށް ރާއްޖެ އިން އަބަދުވެސް ގަބޫލުކުރާ ކަމަށެވެ. ފަލަސްތީންގެ ބިންތައް އިޒުލޭރުން ފޭރިގަތުމަކީ ސުލްހަވެރި، ވަކި ދެ ދައުލަތެއް ގާއިމްކުރަން އޮތް ހުރަހެއް ކަމަށް ވެސް އޭނާ ވިދާޅުވި އެވެ.\n"ރާއްޖެ ބައިވެރިވެފައިވާ އދ.ގެ ސަލާމަތީ މަޖިލީހުގެ ގަރާރުތަކަށް އިސްރާއިލުން ބޯ ނުލަނބާ މައްސަލައިގައި އެ ގައުމު ޖަވާބުދާރީ ކުރުމަށް ބައިނަލްއަގުވާމީ މުޖުތަމައުއަށް ގޮވާލުމަކީ ވެސް މުހިންމު ކަމެއް،" ގަރާރު ހުށަހަޅުއްވަމުން ސައުދު ވިދާޅުވި އެވެ.\nދިވެހިން އެދެނީ އިޒްރޭލާއި ފަލަސްތީން ވެސް އޮތުން: ނަޝީދު\nސައުދު އެ ގަރާރު ހުށަހެޅުއްވުމުގެ ފުރުސަތު ދެއްވުމުގެ ކުރިން ވާހަކަފުޅު ދައްކަވަމުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ ރާއްޖޭން ކުރިންސުރެ ވެސް އެދެނީ އިޒުރޭލާއި ފަލަސްތީން ވެސް ގައުމެއްގެ ގޮތުގައި އޮތުން ކަމަށެވެ. އެއީ ކުރީންސުރެ އެ މައްސަލާގައި ރާއްޖޭގެ ރަސްމީ ސްޓޭންޑް ކަމަށް ވެސް ވިދާޅުވި އެވެ.\n"ދިވެހި ރާއްޖެ އާއި އިޒުރޭލާ އޮތް ސިޔާސީ ގުޅުން ދިވެހި ރާއްޖޭން ސަސްޕެންޑް ކުރީ. ކަނޑައެއް ނުލާ. [ކުރީގެ ބޮޑުވަޒީރު އަދި ރައީސް] އިބްރާހިމް ނާސިރު އިޒްރޭލްގެ ސަރުކާރަށް ލިޔުއްވާފައިވާ ސިޓީއެއް ރައީސް އޮފީހުގައި ވާނެ. މިސިޓީގައި އެ ގުޅުން އޮތް ގޮތް އެންމެ ފަހުން ނިމުނުއިރުގައި އޮތް ގޮތް ބަޔާން ކޮށްދީފައި ވާނެ،" ނަޝީދު ވިދާޅުވި އެވެ.\nIthuru binthakakah Israel inn verivumakee sarahahdhee hama jehun nagaalumuge baeh: Raajje\nއިޒްރޭލްގެ އަމަލުތައް ރާއްޖޭން ކުށްވެރި ކުރުން\nއެމަނިކުފާނު ވިދާޅުވީ މިފަހުން ވެސް ފަލަސްތީންގެ ބިންތަކެއް އަތުލަން އިޒްރޭލުން މަސައްކަތް ފެށި ކަމަށެވެ. އެކަމާ ފްރާންސާއި އިނގިރޭސީން އިޒްރޭލާ އެއްބަސް ނުވުމުން އެކަން ވަރަށް ބޮޑަށް ވަޅުޖެހިފައިވާ ކަމަށް ވިދާޅުވި އެވެ.\n"އެނގިވަޑައިގަންނަވާނެ ދާދި ފަހުން އިޒުރޭލްގެ ސަރުކާރުން ފަލަސްތީންގެ އިތުރު ބިން އިޒުރޭލްގެ ބިމުގެ ގޮތުގައި ކަނޑައަޅާނެ ކަމަށް ދެވުނު އިންޒާރެއް މި ގަރާރު އަޅުގަނޑުމެންނަށް ލިބިގެން އައިއިރުގައި ބައިނަލްއަގުވާމީ މަޝްރަހުގައި މިދެންނެވި އިންޒާރު ވަރަށް ހޫނުކޮށް ބަހުސް ކުރެވެމުން ދިޔަ،" ނަޝީދު ވިދާޅުވި އެވެ.\nނަޝީދު ވިދާޅުވީ ފަލަސްތީންގެ ގާނޫނު ހަދާ މަޖިލީހުގައި ތަގުރީރު ކުރެއްވުމުގެ ދައުވަތު އެމަނިކުފާނަށް ލިބިވަޑައިގެންފައިވާ ކަމަށެވެ. އަދި ދަތުރު ކުރެވެން ފެށުމާ އެކު އެކަން ކުރައްވާނެ ކަމަށް ވެސް ވިދާޅުވި އެވެ.\nއިޒްރޭލް ފަލަސްތީން ރާއްޖެ-އިޒްރޭލް ރާއްޖެ-ފަލަސްތީން މެމްބަރު ސައުދު ހުސެއިން (ވިލިނގިލި) ރައްޔިތުންގެ މަޖިލިސް\n22 ކޮމެންޓް, 29 ރިއެކްޝަންސް\nއިޒްރޭލް ފަޅޯ ރާއްޖޭގައި ވަރަށް ހިނގާ. އިޒްރޭލްގެ އުފެއްދުމެއް ކަމަށްވާ "ވައިބާރ" އެޕްވެސް އެހާމެ މަޤްބޫލު. އަދި ހަމަ އެހެންމެ އިޒްރޭލުގެ "ފައިވަރ.ކޮމް" ވެބްސައިޓުންވެސް ދިވެހިން އެހާމެ ޚިދްމަތް ހޯދާ. ޖޯޑަނާއި މިސްރުގެ ލޭބަލް ޖަހާއިގެން ރާއްޖެއެތެރެކުރާ އިޒްރޭލުގެ އުފެއްދުންތަކަކީ އެންމެން ދަންނަ ސިއްރު. އިޒްރޭލުގެ ފަތުރުވެރިން ރާއްޖޭގައި ހޭދަކުރާ ޑޮލަރު ބޭނުންކުރަންވެސް ހަމަ އޯކޭ! މަމެން ދެފުށްކެހެރީބާ ނުވަތަ ގަމާރީބާ؟\nސައުދު ދެންހުށަހަޅާބަލަ، އެމެރިކާގެ ރައީސް ޑޮނަލްޑް ޓްރަމްޕް އެމެރިކާގެ ވެރިކަމުން ދުރުކުރާނެ ގަރާރެއް. ތިމަޖްލީހަށް ނުކުރެވޭނެކަމެއް ނޯންނާނެނު. ދޯ!\nތިގަރާގު ފާސްކުރިޔަސް އެވެރިންނަށް ހީވާނެތަ ކަހަރުވަކެކޭވެސް...!؟\nދިވެހިރާއްޖޭގެ ރައްޔިތުންގެ މަޖްލިހުން ނިންމާ ނިންމުމަކާ ދެކޮޅެއް ނުހެދޭނެ. ނޭޓޯއަށްވުރެވެސް ވަރުގަދަ މިލިޓަރީ ފޯސްއެއް ދިވެހިރާއްޖޭގައި އޮންނާނެ. އެތަނަށްގޮސް ދެގައުމު ވަކިކޮން، ކަންމުޑިޖަހާ ދެބައިމީހުންނަށް ބޭނުންވާ ގާނޫނުތައް ހަދާދީފަ ދެބައިމީހުންނަށް ބޭނުންވާނެ އިގްތިޞާދީ މަސްރޫއުތަށް ހިންގޭނެގޮތް ހަދައިދީ ސްކޫލްތަކާ ހޮސްޕިޓަލްތަކާއި އާއްމުތަންތަން ހަދާފަ ސުޕަނޭޓޯ ފޯސް އެނބުރި އަންނާނީ. އެހާވެސް ބާރުގަދަ ތަނެއް މަޖްލިހަކީ.\nއަމިއްލަގައުމުގެ މީހުނައް ކަމެއް މަގުފަހިކުރުމައް ކަމެއް ނުކޮއްދެވޭތާ، އަމިއްލަމީހާ ފަލަސުރުހީ އަޅަން ފަލަސްތީނުމީ ހުނައް ކޮން އުދަގުލެއްތިކުރަނީ\nދެން ޔަމަނޯ؟ ސައުދީ ސަރުކާރުން ލާރި ދީފަ މިސްކިތެއް އެޅީމަ ޔަމަނުގެ އެ ހިންގާ ޤަތުލުޢާއްމު އޯކޭ؟؟؟؟ މީ އަދި މުސްލިމުން މުސްލިމުންނަށް ދޭ އަނިޔާ.\nޔަމަން ތަޅާބޭލިޔަސް ހައްޕުކިޔަން ޖެހޭނި. މިސަރުކާރުވެސް ފެށުނު އިރު އަންނި ގެންގޮސް ހައްޕު ކިޔުއްވާފަ ދޫކޮށްލީ.\nމިއީ ވެފައިވާ ވައުދުތައް ނުފުއްދާ! މީހުންގެ ނަޒަރު އެހެން ދިމާލަކަށް އަނބުރާލުމަށް ޖަހާ މަޅިއެއް! މާލޭ ރައްޔިތުންނަށް ގުޅީފަޅުން ގޯތި ދީ! އެހެން ނޫނީ ދެން ވޯޓެއް ނުލިބޭނެ!\nފަލަސްތީންގެ ހަލަތާ މެދު ވަރަށް ދެރަވޭ... ފަލަސްތީން އާ އެކު\nފަލަސްތީނުގެ ރައްޔިތުންނަކީ އެމީހުންގެ ގެދޮރުން ބޭރުކުރެވިފައިވާ ބައެއް. އެމީހުން ބޭނުންވަނީ އެހެންޤައުމުތަކަށް ހިޖުރަކުރާކަށްނޫން. އެމީހުން ބޭނުންވަނީ އެމީހުންގެ އަމިއްލަ ބިން އަނބުރާހޯދުމަށް. ތިޔަ އުޅެނީ އިމިގްރޭޝަން ޤާނޫނު ބަދަލުކުރުމުގެ ހުއްޖަތަކަށް މިކަންހަދަން. އަދި މިކަން މިކުރަނީ ފަލަސްތީނު ރައްޔިތުން މިޤައުމަށް ގެންނާށޭ ކިޔައި، ޤާނޫނު ބަދަލުކޮށް އޭގެ އަނެއްދުވަހު އިންޑިޔާމީހުން މިޤައުމަށް ގެނެސް ވަޒަންވެރިކުރުވުމަށް.\nhttps://gulfnews.com/world/mena/google-apple-criticised-for-removing-palestine-from-maps-but-did-they-really-do-so-1.7267 މީ ކަންބޮޑުވާން ޖެހޭ ކަމެއް. ވުޖޫދުންވެސް ގެއްލުވާލަން ރާވައިގެން ކުރިއަށް ގެންދާ ކަމެއް މީ. ފަލަސްތީނަށް ހެވެއް އެދެންޔާ އެމީހުންގެ ހައްގުގަ އަޑު އުފުލާ ދެއްވާ.\nފުރަތަމަ ދިވެހިންގެ ހައްގުތައް ކަށަވަރުކޮއްދީ އޭގެފަހުގާ ފަލަސްތީނު ރޮހިންޖާ ފަދަ މުސްލިމުންގެ ހައްގުތަކާގެން އުޅެބަލަ އދ އައްނުވިކަމެއް ރައިއްޔަތުންގެ މަޖުލީހަންކުރެވިދާނެތޯ ރިހޭ ފާމައްޗައް ފޮއެ ވެއްޓުނަނަ ނުދީ ވޭތޯބަލާތި


މާފަންނުގައި ހިންގާ ގެސްޓުހައުސް ތަކަށް ޒިޔާރަތްކޮށް މައުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފި\nއަންގާރަ ،28 ޑިސެމްބަރ 2021 / 14:52\nމާފަންނު ޕޮލިސް ނެއިބަރހުޑްގައި ހިމެނޭ ގެސްޓުހައުސް ތަކަށް ޒިޔާރަތްކޮށް މައުލޫމާތު ދިނުމުގެ ޕްރޮގްރާމެއް ނެއިބަރހުޑް އޮފިސަރުން ކުރިއަށް ގެންގޮސްފިއެވެ. އެ ޕްރޮގްރާމަކީ މި ދުވަސްވަރަކީ ސްކޫލް ބަންދަށް ވުމާއެކު އަތޮޅުތެރެއިން ގިނަ ބަޔަކު ޗުއްޓީ ހޭދަކުރުމަށާއި ބޭސްފަރުވާ އަށް މާލެ އައިސް އުޅޭ ދުވަސްވަރެއް ކަމުން، ރައްޔިތުން ހޭލުންތެރިކުރުމުގެ ގޮތުން މައުލޫމާތު ދިނުމަށް ކުރިއަށް ގެންދިޔަ … ތަފްސީލް\nއަންގާރަ ،28 ޑިސެމްބަރ 2021 / 14:43\nއެކި މައްސަލަތަކާ ގުޅިގެންނާއި ޑްރަގް އެންފޯސްމަންޓުން ހިންގި އެކި އޮޕަރޭޝަންތަކުގައި ފުލުހުންގެ ބެލުމުގެ ދަށަށް ގެނެސްފައިވާ ގިނަ އަދަދެއްގެ ބަނގުރާ މިއަދު ނައްތާލައިފިއެވެ. މިތަކެތި ނައްތާލާފައިވަނީ މިއަދު ދޫނިދޫގައެވެ. އެގޮތުން ނައްތާލި ތަކެތީގެ ތެރޭގައި 86 މައްސަލައެއް/ އިންސިޑެންޓެއްގައި ހިމެނޭ 296 ފުޅި ބަނގުރަލާއި 2418 ބިޔަރު ދަޅާއި އެހެނިހެން ތަކެތީގެ ތެރޭގައި ހިމެނޭ 51 އައިޓަމެވެ. … ތަފްސީލް\nފުލުހުންގެ ބެލުމުގެ ދަށުގައި ހުރި ގިނަ އަދަދެއްގެ މަސްތުވާތަކެތި ނައްތާލައިފި\nއަންގާރަ ،28 ޑިސެމްބަރ 2021 / 14:19\nއެކި މައްސަލަތަކާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ގިނަ އަދަދެއްގެ މަސްތުވާތަކެތީ ނައްތާލައިފިއެވެ. މިތަކެތި ނައްތާލާފައިވަނީ މިއަދު ހެނދުނު ދޫނިދޫގައެވެ. މަސްތުވާތަކެތި ނައްތާލުމުގެ ހަރަކާތުގައި މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ އާއި ކޮމިޝަނަރ އޮފް ޕޮލިސް މުޙައްމަދު ހަމީދު އާއި ޕޮލިސް ބޯޑުގެ ނައިބު ރައީސް އާއި ފުލުހުންގެ ސީނިއަރ ބައެއް … ތަފްސީލް\nތުޅާދޫ ސްކޫލް ދަރިވަރުންނަށް ފަތަންދަސްކޮށް ދިނުމުގެ ޕްރޮގްރާމެއް ފަށައިފި\nއަންގާރަ ،28 ޑިސެމްބަރ 2021 / 9:28\nބ. ތުޅާދޫ ސްކޫލް ދަރިވަރުންނަށް ފަތަން ދަސްކޮށްދިނުމުގެ ޕްރޮގްރާމެއް ފަށައިފިއެވެ. އެ ޕްރޮގްރާމަކީ ތުޅާދޫ ޕޮލިސް ސްޓޭޝަނާއި ސްކޫލް ގުޅިގެން މިއަދުން ފެށިގެން 21 ދުވަހުގެ މުއްދަތަށް ކުރިއަށް ގެންދާ ޕްރޮގްރާމެކެވެ. އެ ޕްރޮގްރާމްގައި، ފެތުމުގެ ހުނަރުތައް ދަރިވަރުންނަށް ދަސްކޮށްދިނުމުގެ އިތުރުން ކަސްރަތުގެ ހަރަކާތްތަކާއި މޫދަށް އެރިއުޅޭއިރު ސަމާލުކަންދޭންޖެހޭ ކަންކަމުގެ މައުލޫމާތު ކިޔައިދިނުމަށް ހަމަޖެހިފައިވެއެވެ. ތުޅާދޫ … ތަފްސީލް\nހިމަންދޫގައި ވިޔަފާރިކުރާ ތަންތަނަަށް ޒިޔާރަތްކޮށް މައުލޫމާތު ދިނުމުގެ ޕްރޮގްރާމެއް ހިންގައިފި\nހޯމަ ،27 ޑިސެމްބަރ 2021 / 12:32\nވިޔަފާރިވެރިން ހޭލުންތެރިކުރުމަށް ފުލުހުން ކުރަމުންގެންދާ މަސައްކަތްތަކުގެ ތެރެއިން އއ. ހިމަންދޫގައި ވިޔަފާރިކުރާ ތަންތަނަށް ޒިޔާރަތްކޮށް މައުލޫމާތު ދިނުމުގެ ޕްރޮގްރާމެއް އެ ރަށުގައި މަސައްކަތްކުރާ ފުލުހުން ކުރިއަށް ގެންގޮސްފިއެވެ. މިއަދު ހިންގި އެ ޕްރޮގްރާމުގައި، ވިޔަފާރިކުރާ ތަންތަނަށް ޒިޔާރަތްކޮށް ފިހާރަތަކުގެ ސަލާމަތާއި ރައްކާތެރިކަމަށް އެޅިދާނެ ފިޔަވަޅުތަކާއި މަކަރާ ހީލަތުން ފައިސާ ހޯދުމުގެ މައްސަލަތަކުން ރައްކާތެރިވުމަށް މައުލޫމާތު ހިއްސާކޮށްފައިވެއެވެ. … ތަފްސީލް\nމަސްތުވާތަކެތި ނައްތާލުމުގައި އޮބްޒާވަރުންގެ ގޮތުގައި ބައިވެރިވުމުގެ ފުރުސަތު އާންމު ރައްޔިތުންނަށް ހުޅުވާލުން\nހޯމަ ،27 ޑިސެމްބަރ 2021 / 9:30\nމަސްތުވާތަކެތީގެ ޓްރެފިކިންގ މައްސަލަތަކާއި އެނޫން މައްސަލަތަކުގައި ޑްރަގް އެންފޯސްމަންޓުގެ ބެލުމުގެ ދަށަށް ގެނެސްފައިވާ 314 ކިލޯގެ މަސްތުވާތަކެތި ނައްތާލުމުގައި އޮބްޒާވަރުންގެ ގޮތުގައި އާންމު ރައްޔިތުންނަށް ބައިވެރިވުމުގެ ފުރުސަތު ހުޅުވާލައިފިއެވެ. މަސްތުވާތަކެތި ނައްތާލުމުގެ ހަރަކާތުގައި އާންމު ރައްޔިތުންގެ ތެރެއިން އޮބްޒާވަރުންގެ ގޮތުގައި ބައިވެރިވާން ބޭނުންވާ މީހުން ނަން ނޯޓުކުރުމުގެ ފުރުސަތު 2021 ޑިސެމްބަރު 27 ވަނަ ދުވަހުގެ 16:00 … ތަފްސީލް\nޒުވާނުންނަށް ހާއްސަކޮށްގެން ކުރިއަށް ގެންދާ ” ލާމަސީލު ޒުވާނާ” ކޭމްޕް އައްޑޫ ސިޓީގައި ފަށައިފި\nއާދިއްތަ ،26 ޑިސެމްބަރ 2021 / 15:48\nދިވެހި ފުލުހުންގެ ހިދުމަތާއި މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓާއި އައްޑޫ ސިޓީ ކައުންސިލް އިދާރާ ގުޅިގެން ޒުވާނުންނަށް ހާއްސަކޮށްގެން ކުރިއަށް ގެންދިއުމަށް ހަމަޖެހިފައިވާ “ލާމަސީލު ޒުވާނާ” ކޭމްޕް ފަށައިފިއެވެ. މި ކޭމްޕް ފަށާފައިވަނީ މިއަދު އައްޑޫ ސިޓީ ސަރަފުއްދީން ސްކޫލުގައި ބޭއްވި ރަސްމިއްޔާތެއްގައެވެ. މި ރަސްމިއްޔާތު ޝަރަފްވެރިކޮށްދެއްވީ މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ … ތަފްސީލް\nމާމިގިލި ޕޮލިސް ސްޓޭޝަންގެ ބެލުމުގެ ދަށުގައިހުރި ބަނގުރާ ނައްތާލައިފި\nއާދިއްތަ ،26 ޑިސެމްބަރ 2021 / 15:19\nއެކި މައްސަލަތަކުގައި އދ. މާމިގިލި ޕޮލިސް ސްޓޭޝަނުގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން އެ ސްޓޭޝަންގެ ބެލުމުގެ ދަށުގައި ހުރި ބަނގުރާ ނައްތާލައިފިއެވެ. ބަނގުރާ ނައްތާލުން ކުރިއަށް ގެންގޮސްފައިވަނީ މިއަދު މާމިގިލި ޕޮލިސް ސްޓޭޝަނުގެ ގޯތިތެރޭގައެވެ. އެގޮތުން، ނައްތާލާފައިވަނީ 215 އިންސިޑެންޓުގައި ހިމެނޭ 468 ފުޅި ބަނގުރާއާއި 145 ދަޅު ބިޔަރެވެ. މި ތަކެއްޗަކީ މި އަހަރުގެ ޖަނަވަރީ 16 އިން … ތަފްސީލް\nރ. މަޑުއްވަރީގައި ގޭގެއަށް ޒިޔާރަތްކޮށް މައުލޫމާތު ދިނުމުގެ ހަރަކާތެއް ކުރިއަށް ގެންގޮސްފި\nއާދިއްތަ ،26 ޑިސެމްބަރ 2021 / 10:14\nރ. މަޑުއްވަރީ ރައްޔިތުން ހޭލުންތެރިކުރުމުގެ ގޮތުން ގޭގެއަށް ޒިޔާރަތްކޮށް މައުލޫމާތު ދިނުމުގެ ހަރަކާތެއް ކުރިއަށް ގެންގޮސްފިއެވެ. ޑިސެމްބަރު 25 ވަނަ ދުވަހު ކުރިއަށް ގެންދިޔަ އެހަރަކާތުގައި ޗުއްޓީއާއި ހިތާނު ކުރުމުގެ ހަރަކާތްތަކާ ގުޅިގެން ރައްޔިތުން ސަމާލުކަން ދޭންވީ ކަންކަމާ ގުޅޭގޮތުން މައުލޫމާތުދީ ހޭލުންތެރިކުރުވާފައިވެއެވެ. އެގޮތުން ޗުއްޓީއަށް ތަންތަނަށް ދާއިރު ގެތައް ރަނގަޅަށް ތަޅުލުމަށާއި މުދާ ރައްކާތެރިކުރުމާއި ވައްކަންތައް … ތަފްސީލް\nޗުއްޓީއަށް ދިއުމުގެ ކުރިން މުދަލާއި ގެދޮރުގެ ރައްކާތެރިކަމަށް ހާއްސަ ސަމާލުކަމެއް ދެއްވާ\nއާދިއްތަ ،26 ޑިސެމްބަރ 2021 / 8:40\nމި ދުވަސްވަރަކީ ދިރާސީ އަހަރުގެ ފުރަތަމަ ޓާމުގެ ކިޔެވުން ނިމި ސްކޫލުތައް ބަންދުވުމާއެކު ލިބުނު ޗުއްޓީގައި ގިނަ ބަޔަކު އެކި ދިމަދިމާއަށް ދަތުރުކުރާ ދުވަސްވަރެކެވެ. ގިނަ ބަޔަކު ރާއްޖެއިން ބޭރަށް ނުވަތަ އަތޮޅު ތެރެއަށް ގޮސް އާއިލާއާއެކު ޗުއްޓީ ހޭދަކުރުމުގައި ހޭދަކުރާ ދުވަސްވަރުވެސްމެއެވެ. އެހެންކަމުން ޗުއްޓީއަށް ދިއުމުގެ ކުރިން މުދަލާއި ގެދޮރުގެ ރައްކާތެރިކަމަށް އިސްކަންދީ އަދި ލިބިދާނެ … ތަފްސީލް


SunOnline: Pakistange bank thakun faisaa disinfect kurumah fahu dhookuran ninmaifi\nޕާކިސްތާނުގެ ބޭންކްތަކުން ފައިސާ ޑިސްއިންފެކްޓްކުރުމަށް ފަހު ދޫކުރަން ނިންމައިފި\nމުހައްމަދު އައުޒަމް 25 Mar 2020, 08:51\nޕާކިސްތާނުގައި ފައިސާގެ ނޫޓްތަކެއް މީހަކު ގުނަނީ---\nމިހާރު ދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ކޮރޯނާވައިރަސް ނުވަތަ ކޮވިޑް-19 ކޮންޓްރޯލް ކުރަން އަޅާ ފިޔަވަޅެއްގެ ގޮތުން ޕާކިސްތާނުގެ ބޭންކްތަކުން ދޫކުރާ ފައިސާ ޑިސްއިންފެކްޓްކުރުމަށް ފަހު ދޫކުރަން ނިންމައިފަ އެވެ.\nކޮރޯނާވައިރަސް އެންމެ ފުރަތަމަ ފެތުރެން ފެށި ޗައިނާއިންވެސް އެ ބަލި ކޮންޓްރޯލް ކުރުމުގެ ގޮތުން ނަގުދު ފައިސާ ޑިސްއިންފެކްޓްކުރި އެވެ.\nއެގޮތުން ހުުރިހާ ހޮސްޕިޓަލްތަކާއި ކްލިނިކްތަކުން ބޭންކަށް އަންނަ ފައިސާތައް ކަރަންޓީނު ކޮށް ޑިސްއިންފިކްޓްކުރުމަށް ފަހު ނޫނީ ފައިސާތައް ދޫނުކުރަން ޕާކިސްތާނުގެ މަރުކަޒީ ބޭންކް، ސްޓޭޓް ބޭންކް އޮފް ޕާކިސްތާން (އެސްބީޕީ) އިން އެގައުމުގެ ހުރިހާ ބޭންކްތަކަށް ވަނީ މިހާރު އަންގައިފަ އެވެ.\nއެސްބީޕީއިން ބުނެފައި ވަނީ އެ ބޭންކުން އެހެން ބޭންކުތަކަށް ފޮނުވާ ހުރިހާ ފައިސާއެއް ފޮނުވާނީ، ޑިސްއިންފެކްޓްކޮށްފައި ކަމަށެވެ. އަދި ގައުމަށް ބޭނުންވާ ފައިސާ ހުރިކަމުގެ ޔަގީންކަންވެސް އެސްޕީބީން ވަނީ ބެންތަކަަށް ދީފަ އެވެ.\nއޭގެ އިތުރުން އޭޓީއެމްތަކުން ފައިސާ މެދުކެނޑުމެއް ނެތި ލިބޭނެގޮތް ހެދުމަށްވެސް އެސްބީޕީން ވަނީ ބޭންކްތަކަށް އަންގައިފަ އެވެ.\nޕާކިސްތާނުގައި ހަލުވިކަމާއެކު ކޮރޯނާވައިރަސް ފެތުރެމުންދާއިރު މިހާތަނަށް 900 އަށް ވުރެ ގިނަ މީހުންނަށް އެބަލި ޖެހިފައިވާއިރު ހަތް މީހަކު ވަނީ މަރުވެސްވެފަ އެވެ. މަރުވި މީހުންގެ ތެރޭގައި ޑޮކްޓަރަކުވެސް ހިމެނެ އެވެ.


އެންއައިސީގެ މެމްބަރު ކަމަށް ކުރިމަތި ލެއްވި ހަތަރު ބޭފުޅުންގެ ނަން ދިރާސާ ކުރުމަސް ކޮމެޓީއަށް | | Sangu News\nއެންއައިސީގެ މެމްބަރު ކަމަށް ކުރިމަތި ލެއްވި ހަތަރު ބޭފުޅުންގެ ނަން ދިރާސާ ކުރުމަސް ކޮމެޓީއަށް\n3 އޮކްޓޯބަރ 2019 - 08:24\nރައްޔިތުންގެ މަޖިލީހުގެ ކޮމެޓީއެއްގެ ބައްދަލުވުމުގެ ތެރެއިން : ފޮޓޯ މަޖިލިސް\nހުސްވެފައިވާ ނޭޝަނަލް އިންޓެގްރިޓީ ކޮމިޝަން (އެންއައިސީ)ގެ މެންބަރު ކަމަށް ކުރިމަތިލި ފަރާތްތަކުގެ ތެރެއިން، ޖުޑީޝަލް ސާވިސް ކޮމިޝަން (ޖޭއެސްސީ)ގެ ކުރީގެ މެމްބަރު ޝުއައިބު އަބްދުއްރަހުމާންގެ ނަމާ އެކު ހަތަރު ނަމެއް ރައީސް މަޖިލީހަށް ފޮނުއްވައިފި އެވެ.\nއެ ހަތަރު ބޭފުޅުންގެ ނަން މިއަދު މަޖިލީހަށް އިއްވައި އެ ނަންތައް ދިރާސާކުރަން ރައްޔިތުންގެ މަޖިލިހުގެ މިނިވަން މުއައްސަސާތަކާ ބެހޭ ކޮމިޓީ އަށް މިއަދު ވަނީ ފޮނުވައިފި އެވެ.\nއެންއައިސީއަށް ކުރިމަތިލާން ހުޅުވާލީ އެ ކޮމިޝަންގެ މެންބަރުކަމުގައި ހުންނެވި މުހައްމަދު ފަރުހާދު އެ މަގާމުން އިސްތިއުފާ ދެއްވުމާ ގުޅިގެންނެވެ. އެ މަގާމަށް ކުރިލަތިލާން ހުޅުވާލުމުން 26 ފަރާތަކުން ކުރިމަތިލިއެވެ. އަދި އޭގެތެރޭގައި އެ ކޮމިޝަންގެ ކުރީގެ ރައީސް ޔޫސުފް މާނިއުވެސް ހިމެނިވަޑައިގަންނަވައެވެ. އޭރު ރައީސް މަޖިލީހަށް ނަން ފޮނުވީ ވެސް މާނިއުގެ ނަމާއި އެކުގައެވެ. ނަމަވެސް ފަހުން މާނިއު ނަން އަނބުރާ ގެންދިއުމުން މަޖިލީހާއި މަޝްވަރާ ކުރުމަށްފަހު ސަރުކާރުން އަނެއްކާވެސް އެ ކޮމިޝަންގެ ހުސްވެފައިވާ މަގާމަށް ކުރިމަތިލާން ހުޅުވާލިއެވެ.\nމަޖިލީހަށް ރައީސް ސޯލިހު ފޮނުއްވި ނަންތަކުގެ ތަރުތީބަށް ބަލާއިރު އެންމެ ކުރީގައި ވަނީ ޝުއައިބުގެ ނަމެވެ. ޝުއައިބަކީ އާއްމުންގެ ތެރެއިން ޖޭއެސްސީއަށް މީގެކުރިން އިންތިހާބު ކުރައްވާފައިވާ ބޭފުޅާއެވެ.\nރައީސް އިސްކަންދެއްވި ބޭފުޅުން:\nޝުއައިބު އަބްދުއްރަހުމާން، ދަފްތަރު ރސ. 1188\nކާނަލް ރިޓަޔާޑް އަހުމަދު ޖިހާދު، ވިލިމާލެ. ދިވެތި\nޑރ. މަރުޔަމް ޝަހުނީޒާ ނަސީރު، ތިލަދޫ، ހއ. ދިއްދޫ\nހައްވާ ލީޝާ، ގ. ތުޑިވެލި


ޔާރު ނުބުނޭ ތިހެން … (22) – Esfiya\nޔާރު ނުބުނޭ ތިހެން … (22)\nލީނާ ކޮޓަރިން ނުކުތްއިރު ލޫޠް ފައިމައްޗަށް ލައިގެން ސޯފާގައި ނިދިފައި އިން ލައިނީ ފެނުމުން ހިތުގައި އެތަށް ސުވާލެއް އުފެދުނެވެ. ކުޑަކުޑަ ލޫޠަށްވެސް ނިދިފައިވުމުން އޭނާ ފިޔަވަޅު އަޅަމުން ދިޔައީ ވަރަށް މަޑުމަޑުންނެވެ. ލައިނީގެ ގާތުގައި ހުއްޓި ވަރަށް މަޑުމަޑުން ލައިނީއަށް ގޮވާލިއެވެ. ނަމަވެސް ލައިނީ ނުހޭލުމުން އޭނާގެ ގައިގައި އަތް ޖައްސާލިކަމެއް ނޭނގެ އަތް ދަމައިގަނެވުނީ އޭނާގެ ގައި ހޫނުކަމުންނެވެ. ލައިނީ ހުންއައިސްފައިވާކަން އޭނާއަށް ވަގުތުން ނަގައިގަނެވުނެވެ. އެހެންކަމުން އަނެއްކާވެސް ލައިނީއަށް ގޮވާލިއެވެ. ގަދައަށް ނިދިފައި އޮތް ލައިނީ ސިއްސައިގެން ގޮސްފައި ތެޅިގަތުމުން ފައިމަތީ ބާއްވާލާފައި އޮތް ކުޑަކުޑަ ލޫޠްވެސް ހޭލިއެވެ. އެކުއްޖާ އަރިއަޅާލާ ގޮތްވުމުން ހުޝިޔާރުކަމާއިއެކު ހަފްސާ ލޫޠްގައިގައި ހިފާއްޓާލަމުން އުރާލިއެވެ. ލައިނީއަށް މޭގައި އަތް އަޅާލާ ފުން ނޭވާއެއް ބޭރުކޮށްލެވުނީ ފުރާނަފަދައިން ލޯބިވާ ދަރިފުޅު ނުވެއްޓި ސަލާމަތްވުމުންނެވެ. ހޭލެވުމުން އަނެއްކާވެސް އޭނާއަށް ބޮލުގެ ރިހުން އިޙްސާސްވާން ފެށުމުން ނިތުގައި އަތް އަޅާލެވުނެވެ.\n“ދަރިފުޅާ… ބޮލުގައި ރިއްސަނީތަ….؟؟؟؟” ރޮމުން ދިޔަ ލޫޠް މަސަލަސްކުރަން މަސައްކަތް ކުރަމުން ލީނާ އަހާލީ ލޯތްބާއި އޯގާތެރިކަމާއި އެކީގައެވެ. ލީނާއަށް ބަލާލުމަށްފަހު އިސްޖަހާލަމުން ލައިނީ ބޯޖަހާލިއެވެ.\n“ވަރަށް ގަދައަށް ހުންވެސް އައިއްސަ ތިއިނީ…. ލޫޠްގެ ހައިކަން ފިލުވާލަދީ…. އެހާއިރަށް މަންމަ އަންނާނަން ދަރިފުޅަށް ނާސްތާ އާއި ބޭސް ހިފައިގެން…..” މިހެން ބުނެފައި ލައިނީގެ އަތަށް ލޫޠް ދީފައި ލީނާ ހިނގައިގަތީ ކާގެއާއި ދިމާއަށެވެ.\nލައިނީގެ ނާސްތާ ހިފައިގެން ލީނާ އައިއިރު ލައިނީ އިނީ ސޯފާގައި ހަށިގަނޑު ދަމާލައިގެންނެވެ. އޭނާ އިނީ ލޯމަރާލައިގެންނެވެ. ލޫޠް އޮތީ އޭނާގެ ގާތުގައި ސޯފާގައި ބާއްވާފައެވެ. ހައިކަން ފިލައި އިރުކޮޅަކު ނިދާލެވުމުން ނޫންކަމެއްވެސް ނޭނގެއެވެ. އަޑެއްވެސް ލައްވާނުލައި ބަސްއަހާލައިގެން އޮތެވެ.\nލީނާ ގެނައި ތަބަށް ދިއްކޮށްލުމުން ބަސްއަހާ ކުޑަކުއްޖެއް ފަދައިން ލައިނީ އޭގައިވާ ސޭންޑްވިޗް ކާލުމަށްފަހު ކިރުތަށި އެކީ ހުސްކޮށްލިއެވެ. އަދި ލީނާ ގެނައި ބޭސްގުޅަވެސް ކާލިއެވެ.\n“ދަރިފުޅު ދެންދޭ ރަނގަޅަށް ނިދާލަން….. މަންމަ ލޫޠް ބަލާނަން……” ލޯތްބާއިއެކު ލައިނީގެ ބުރަކަށީގައި ފިރުމާލަމުން ލީނާ ބުނެލިއެވެ. އިސްޖަހާލައިގެން އިން ލައިނީ ބޯޖަހާލަމުން ތެދުވީ މިވަގުތު އޭނާވެސް އެގޮތް ބޭނުންވެފައި ވުމުންނެވެ. ލޫޠްގެ ނިތަށް ބޮސްދީފައި ލައިނީ ގޮސް ކޮޓަރިއަށް ވަންނަންދެންވެސް ލީނާއަށް ބަލަން އިނދެވުނީ ހިތުގައި އެތައް ސުވާލެއް އުފެދިފައިވާ ޙާލުއެވެ. ނަމަވެސް ލައިނީގެ ބަލިޙާލަތުގެ ސަބަބުން މިވަގުތު އެއްވެސް ސުވާލެއް ކުރަން އޭނާ ބޭނުން ނުވީއެވެ.\nއޮފީހަށްދާން ތައްޔާރުވެގެން ރަޔާން ނުކުތްތަން ފެނުމުން ޖާވިދުގެ ގާތު ސޯފާގައި އިން ލީނާއަށް ނިކަން ފަރުވާތެރިކަމާއިއެކު ރަޔާނަށް ބަލާލެވުނެވެ. ރަޔާނަށްވެސް ލީނާމެން ފެނުމުން ލީނާގެ އުނގުގައި އޮތް ލޫޠުގެ ކޮލުގައި އިނގިލި ޖައްސާ ކޮށްޓާލުމަށްފަހު ކާގެއަށް މިސްރާބުޖެހުމުން ލީނާވެސް އޭނާގެ ފަހަތުން ދިޔައީ ޖާވިދުގެ އަތަށް ލޫޠް ދީފައެވެ.\n“ލައިނީ ބަލިކޮށް އުޅޭއިރުވެސް ދަރިފުޅު އޮފީހަށް ދަނީތަ……؟” ރަޔާނަށް ސައި ތައްޔާރުކޮށްދެމުން ލީނާ އަހާލުމުން ރަޔާން ބަލާލިގޮތުން ހީވީ އޭނާއަށް އެއިންކަމެއް ނޭނގޭހެންނެވެ.\n“ލައިނީ ބަލި ވާހަކައެއް ނުބުނެ…. އޭނައަށް ކިހިނެއްވީ… ؟؟؟” ހިނދުކޮޅަކަށް ހައިރާންވީ ނަމަވެސް ހަމަޖެހިލަމުން ރަޔާން އަހާލިއެވެ. ލީނާގެ ޝައްކަށް ބޮޅެއް އިތުރުވީއެވެ. ލައިނީގެ ޙަރަކާތްތަކުން އެދެމެދުގައި ކޮންމެވެސް މައްސަލައެއް އުޅޭކަމަށް އޭނާއަށް ވަނީ ކުރިންވެސް ޝައްކުވެފައެވެ.\n“އޭނަ ވަރަށް ގަދައަށް ހުން އައިސްފައި އޮތީ…. މަންމަ ގާތުގައިވެސް ނުބުނެ… ހެނދުނު ނުކުތްއިރު ސިޓިންގރޫމްގައި ނިދިފައި އޮތީ…. ގޮވަން ގައިގައި އަތް ޖަހާލީމަ އެނގުނީ ހުން އައިއްސަކަން…. ބޮލުގައިވެސް ރިއްސާތީ އުޅެނީ….” ރަޔާންގެ އަތަށް ސައިތަށި ދިއްކޮށްލަމުން ލީނާ މިހެން ބުނުމުން ރަޔާން ބޯ ޖަހާލިއެވެ.\n“ލައިނީ ކީއްވެ ސިޓިންގރޫމްގައި އެ އޮތީ…..؟؟؟” ރަޔާންގެ މޫނަށް ބަލަން އިނދެ ލީނާ އަހާލިއެވެ.\n“ލޫޠް ރޯންފެށީމަ ހުއްޓާނުލައިގެން ކޮޓަރިން ނުކުތީ… އެތާ އިންދާ ލޫޠަށް ނިދުނީމަ އޭނާއަށްވެސް ނިދުނީ ކަންނޭނގެ…..” އާދައިގެ ގޮތަކަށް ރަޔާން ބުނެލިއެވެ.\n“ދަރިފުޅުމެން މައްސަލައެއް ޖެހިގެންތަ ތި އުޅެނީ…..؟؟؟” އަހަން ނާހަން އިނދެފައިވެސް ލީނާއަށް އަހާލެވުނެވެ. ދެންވެސް ރަޔާން ބޯ ހޫރާލީ އެވާހަކައަށް މާބޮޑު ޝައުގުވެރިކަމެއް ދިނުމެއް ނެތިއެވެ.\n“ދެން ހަމަ އޮފީހަށް ދަނީތަ….؟؟؟ މިއަދު ނުގޮސް މަޑުކޮށްލަންވީނު…. ލައިނީވެސް ހިތްހަމަ ޖެހޭނެ……” ސައިބޮއެ ނިންމާލައިގެން ރަޔާން ތެދުވުމުން ލީނާއަށް އަހާލެވުނެވެ. ވާނީވެސް އެހެންތާއެވެ. ރަޔާނަކީ މީގެ ކުރިން ލައިނީ ބަލިވެ އުޅެންޏާ އޮފީހަށް ނުގޮސް ލައިނީގެ ގާތުގައި މަޑުކުރާ މީހެއް ވިއްޔާއެވެ.\n“މިއަދު އެބަޖެހޭ ކޮންމެހެންވެސް ދާން…. މިއަދަށް ނިންމަން ޖެހޭ ވަރަށް މުހިއްމު މަސައްކަތެއް އިންނާނެ…. އެކަމަކު ބަލާނަން ނިންމާލާފަ އަވަހަށް އާދެވޭތޯ…..” ލީނާގެ ގާތުގައި މިހެން ބުނެފައި ރަޔާން ނުކުމެގެން ދިޔައީއެވެ. ދަމުން ދިޔައީ ލޫޠް އުރާލާފައެވެ. ލީނާ ހައިރާންވީ ލައިނީ ބަލިކަން އެނގުނީމަވެސް އޭނާގެ ގާތަށް ނުގޮސް އޮފީހަށް ދިޔައީމައެވެ.\nހަވީރުގެ ވަގުތެވެ. ލޫޠް ރީތިކޮށް ނިންމާލުމަށްފަހު ލައިނީ އިނީ އޭނާ ގޮވައިގެން ކޮޓަރީގައެވެ. ހެނދުނު ރަނގަޅަށް ނިދާލެވުމުން އޭނާގެ ބޮލުގެ ރިހުންވެސް ފިލާފައިވެއެވެ. ހުމުގެ އަސަރުވެސް މިހާރަކު ނެތެވެ. މީހާ ފެންނަނީ ނުހަނު ތާޒާކޮށެވެ. ތުންފަތުގައި ލުއި ހިނިތުންވުމެއްވީ ދުވަސްތަކަކަށްފަހު ރަޔާން އޭނާގެ ޙާލު އަހާލާ އިރުކޮޅަކު އޭނާއާއި ވާހަކަ ދައްކާ ހަދާލުމުންނެވެ. ދޮރުގައި ޓަކި ޖަހާލިއަޑު އިވިފައި އެ އިން ގޮތަށް އިނދެފައި އެތެރެއަށް ވަނުމަށް ބުނެލިއެވެ. ދޮރު ހުޅުވާލުމަށްފަހު އެތެރެއަށް ވަދެގެން އައި ރުހާ ފެނިފައި ލައިނީގެ ހިނިތުންވުން ފުންވެ ކޮޅަށް ތެދުވެވުނެވެ. އަވަސް ފިޔަވަޅުތަކެއް އަޅަމުން ގޮސް ރުހާގެ ގައިގައި ބައްދާލެވުނީ އުފާވެފައި ހުރިވަރުންނެވެ. ރުހާގެ ފަހަތުން ކޮޓަރިއަށް ވަން މިކްޔާން އޭނާގެ ލޮލުގައި އަޅައިގަތީ އަދި މާފަހުންނެވެ. އޭނާ މިކްޔާނަށް ހިނިތުންވެލުމުން މިކްޔާންވެސް ހިނިތުންވެލަމުން ރަނގަޅުހޭ އަހާލިއެވެ. ލައިނީ ބޯޖަހާލިއެވެ. ރުހާ ލައިނީގެ އަތުގައި އޮތް ކުޑަކުޑަ ލޫޠް އުރާލަމުން ލޯބިކޮށްލިއެވެ. އެއަށްފަހު އެދަރިފުޅު މިކްޔާންގެ އަތަށް ދެމުން ލޮލުން އިޝާރާތްކޮށްލިއެވެ. މިކްޔާން ބޯ ޖަހާލަމުން ލޫޠް ގޮވައިގެން ސިޓިންގރޫމަށް ދިއުމުގެ ހުއްދައަށް އެދުމުން ހިނިތުންވެފައިހުރެ ލައިނީ ބޯޖަހާލިއެވެ.\nމިކްޔާން ނުކުމެގެން ދިއުމުން ރުހާ، ލައިނީގެ އަތުގައި ހިފައިގެން ގޮސް ލައިނީ ސޯފާގައި ބޭންދުމަށްފަހު އޭނާވެސް ލައިނީގެ ގާތުގައި އިށީނެވެ.\n“ލައި….. މިހާރު ކިހިނެއްތަ…؟؟؟ މަންމަ ބުނި ބަލިވެ އުޅޭ ވާހަކަ…..” ލައިނީގެ އަތުގައި ހިފާލައިގެން އިނދެ ރުހާ އަހާލިއެވެ.\n“ހެހެހެ…. މަންމަވެސް ދޯ…. އެއީ ނިދި ހަމަނުވާތީ ބޮލުގައި ރިއްސީ…. މިހާރު ދެން ރަނގަޅަށް ނިދާލެވުނީމަ އޯކޭ…. މަންމަ އަހަރެން ބަލިވެ އުޅޭ ވާހަކަ ބުނީމަތަ ތި އައީ…..؟؟؟” ލުއި ހިނިތުންވުމަކާއިއެކު ލައިނީ ވާހަކަދެއްކިއެވެ. މިއިން ދުވަހަކު އެ މޫނުން ނުފެންނަ އުޖާލާކަމެއް އެމޫނުމަތީގައވީ ރުހާއާއި ބައްދަލްވުމުންނެވެ.\n“ހަމައެކަނި އެހެން ވެގެންނެއް ނޫން….. މަންމަ ބުނި މިހާރަކަށް އައިސް ލައި ވަރަށް ދެރަވެފައި ހުންނަހެން ހީވެއޭ…. ބޮޑަށް ހީވަނީ ދޮންބެއާއި ދެމީހުން މައްސަލައެއް ޖެހިގެން އުޅޭހެންނޭ ބުނީ….. އެކަމަކު މަންމަ އަހައިގެން ލައި އެއްވެސް ވާހަކައެއް ކިޔައިދޭނެހެން ހީނުވާތީ އަހަރެން ގާތު ބުނި ލައި އާއި ވާހަކަ ދައްކާލަން…. އެހެންވެ އަހަރެން ހިތަށް އެރީ ލައި ގާތަށް އައިހޭ ވާހަކަ ދައްކާލާނީ…. އޭރުން ލޫޠްއާއިއެކުވެސް ވަގުތު ހޭދަކޮށްލެވޭނެއެއްނު…..” ރުހާގެ ވާހަކަތައް އިވިފައި ލައިނީގެ މޫނުގެ އުޖާލާކަން ކެނޑި މީހާ މައިތިރިވިއެވެ. އިސްދަށަށް ޖަހާލެވުނީ އެ މޫނުމަތިން ރުހާއަށް އިތުރުކަމެއް އެނގިދާނެތީއެވެ. ލައިނީ ސިއްރުކުރަން ކިތަންމެ މަސައްކަތް ކުރިނަމަވެސް ލައިނީއައި އެ އައި ބަދަލު ރުހާއަށް ފާހަގަ ކުރެވުނެވެ.\n“ލައި….. ކޮންމެ ދެމަފިރިއެއްގެ ދޭތެރޭވެސް މައްސަލަޖެހޭނެ…. ޚާއްސަކޮށް ކުދިން ލިބުމަށްފަހު، ބައެއް ގުޅުންތަކަށް ހީނަރުކަން އައިސްދާނެ…. ބައެއް ގުޅުންތައް ވަރުގަދަވެސް ވެދާނެ…. މީ ދިރިއުޅުން…. ދިރިއުޅުމުން ޙަޔާތުގެ އެކިކުލަވަރުތައް ފެނިގެން ދާނެ…. އެކަމަކު ދިރިއުޅުމުގައި އަންނަ އަޑިގުޑަންތަކުން އަރައިގަތުމަށް ދެމަފިރިން އެކުގައި މަސައްކަތް ކުރަން ވާނީ…. މައްސަލަތައް ޖެހޭކަމުގައި ވަންޏާ ދެމަފިރިން ވާހަކަ ދައްކައިގެން ޙައްލު ކުރަންވާނީ…. ލައި ނުބުންޏަސް ލައި އަށް ތިއައި ބަދަލުން އަހަންނަށް އެނގިއްޖެ ދެމީހުން ދޭތެރޭ ކޮންމެވެސް ކަންތައްތަކެއް އުޅޭކަން…. އެކަމަކު ލައި ބޭނުމިއްޔާ އަހަންނާ ޚިއްސާކުރާނީ…. އަހަރެން މި ހުރީ ލައިގެ ވާހަކަތައް އަޑުއަހާ ލައިއަށް އެހީވާން ތައްޔާރަށް….” މިހާ ހިސާބަށް ވާހަކަ ގެންގޮސްފައި ރުހާ އިތުރަށް އެއްޗެކޭ ނުބުނެ މަޑުކޮށްލީ ލައިނީ އެއްޗެކޭ ބުނޭތޯއެވެ. ނަމަވެސް ހީކުރިގޮތަށް ލައިނީ އެއްވެސް އެއްޗެކޭ ނުބުނެއެވެ. އިސްދަށަށް ޖަހާލައިގެން އިން ގޮތަށް އިނީއެވެ.\n“އަހަންނަށް ހީވިއޭ ދޮންބެގެ ދެކޮޅަށް އަހަރެންގެ ގާތުގައި އެއްވެސް އެއްޗެކޭ ނުބުނާނެއޭ… އެކަމަކު އަހަރެން ޤަބޫލުކުރަން އެއީ އަހަރެންގެ ދޮންބެ ވިޔަސް ދޮންބެވެސް ގޯސްވެދާނެކަން…. އެހެނޭ ކިޔާފަ އަހަރެން ދޮންބެ ރަނގަޅެއް ނުކުރާނަން…. މި ވީހާތަނަށްވެސް ދޮންބެގެ އެއްވެސް އުނިކަމެއް ނޫނީ ގޯސް ވާހަކައެއް ލައި އަހަރެން ގާތަކު ނުދައްކާ…. ލައި މިހާރުވެސް ފަސްޖެހެނީ އެހެން ވެގެން ކަމުގައި ވާނަމަ އެންމެ ރަނގަޅު އަހަންނަށް ނުކިޔައިދިނަސް…. އެކަމަކު ދޮންބެ އާއި ވާހަކަ ދައްކައިގެން މައްސަލަތައް ޙައްލުވޭތޯ ބަލާތި އިނގޭ…..” އޯގާތެރިކަމާއިއެކު މިހެން ބުނެފައި ރުހާ ތެދުވީ އެތަނުން ދާށެވެ. އެވަގުތު ކުއްލިއަކަށް ރުހާގެ އަތުގައި ހިފައި ލައިނީ ހުއްޓުވިއެވެ. އަދި ތެދުވިގޮތަށް ރުހާގެ ގައިގައި ބައްދާލައިގެން ހުރެ ރޯން ފެށިއެވެ. ލައިނީގެ ބުރަކަށީގައި ފިރުމާލަ ފިރުމާލާ ބަހެއް ނުބުނެ ރުހާ ހުރީ ލައިނީއަށް ރޯލުމަށް ފުރުޞަތު ދީގެންނެވެ. ރޯލުމުން އެ ހިތަށް ކުޑަ ނަމަވެސް ހަމަ ޖެހުމެއް ލިބޭނެހެން ހީވާތީއެވެ. އިރުކޮޅަކު އެގޮތުގައި ހުރެފައި ލައިނީ ރުއިން ހުއްޓާލަމުން ރުހާ އާއި ދުރުވެލިއެވެ.\n“ލައިގެ ތި ކެތްތެރިކަމަށް އަހަރެން ސާބަސް ދެން…. އެކަމަކު އަބަދު ތިގޮތުގައި ހިތާމަ ކުރަން ވެއްޖިއްޔާ އޭގެ އަސަރު ލައިގެ އިތުރުން ލޫޠްއަށްވެސް ކުރާނެ…. ޖެހިގެން ތި އުޅެނީ ކޮންމެ ކަހަލަ މައްސަލައަކަށް ވިޔަސް ދޮންބެ އާއި ވާހަކަ ދައްކައިގެން ވީހާވެސް އަވަހަށް ޙައްލުކުރެވޭތޯ ބަލާތި އިނގޭ…..” ނުހަނު ލޯތްބާއިއެކު ލައިނީގެ ދެލޮލުން އައިސްފައިވާ ކަރުނަތައް ފުހެލައިދެމުން އޭނާގެ ދެއަތުގައި ހިފަހައްޓައިގެން ހުރެ އޯގާތެރިކަމާއިއެކު ރުހާ ވާހަކަ ދެއްކުމުން ލައިނީ ބޯ ޖަހާލީ އޭނާގެ ވާހަކަތައް ޤަބޫލުކުރުމުގ ގޮތުންނެވެ. ލައިނީގެ ގާތު މޫނުދޮވެލައިގެން އައުމަށް ބުނެފައި ރުހާ ކޮޓަރިން ނުކުންނަށް ހިނގައިގަތީ ލައިނީއަށް ރީތި ހިނިތުންވުމެއް ދީފައެވެ.\nރުހާ ކޮޓަރިން ނުކުތްއިރު މިކްޔާންގެ އުނގުގައި އޮތް ލޫޠަށް އޮތީ ނިދިފައެވެ. މިކްޔާންގެ ގާތުގައި ލީނާއާއި ޖާވިދު ތިއްބެވެ. އޮލަ ވާހަކައެއްގައި ތިބެފައި ތިން މީހުން އެއްފަހަރާ ރުހާއަށް ބަލާލިއެވެ.\n“ކޮބާ ކީކޭ ލައިނީ ބުނީ…..” ރުހާ އައިސް އިށީނުމުން ލީނާ އަހާލިއެވެ.\n“މަންމައަށް ހީވީ ހަމަ ރަނގަޅަށް…. ދެމީހުން ދޭތެރޭ ކޮންމެވެސް މައްސަލައެއް ޖެހިގެން އެ އުޅެނީ…. އެކަމަކު ސީދާ ވީ ކީއްކަމެއް އަހަންނަކަށްވެސް ނޭނގެ… ލައި ނުކިޔައިދޭ…. ވަރަށް ދެރަވެފައި އޭނަ އެ ހުންނަނީ…. އަހަރެން ނުކުންނަން އަންނަން ފެށީމަ ވަރަށް ރޮއުނު….. ހަމައަކަށް އެޅުނީމަ އަހަރެން މި އައީ އަންނާށޭ ބުނެފައި….” ވަކިވަކިން އެންމެންގެ މޫނަށް ބަލާލަމުން ރުހާ ކިޔައިދިނެވެ.\n“ދަރިފުޅު ދެން ދޮންބެއާއިވެސް ވާހަކަ ދައްކާލާ ނަސޭޙަތްލައިދީބަލަ…. ބައްޕަމެންނަށްވުރެން ދަރިފުޅާ މާތް ގާތްކޮށް ދޮންބެ އުޅެނީ…. ދަރިފުޅު ބުނީމަ މާ ފަސޭހައިން ޤަބޫލުކުރާނެ….” ރުހާގެ ވާހަކަ އަޑުއަހާފައި ޖާވިދު މިހެން ބުނުމުން ރުހާ ބޯ ޖަހާލިއެވެ.\nރޭގަނޑުގެ ވަގުތެވެ. ރުހާއާއި ރަޔާން ތިބީ ގޭގެ ބިއްދޮށް ފަރާތުގައި ހުރި ޖޯލީގައި އިށީނދެގެންނެވެ. ރަޔާންގެ ދިރިއުޅުމާ ބެހޭ ގޮތުން މީގެ ކުރިން އެއްވެސް ވާހަކައެއް ދައްކާފައި ނުވާތީ ރުހާ އިނީ އެވާހަކަ ދައްކަންވުމުން އުނދަގޫވެފައެވެ.\n“ރުހާ… ކިހިނެއްވީ މާ މަޑުން ތި އިނީ…. ކޮން ވާހަކައެއް ދައްކަން ދޮންބެ މިތަނަށް ތި ގެނައީ….؟؟؟” ރުހާ މާ މަޑުން އިނުމުން އޭނާއަށް ބަލާލަމުން ރަޔާން އަހާލިއެވެ. ރުހާ ރަޔާނަށް ބަލާލަމުން ހިނިތުންވެލިނަމަވެސް އޭނާ އިނީ ހިތްނުތަނަވަސްވެފައެވެ.\n“ދޮންބޭ… އަހަރެން ބޭނުމެއް ނޫން ދެމަފިރިއެއްގެ ދޭތެރޭގެ ކަންތައްތަކާ ބެހޭކަށް… އެކަމަކު އަހަންނަށް ހީވަނީ ދޮންބެއާއި ލައިއާއި ދެމެދު ކޮންމެވެސް މައްސަލަތަކެއް އުޅޭހެން…. މަންމައަށް އެހެން ހީވެގެން ބުނީމަ އަހަރެން ލައި އާއިވެސް ވާހަކަ ދެއްކިން… އޭނަ އެއްވެސް އެއްޗެއް ނުބުންޏަސް ވަރަށް ދެރަވެފައި އިނީމަ އަހަންނަށް އެނގުނު ކޮންމެވެސް ކަމެއް އުޅޭކަން…. ވީ ކީއްކަމެއް ނޭނގެންޏާ އަހަރެންވެސް އެއްވެސް މީހަކު ކުށްވެރިއެއް ނުކުރާނަން… އެކަމަކު އަހަރެން އެވާހަކަތައް ދެއްކީމަ ލައި ދެރަވެގެން ވަރަށް ރުއި… އޭނާ ރޯތަން ފެނުނީމަ އަހަރެންވެސް ވަރަށް ދެރަވި… އޭނާ އެ ހުންނަނީ ވަރަށް ދެރަވެފައި…. އޭނަގެ ޢަމަލުތަކުން އެކަން އެނގޭ…. އެވަރުންވެސް އެއްވެސް ވާހަކައެއް ނުކިޔައިދޭ އަހަންނަކަށް….” ރުހާގެ ވާހަކަ މެދު ކަނޑާލަމުން ރަޔާނަށް ބަލާލިއެވެ. ދެންމެއަކާއި ޖެހެންދެން ހިނިތުންވެލައިގެން އިން ނަމަވެސް ރުހާގެ ވާހަކަތަކުން އޭނާގެ މޫނުގެ ކުލަވަރުވެސް ބަދަލުވެގެން ދިޔައެވެ. ދުރުބަލަހައްޓައިގެން އިން އިރު އޭނާ އިނީ ދެއަތް ޖޯޑުކޮށްލައިގެން ދަތްދޮޅީގައި އަޅުވާލައިގެންނެވެ.\n“ދޮންބޭ….” ރަޔާނަށް ބަލަން އިނދެފައި ރުހާ ގޮވާލިއެވެ. ރަޔާން ރުހާއަށް ބަލާލަމުން ޖޯލީގައި ހަމަޖެހިލިއެވެ.\n“އަހަރެމެންގެ ދޭތެރޭ އެއްވެސް މައްސަލައެއް ނުޖެހޭ…. އެކަމަކު….” ރަޔާން ފަސްޖެހުނެވެ. ރުހާއަށް އެކަން ނަގައިގަނެވުނެވެ.\n“ދޮންބޭ…. ވެގެން ތި އުޅޭ ގޮތެއް އަހަންނަށް ކިޔައިދޭން އުނދަގުލިއްޔާ ނުކިޔައިދިނަސް އޯކޭ ވާނެ…. އެކަމަކު ތި ދެމެދުގައިވާ ދުރުމިން ދުރުކުރެވޭނީ ދޮންބެއާއި ލައިއާ ދެމީހުން އެކުގައި ވާހަކަ ދައްކައިގެން…. ދިރިއުޅުމުގައި ތިކަހަލަ ވަރަށް ބައިވަރު ކަންތައްތަކާއި ކުރިމަތިލާންޖެހޭނެ… އެކަހަލަ ވަގުތުތަކުގައި ގުޅުން ހީނަރުވެގެން ދިޔުމުގެ ކުރިން ދެމީހުން އެކަކު އަނެކަކާ ވާހަކަ ދައްކާ ގުޅުން ރަނގަޅު ކުރެވޭތޯ މަސައްކަތް ކުރަންވާނެ….” ވިސްނޭ ހަރުމީހެއް ފަދައިން ރުހާ ވާހަކަ ދެއްކުމުން ރަޔާން އެވާހަކަތައް ޤަބޫލުކުރުމުގެ ގޮތުން ބޯ ޖަހާލިއެވެ.\n“އަހަންނަށް ފާހަގަ ކުރެވުނު ކަމެއް ބުނަންތަ….؟؟؟؟” ރުހާ މިހެން ބުނުމުން ރަޔާން ބޯ ޖަހާލިއެވެ.\n“އަހަންނަށް ފާހަގަ ކުރެވުނު ދޮންބެވެސް އަދި ލައިވެސް އެކަކު އަނެކަކުގެ ވާހަކަ އަހަންނާ ޚިއްސާ ކުރަން ބޭނުން ނުވާކަން…. އޭގެއިންވެސް އެ ހާމަ ވަނީ ތި ދެމެދުގައިވާ ލޯތްބާއި އެކަކު އަނެކަކަށް އިޚްތިރާމްކޮށް އަނެކާއާއިމެދު ވިސްނާ އެހެން މީހުންގެ ކުރިމަތީ ބައިވެރިޔާގެ ގޯސް ވާހަކަ ދައްކަން ބޭނުން ނުވާކަން….. ތީ ވަރަށް ރަނގަޅު ސިފައެއް… ތިހާ ލޯބިލޯބި ގުޅުމެއްގައި ކުނި ޖެހުނަ ނުދީ ދޮންބޭ…. ދެމީހުން ހަމަޖެހިލައިގެން ވާހަކަ ދައްކާލަން އަހަންނަށް ވަރަށް ފެނޭ…. އޭގެ ކުރިން އަހަރެން ބުނަންތަ ވާހަކައެއް….” މިފަހަރުވެސް ރަޔާން ހަމައެކަނި ބޯ ޖަހާލީއެވެ.\n“ދޮންބޭ… އަންހެނަކު ބަލިވެ އިނުމާއި ހަމައިން ފެށިގެން ވިހެއުމަށްފަހު ފުރަތަމަ ދުވަސްކޮޅު އެއީ ފިރިމީހާގެ އެހީތެރިކަމާއި އަޅާލުމާއި ލޯތްބާއި އޯގާތެރިކަން ވަރަށް ބޮޑަށް ބޭނުންވާނެ ދުވަސްކޮޅެއް… އެދުވަސްކޮޅަކީ އަންހެނުންނަށް ވަރަށް ގިނަ ގޮންޖެހުންތަކާ ދިމާވާ ދުވަސްތަކެއް…. ނަފްސާނީ ގޮތުންނާއި ޖިސްމާނީގޮތުންވެސް އެމީހުންނަށް ވަރަށް ބޮޑެތި ބަދަލުތަކެއް އަންނާނެ…. އުޅުމަށާއި ދިރިއުޅުމަށްވެސް ވަރަށް ބޮޑު ބަދަލެއް އަންނާނެ… ޚާއްސަކޮށް ފުރަތަމަ ދަރިފުޅު ލިބޭތަނުން…. އެއީ އެމީހުންނަށް މުޅިން އައު ކަންތައްތަކެއް…. އަލަށް މަންމައަކަށްވުމުން ވަރަށް ގިނަ ކަންތައްތަކާއި ކުރިމަތިލާންޖެހޭނެ…. ވަރުބަލިވެދާނެ، ދެރަވެދާނެ، ރުޅިއައިސްދާނެ، ދެން ހަދަންވީ ގޮތެއް ނުވިސްނިދާނެ، ދަރިފުޅު ހުއްޓުވަން ކުރަންވީ ކީއްކަމެއް ނޭނގިދާނެ، މިހެން ގޮސް ވަރަށް ބައިވަރު ކަންތަކާ ކުރިމަތިލާންޖެހޭނެ…. އެފަދަ މީހުންނަށް ޚާއްސަ ގޮތެއްގައި ފިރިމީހާގެ އަޅާލުން ވަރަށް މުހިއްމު ވާނެ… ލައިނީގެ ފަރާތުން އަހަންނަށް ފެނުނީ އެފަދަ ކަންތައްތަކެއް… އޭނަ އެވަނީ ދޮންބެގެ އަޅާލުމަށް ވަރަށް ބޮޑަށް ބޭނުންވެފައި… ދޮންބެ އޭނާ ދެރަ ނުކުރައްޗޭ…. ތިދެމެދުގައި ތި އުޅޭ ކަންތައްތަކަށް ދެމީހުން ވާހަކަ ދައްކައިގެން ޙައްލު ގެނެވޭތޯ މަސައްކަތްކުރައްޗޭ އެނގޭ….” އެ ހުރިހާ ވާހަކައެއް ދެއްކުމަށްފަހު އާދޭހުގެ ރާގެއްގައި ރުހާ ބުނެލިއެވެ.\n“ރުހާ…. ދޮންބެވެސް ޤަބޫލުކުރަން ދޮންބެއަށް ލައިނީ ދުރުކޮށްލެވުނު ކަން… އެކަމަކު ދޮންބެ ޤަސްދުގައި ކުރިކަމެއް ނޫން އެއީ…. ރުހާ ހާސްނުވޭ…. ދޮންބެ ލައި އާއި ވާހަކަ ދައްކައިގެން އެ ކަންތައްތައް ޙައްލުކުރާނަން…. ލައި އަށް އަޅާލުމާއި ލޯބި ދޭނަން…. އެކަމަކު އެ ވާހަކަ ދައްކާނީ މިރެއަކު ނޫން….. ދެމީހުންވެސް ހަމައަކަށް އެޅުނީމަ އެ ވާހަކަ ދައްކާނީ….” މިހެން ބުނެފައި ރަޔާން ލުއިގޮތަކަށް ހީލުމުން ރުހާގެ ހިތަށް ހަމަޖެހުން ލިބިގެން ދިޔައެވެ. ލުއި ހިނިތުންވުމަކާއިއެކު އޭނާވެސް ބޯ ޖަހާލިއެވެ.\nޖެހިގެން އައި ދުވަހުގެ ހެނދުނު ރުހާމެން އެނބުރި މިކްޔާންގެ ރަށަށް ދިޔައީ އެދުވަހު ރިދާމެންވެސް ރަށަށް އައުމަށް ހަމަޖެހިފައިވީތީއެވެ. މާލޭގައި ތިބި ޑޮކްޓަރުންނަށް ދައްކައިގެންވެސް އަލި މަގެއް ނުލިބުމުން ރިދާމެން ރާއްޖޭން ބޭރުގެ އެކި ޤައުމުތަކަށް ގޮސްވެސް ޑޮކްޓަރަށް ދެއްކިއެވެ. ނަމަވެސް އެންމެންގެ ފަރާތުންވެސް ލިބެނީ ހަމަ އެއްޖަވާބެކެވެ. ރިދާއަށް ކުދިން ނުލިބޭނެކަމުގައެވެ.\nހަވީރުގެ ވަގުތެވެ. ރުހާއާއި މިލްނާއާއި އަދި މަލަކް ތިބީ މަލަކްގެ ކޮޓަރީގައެވެ. އެވަގުތު ރިދާވެސް އައިސް އެ ކޮޓަރިއަށް ވަނެވެ. އޭނާ އަތުގައި ކޮތަޅުތަކެއްވެސް ހުއްޓެވެ. ދިރިއުޅުމުގައި ކިތަންމެ ބޮޑު ނާއުއްމިދަކާ ކުރިމަތިލަން ޖެހުނު ނމަވެސް އެހެން މީހުންނަށްޓަކައި އޭނާ ހުރީ ހިނިތުންވެލައިގެންނެވެ. ރިދާ އައިސް މަލަކްއަށާއި ރުހާއަށް އެމީހުންނަށް ގެނައި ހަދިޔާ ކޮތަޅު ދިނެވެ.\n“އަހަރެން މި އުޅެނީ ތި ހަދިޔާ ތަކެއް ބޭނުންވެގެންނެއް ނޫން….” މިލްނާއަށް ގެނައި ހަދިޔާ ދިއްކޮށްލުމުން އޭނާ ބުނެލީ ހިތްހަމަ ނުޖެހިފައި ހުރެއެވެ. ކިތަންމެ ނުގޮތަކަށް ބުނިނަމަވެސް މިލްނާ އެ ބުނި އެއްޗެއްގެ ފަހަތުގައި ފޮރުވިފައިވި މާނަ ރިދާއަށް ނަގައިގަނެވުނެވެ. އޭނާގެ ދެލޯ ފެންކަޅިވެގެން ދިޔައީ އެހެންވެއެވެ. އެއިން ކަމަކަށް އަޅާލުމެއް ނެތި މިލްނާ ކޮޓަރިން ނުކުމެގެން ދިޔައީއެވެ. ކުއްލިއަކަށް މިލްނާއަށް މިއައި ބަދަލުން ރުހާއާއި މަލަކްވެސް ހުރީ ހައިރާންވެފައެވެ. ރިދާ ދެރަވެފައި ހުރުމުން އެމީހުން ރިދާގެ ގާތަށް ދިޔައެވެ. އެވަގުތު މިކްޔާން ގޮވާލުމުން ރިދާ ގާތު މަޑުކުރަން ބޭނުންވި ނަމަވެސް ރުހާ ދިޔައީ ރިދާގެވެސް އެދުމުގެ މަތިންނެވެ.\nމިކްޔާން ބުނެގެން ކޮފީތަށްޓެއް ބަލައި ދިޔަ ރުހާގެ ފިޔަވަޅުތައް މަޑު ޖައްސާލެވުނީ ކާގެއިން މިލްނާއާއި ނިމާލް ވާހަކަ ދައްކާ އަޑު އިވުމުންނެވެ. އެތެރެއަށް ވަންނަން ނުކެރުނީ އެމީހުން ދައްކަމުން ދިޔައީ ރިދާމެންގެ ވާހަކައަށް ވުމުންނެވެ.\n“އެކަމަކު ރިދާ އެއީ މިލްނާއަށް މާ ކަމުގޮސްގެން މިގެއަށް ގެނައި ކުއްޖެއްނު… ދެން މިހާރު ތި ކިޔަނީ ކީކޭތަ….؟؟؟؟” ނިމާލް ބުނި އަޑު އިވުނެވެ.\n“އޭރު އަހަންނަށް ކިހިނެއްތަ އެނގޭނީ ރިދާއަށް ކުދިން ނުލިބޭނެ ކަމެއް…..” ދެން އިވުނީ މިލްނާގެ އަޑެވެ.\n“އޭނައަށްވެސް އެކަން ނެނގޭނެއެއްނު…. އެހެންވީމަ އޭގައި އޭނާގެ އޮތީ ކޮންކުށެއް…. ތިކަހަލަ ބޭކާރު ކަންތަކާ ރުޅިއައުމުގެ އެއްވެސް ބޭނުމެއް ނެތް…..” ނިމާލްގެ ވާހަކަ ހުރީ މިލްނާއަށް ވިސްނައިދޭ ގޮތަށެވެ.\n“އެހެންވިޔަސް ހެޔޮ…. ކުދިން ނުލިބޭ މީހެއް އަހަރެންގެ ދަރިފުޅުގެ ދިރިއުޅުމުގައި ބަހައްޓާކަށް އަހަރެން ބޭނުމެއް ނޫން…. އަހަރެންވެސް މާމަ ކުދިން ބޭނުންވޭ…. ކިހިނެއް އެނގެނީ ރުހާގެ ގޮތެއްވެސް…..” މިލްނާ އެހެން ބުނުމުން ނިމާލް ބާރަށް މިލްނާއަށް ގޮވާލިއެވެ. އަދި އިތުރަށް އެކަމާ ގުޅިގެން ވާހަކަ ނުދައްކަން އެންގިއެވެ.\nރުހާއަށް ހުރެވުނީ އަނގަމަތީ އަތް އަޅާލައިގެންނެވެ. ދެލޯ ފެންކަޅިވެފައިވީ މިލްނާގެ ވާހަކަތަކުންނެވެ. އެތެރެއަށް ވަނުމުގެ ބަދަލުގައި އޭނާ އެނބުރުނީ އެނބުރި ކޮޓަރިއަށް ދިއުމަށެވެ. އެވަގުތު ކުރިން ލިބުނު ސިހުމަށްވުރެ ބޮޑު ސިހުމެއް ލިބުނީ ފަހަތުގައި ރިދާ ހުރިތަން ފެނިފައެވެ. އޭނާގެ ދެލޮލުން ފައިބަމުން ދިޔަ ކަރުނަތަކުން މިލްނާމެންގެ ވާހަކަތައް އޭނާއަށްވެސް އިވުނުކަން ރުހާއަށް ނަގައިގަނެވުނެވެ. ރުހާއަށް އެއްޗެކޭ ނުބުނެވި އުޅެނިކޮށް އަވަސް ފިޔަވަޅުތަކެއް އަޅަމުން ރިދާ މިސްރާބު ޖެހީ ގެއިން ބޭރަށް ނުކުތުމަށްޓަކައެވެ. ދެލޮލަށް ޖަމާވެފައިވާ ކަރުނަތައް ފުހެލަމުން ރުހާވެސް ރިދާގެ ފަހަތުން ހިނގައިގަތެވެ.\n👍👍👍👍👍🥰🥰🥰…don’t know what say so just some emojis 😂lol because it was❤👍…so when next…\nThanks dear ❤ kury ge part ah koffa in cmnt fenuny v fahun.. Thanks for that too.. 🙂 balaanan next part avahah genesdheveytho 👍\nއުޖާލާވެގެންދިޔަ ޙަޔާތް (2)\nހިތާމަ ލޯބި May 18, 2018\nލޯތްބަށްޓަކައި އަހަރެން ހުވާ މަރުވެސް ވެދާނަމޭ 7\nFeatured ހިތާމަ އުފެއްދުންތެރި ލިޔުން އެހެނިހެން ލޯބި April 17, 2021


Vazeefa dhinumugai certificateah'vure iskan dheny hunarah:...\nވަޒީފާ ދިނުމުގައި ސެޓްފިކެޓަށްވުރެ އިސްކަންދެނީ ހުނަރަށް: މިނިސްޓަރ މަލީހު\nއެމީހެއްގެ އަޙްލާޤާއި ސުލޫކާއި ތޫނުފިލިކަމަށް އިސްކަންދޭނެ\nމާނަށް ބޭނުންވާ ފަންނުތަކުގެ ބިންގަލަކީ ހިސާބުގެ އިލްމު\nޓެކްސްޓް ފޮތްތަކަކީ ސުވާލުތަކަކަށް ޖަވާބުދިނުމަށް ބަލާ ރިފަރެންސްއެއް ނޫން\nކ. މާލެ | 24 ޖެނުއަރީ 2020 | ހުކުރު 12:35 | 17,294\nވަޒީފާ ދިނުމުގައި މީހެއްގެ އަތުގައި އޮތް ސެޓްފިކެޓަކަށްވުރެ ބޮޑަށް އިސްކަންދެނީ އެމީހެއްގެ ހުނަރަށް ކަމަށް މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މަލީހު ޖަމާލް ވިދާޅުވެއްޖެއެވެ.\nބައިނަލްއަޤްވާމީ ތައުލީމާއި ބެހޭ ދުވަހުގެ މުބާރަކްބާދީ އަރިސްކުރައްވައި މިނިސްޓަރ ނެރުއްވި ބަޔާނެއްގައި ވިދާޅުވީ، އިމްތިޙާނުތަކުން ހޯދާ މަތީ މާކުހާއި ލިބޭ ސެޓްފިކެޓްތަކަށްވުރެ، ވަޒީފާގެ ބާޒާރުގައި މިހާރު އިސްކަންދެނީ އެމީހެއްގެ އަޙްލާޤާއި ސުލޫކާއި ތޫނުފިލިކަމަށް ކަމަށެވެ. އަދި އޭގެއިތުރުން، މައްސަލަތަކާއި ކުރިމަތިލުމާއި، މައްސަލަތައް ހައްލުކުރުމަށް ބޭނުންވާ ހުނަރަކީވެސް ސެޓްފިކެޓަށްވުރެ އިސްކަންދޭ ކަންކަން ކަަމަށް މިނިސްޓަރ ވަނީ ވިދާޅުވެފައެވެ.\nމިނިސްޓަރ އިތުރަށް ވިދާޅުވީ، ޒަމާނަށް ބޭނުންވާ ފަންނުތަކުގެ ބިންގަލަކީ ހިސާބުގެ އިލްމު ކަމަށެވެ. އެގޮތުން ކޮމްޕިއުޓަރ ޕްރޮގްރާމްކުރުމާއި، އާޓިފިޝަލް އިންޓެލިޖެންސް، ކޮންސްޓްރަކްޝަން، ކުރެހުން، ސިވިލް އިނޖިނިއަރިން، ރޮބޮޓިކްސް، ކެމިސްޓްރީ، ފިޒިކްސް، އޭވިއޭޝަން، ފައިނޭންސް ފަދަ ކޮންމެ ދާއިރާއެއްގަވެސް އެންމެ މުހިންމީ ހިސާބު އިލްމުކަން މިނިސްޓަރ ވަނީ ފާހަގަކުރައްވާފައެވެ.\nއެގޮތުން ތައުލީމީ މަންހަޖުގައި ބޭނުންކުރާ ޓެކްސްޓް ފޮތްތަކަކީ ސުވާލުތަކަކަށް ޖަވާބުދިނުމަށް ބަލާ ރިފަރެންސްއެއްގެ ގޮތުގައި ދެކުމުގެ ބަދަލުގައި ހިސާބު ފޮތްތަކުގައި ހުންނަ ނަންބަރުތަކާއި ފޯމިއުލާތައް ފަހުމްކޮށްދީ، ކަންކަން ތަޖުރިބާ ކުރުމުގެ ފުރުސަތު ދަރިންނަށް ފަހިކޮށްދިނުމަށް މިނިސްޓަރ ވަނީ ބެލެނިވެރިންނަށް ގޮވާލާފައެވެ. އަދި އެ ފޯމިއުލާތައް ދިރިއުޅުމުގެ އަމަލީ މައިދާނުގައި ބޭނުންކުރާނެ ގޮތްތައް ދަރިންނަށް ދަސްކޮށްދިނުމަށް މިނިސްޓަރ އެދިވަޑައިގެންފައިވެއެވެ.\nސަރުކާރުގެ ސްޓްރެޓަޖިކް އެކްޝަން ޕްލޭން ގައި ސައިންސް ޓެކްނޯލޮޖީ، އިންޖިނިއަރިންގ، އަދި ހިސާބު އިލްމު ތައުލީމީ މަންހަޖުގެ ތެރޭން ފޯރުކޮށްދިނުމުގެ މަސައްކަތް މިނިސްޓްރީއާ ހަވާލުކޮށްފައިވާކަން މިނިސްޓަރ ވަނީ ފާހަގަކުރައްވާފައެވެ.


ޗެޗްނިޔާގެ ކުލީ ސިފަައިންނާއި ވޮލަންޓިއަރުން ޔުކްރެއިންގައި ކުރިމަތިލާންތައްޔަރަށް - Hali News\nޗެޗްނިޔާގެ ކުލީ ސިފަައިންނާއި ވޮލަންޓިއަރުން ޔުކްރެއިންގައި ކުރިމަތިލާންތައްޔަރަށް\n12 May 2022, 22:47\nޗެޗްނިޔާގެ ކުލީ ސިފައިންނާއި ޗެޗްނިޔާގެ އާންމުންގެ ތެރޭން ރަޝިޔާއާ ދެކޮޅުވެރިން ޔުކްރެއިން ގައި ކުރިމަތިލާންތައްޔާރު ވެއްޖެއެވެ. ޔުކްރެއިން ހަނގުރާމަ ފެށުމާއެކު ޗެޗްނިޔާގެ ރައީސް، ޕޫޓިންގެ ގޮނޑި ކޮއްކޮ، ރަމަޟާން ގަދީރޯފް ވަނީ ޔުކްރެއިންއަށް އޭނާގެ ކުލީ ސިފައިންގެ ފައުކެއް ފޮނުވާފައެވެ.\nރިޕޯޓްތައް ބުނާ ގޮތުން މި ފައުޖުގެ އަދަދު ދިހަ ހާހާއި 70ހާހާ ދެމެދުގެ އަދަދެއްގައި އުޅޭނެއެވެ. ރަޝިޔާ ޓީވީން ވަނީ ރަޝިޔާއާއި ޔުކްރެއިންއާ އިންވެގެން އޮންނަ ޖަންގަލީތަކުގައި މިމީހުން ތަމްރީނު ކުރި މަންޒަރުތަކާއި މިމީހުން ޔުކްރެއިންއަށް ވަނުމުގެ ކުރިން ދުއާ ކުރި މަންޒަރުތައް ގެނަސްދީފައެވެ. ޕޫޓިންވެސް ވަނީ އޭނާގެ ހެޔޮ އެދުންތައް މިމީހުންނަށް ފޮނުއްވާފައެވެ.\nޔުކްރެއިންގައި ތިބި ޗެޗްނިޔާގެ މިހާރުގެ ސަރުކާރާ ދެކޮޅުވެރި، އަދި ކުރިން ރަޝިޔާއަތުން މިނިވަންވާން މަސައްކަތް ކުރި ހަނގުރާމަވެރިން ވަނީ ގަދީރޯފްގެ ކުލީ ސިފައިންނާ ކުރިމަތި ލުމަށް ތައްޔާރަށް ތިބި ކަމަށް ބނެފައެވެ.\nޕޫޓިންގެ ރޭވުން ތަހުލީލު ކުރަމުން މުހައްލިލުން ބުނަނީ ޗެޗްނިޔާގެ ކުލީ ސިފައިން މެދުވެރިކޮށް ޕޫޓިން ބޭނުންފުޅު ވަނީ ކިއޭވް ހިފައި ޗެޗްނިޔާގައި އަމަލު ކުރެއްވި ގޮތަށް ގޮނޑިކޮއްކޮ ސަރުކާރެއް އިންދަވާށެވެ.


SunOnline: Faahaga kollevey investmenteh India in naadhey, ekamaku furusathu eba oiy: Fayyaz\nފާހަގަކުރެވޭ އިންވެސްޓްމެންޓެއް އިންޑިއާއިން ނާދޭ، އެކަމަކު ފުރުސަތު އެބަ އޮތް: ފައްޔާޒް\nއަހުމަދު މިޒްޔާލް 16 Oct 2019, 13:38\nމޯލްޑިވްސް ކެރަލާ ބިޒްނަސް ފޯރަމްގެ ތެރެއިން -- ސަން ފޮޓޯ: ފަޔާޒު މޫސާ\nރާއްޖެއާއި އިންޑިއާއާ ދެމެދު ކިތަންމެ ރަނގަޅު ގުޅުމެއް އޮތަސް، އިންޑިއާއިން ރާއްޖެއަށް ސިގްނިފިކަންޓް (ފާހަގަކުރެވޭ ވަރުގެ) އިންވެސްޓްމަންޓެއް މިހާތަނަށް އައިސްފައި ނުވާ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެއެވެ.\nރާއްޖެއާއި އިންޑިއާ ވިޔަފާރިވެރިންނާއެކު "ކޮންފަރެންސް އޮން އެކްސްޕްލޯރިންގް އޮޕަޗޫނިޓީސް ބިޓްވީން މޯލްޑިވްސް އެންޑް ކެރެލާ"ގެ ނަމުގައި މިއަދު ބޭއްވި މަޝްވަރާ ބައްދަލުވުމުގައި މިނިސްޓަރު ފައްޔާޒު ވިދާޅުވީ ދެ ގައުމުގެ ދެމެދުގައި ދުޅަހެޔޮ ވިޔަފާރީގެ ގުޅުމެއް ބޭއްވުމުގެ ފުރުސަތު ކުރިއަށް ވުރެ މިހާރު ބޮޑު ކަމަށެވެ.\n"ރާއްޖެއާއި އިންޑިއާއާ ދެމެދު ދުޅަހެޔޮ ވިޔަފާރީގެ ގުޅުމެއް ބޭއްވުމުގެ ފުރުސަތު ބޮޑު. ދެ ގައުމުގެ ދެމެދުގައި ޒަމާނުއްސުރެ ކިތަންމެ ރަނގަޅު ގުޅުމެއް ދެމެހެއްޓިފައި އޮތް ނަމަވެސް، އިންޑިއާއިން ރާއްޖެއަށް ސިގްނިފިކަންޓް [ފާހަގަކުރެވޭ ވަރުގެ] އިންވެސްޓްމަންޓެއް އަދި މިހާތަނަށް އައިސްފައެއް ނުވޭ. މީގެ އެއް ސަބަބަކީ މިފަދަ ހަރަކާތްތައް [ބައްދަލުވުންތައް] މީގެ ކުރިން ކުރިއަށް ގެންދެވިފައި ނުވާތީ ކަމަށް ބެލެވޭ. އުންމީދުކުރަނީ މި ބައްދަލުވުމުގެ ސަބަބުން ގިނަ އިންވެސްޓްމަންޓްތައް އަންނާނެކަމަށް" މިނިސްޓަރު ފައްޔާޒު ވިދާޅުވިއެވެ.\nމިނިސްޓަރު ފައްޔާޒު ވިދާޅުވީ މިދިޔަ ފަސް އަހަރުގެ ތެރޭގައި ރާއްޖޭގައި އިންވެސްޓުކުރަން ވިޔަފާރިވެރިންނަށް ދަތިތަކާ ކުރިމަތިވި ކަމަށެވެ. އަދި މި ސަރުކާރުން މަސައްކަތް ކުރަމުންދަނީ އެ ދަތިތަކަށް ހައްލު ހޯދުމަށް ކަމަށާއި ދެ ގައުމުގެ ވެރިންގެ ދެމެދުގައި އޮތް ގާތް ރަހުމަތްތެރިކަމުގެ ނަތީޖާއެއްގެ ގޮތުން މިދިޔަ 11 މަސް ދުވަހުގެ ތެރޭގައި ހެޔޮ ބަދަލުތަކެއް ފެންނަން ފަށާފައިވާ ކަމަށް މިނިސްޓަރު ވިދާޅުވިއެވެ.\nރާއްޖެއާއި އިންޑިއާއާ ދެމެދު ފެށި އެ ބައްދަލުވުމުގައި ކެރެލާއާއި ރާއްޖޭގެ ގާތްގަނޑަކަށް 30 ކުންފުންޏަކުން ބައިވެރިވިއެވެ.\nރާއްޖެއާއި އިންޑިއާއާ ދެމެދު ވިޔަފާރީގެ ގުޅުން ބަދަހިކުރަން މަސައްކަތްތަކެއް ކުރަމުންދާއިރު، އެ މަސައްކަތަށް ބާރު އުޅުމުގެ ގޮތުން ކުރިއަށް އޮތް ދެ މަހުގެ ތެރޭގައި އިންޑިއާގެ ކޮޗިންއާއި މާލެއާ ދެމެދު ފެރީ ދަތުރުތައް ފަށަން ދަނީ ތައްޔާރުވަމުންނެވެ.\nފުރަތަމަ ކުއާޓަރުގައި ރާއްޖޭގެ ރިޒާވަށް ހީނަރުކަމެއް


Bodethi adhadhun badhalu dhey goiy ACC in balanee | Mihaaru\nއޭސީސީގެ އާ ރައީސް ޝިއުނާ (ވ) އަދި ނައިބު ރައީސް އަނޫލާ، މިއަދުގެ ނިއުސް ބްރީފިންގައި މަޝްވަރާ ކުރައްވަނީ.---ފޮޓޯ: ނިޝާން އަލީ/މިހާރު\n15 އޮކްޓޯބަރ 2019 - 12:30 30 comments\nރައީސް އޮފީހުގައި އޮންނަ ސެޓްލްމެންޓް ކޮމިޓީ އަށް ހުށަހެޅި މައްސަލަތައް ނިންމައި މިހާތަނަށް ދައުލަތުން ވަނީ އެކި ފަރާތްތަކަށް ބިލިއަަނަކަށް ވުރެ ގިނަ ރުފިޔާ ދައްކައިފަ އެވެ. މީގެ އިތުރުން ބައެއް ކުންފުނިތަކަށް ބޮޑެތި އަދަދުތަކުން ބަދަލު ދޭން ނިންމާފައިވާ އިރު، ސަރުކާރުން މި ބަދަލު ދެމުން އަންނަ ގޮތާ މެދު ގިނަ ބައެއްގެ ކަންބޮޑުވުން އެބައޮތެވެ.\nއޭސީސީގެ އާ މެމްބަރުން ބޭއްވި ފުރަތަމަ ނޫސްވެރިންގެ ބައްދަލުވުމުގައި "މިހާރު" އިން ކުރި ސުވާލަކާ ގުޅިގެން ކޮމިޝަންގެ ރައީސް މަރިޔަމް ޝިއުނާ ވިދާޅުވީ ދައުލަތުން ބަދަލު ދެމުން އަންނަ ގޮތް ބަލަމުން އަންނަ ކަމަށެވެ. މެމްބަރުން އިސް ނަގައިގެން އެ މައްސަލަ ބަލަމުން އަންނަ އިރު، ބަދަލު ދޭ ގޮތާ ގުޅޭ ގޮތުން ޝަކުވާތަކެއް ވެސް އޭސީސީ އަށް ހުށަހަޅާފައިވާ ކަމަށް އޭނާ ވިދާޅުވި އެވެ.\n"މައްސަލަ ބަލަމުން އަންނާތީ ވަކި އެންގުމެއް ނުވަތަ ފިޔަވަޅެއް މިހާތަނަށް އަޅާފައެއް ނުވާނެ،" ޝިއުނާ ވިދާޅުވި އެވެ.\nމެމްބަރު އިބްރާހިމް ޝަކީލް ވިދާޅުވި ގޮތުގައި މިހާތަނަށް ބަދަލު ދީފައި ވަނީ ނުވަތަ ބަދަލުގެ ގޮތުގައި ދޭން އެއްބަސްވެފައި ވަނީ ބޮޑެތި އަދަދުތަކެއް ކަމުގެ ޝަކުވާ ކުރަމުން ދިއުމާ ގުޅިގެން ކޮންމެ ސެޓްލްމެންޓެއް ވެސް ވަކިވަކިން ބަލަން ކޮމިޝަނުން ވަނީ ނިންމައިފަ އެވެ. އެއީ، ދައުލަތުން ފައިސާ ދޫކޮށްފައި ހުރީ ބަލަންވާ ވަރަށް ބަލައި އެންމެ ރަނގަޅަށްތޯ ކަށަވަރު ކުރަން ކަމަށް ވިދާޅުވި އެވެ.\n"ބޮޑު އެއް މައްސަލަ ގޮތުގައި ތަހުގީގު ކުރި ނަމަވެސް ވަކިވަކިން ހުރިހާ ސެޓްލްމަންޓެއް ބަލާނެ،" ޝަކީލް ވިދާޅުވި އެވެ.\nމިއަދުގެ ނިއުސް ބްރީފިން އަށް ފަހު، އޭސީސީގެ އާ މެމްބަރު ޝަކީލް ކޮއްޅަށް.---ފޮޓޯ: ނިޝާން އަލީ/މިހާރު\nމިހާތަނަށް ގިނަ ކުންފުނިތަކަކަށް ބަދަލު ދީފައިވާ އިރު އޭގެ ތެރޭގައި ހައުސިން ޔުނިޓްތައް އަޅަން ހަވާލުކުރި ނޫމަޑި އެއްބަސްވުން އުވާލައިގެން 55 މިލިއަން ޑޮލަރާއިބޯޑާ ކޮންޓްރޯލް ސިސްޓަމެއް ގާއިމްކުރަން ވީ އެއްބަސްވުން އުވާލުމުން މެލޭޝިއާގެ ނެކްސްބިޒަށް ދިވެހި ސަރުކާރުން ދެއްކި 18.1 މިލިއަން ޑޮލަރު (280 މިލިއަަން ރުފިޔާ) އާއި ރިސޯޓު ހެދުމަށް ރަށްތަކެއް ދޭން އެއްބަސްވުމަށް ފަހު އެ ރަށްތައް ހަވާލު ނުކުރި މައްސަލައިގައި، ވިލާ ގުރޫޕްގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ) އަށް ދައުލަތުން ދައްކަންޖެހޭ 5.6 މިލިއަން ޑޮލަރު (130 މިލިއަން ރުފިޔާ) އާއި މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން (އެމްއާރުޑީސީ) އުވާލުމާ ގުޅިގެން ކޮންޓްރެކްޓަރުންނަށް 26.1 މިލިއަން ރުފިޔާ އަދި ކުޑަކުއްޖަކަށް ހޮސްޕިޓަލަކުން ދިން ބޭހެއްގެ ސަބަބުން އެ ކުއްޖާގެ ދެ ކަންފަތުގެ އިވުން ދާއިމީކޮށް ގެއްލުނު މައްސަލާގައި ޑޮކްޓަރުން އިހުމާލުވިކަން ސާބިތުވެ، ބަދަލުގައި ދޭން ކޯޓުން ހުކުމް ކުރި ހަތް މިލިއަން ރުފިޔާ ހިމެނެ އެވެ.\nމި ބަދަލު ދޭން ޖެހެނީ ސަރުކާރުން ބުނެފައިވާ ގޮތުގައި ގާނޫނާ ޚިލާފަށް ކުރީގެ ރައީސް އަބްދުﷲ ޔާމީންގެ ސަރުކާރުން އެއްބަސްވުންތައް އުވާލުމުން އެ ނޫން ގޮތެއް ނެތުމުންނެވެ.


REPORT| HPA in Kulhivaru Thah Thafaathu Kurun, Aanmunge Bodethi Faadukiyun Thakeh - Vaguthu\nއެޗްޕީއޭއިން ކުޅިވަރުތައް ތަފާތުކުރުން، އާންމުންގެ ބޮޑެތި ފާޑުކިޔުންތަކެއް\nތިންވަނަ ޑިވިޝަން ކުރިޔަށްދާ ވަގުތު ސަޕޯޓަރުން އެއްވެފައި، މި މުބާރާތް ކުރިޔަށްދަނީ އެޗްޕީއޭ ހުއްދަ ލިބިގެން\nރާއްޖޭގައި ކޮވިޑު-19 ގެ ނުރައްކާ ކުރިމަތިވެގެން އުޅޭތާ އަހަރަކަށްވުރެ ގިނަދުވަސް ވެއްޖެއެވެ. މި ވޭތުވެދިޔަ އަހަރެއްހާ ދުވަހު ރާއްޖޭގެ ކުޅިވަރު ހަރަކާތްތައް އޮތީ ގާތްގަނޑަކަށް ހުއްޓިފައެވެ. ބާއްވަން ވެއްޖެނަމަ ވަކި ހާއްސަ ހުއްދައެއް ހޯދަން ޖެހެއެވެ. ގިނަ ފަހަރަށް އެ ހުއްދަ ލިބެނީ ފަހަތުން ދުވެ ރޮއެ އާދޭސްކޮށްގެންނެވެ.\nއެޗްޕީއޭއިން އެންމެ ފުރަތަމަ ހުއްދަ ދިނީ ފުޓުބޯޅައިގެ ހަރަކާތްތައް ފެށުމަށެވެ. އެއީ މިދިޔަ އަހަރުގެ ފަހުކޮޅެވެ. ރާއްޖޭގެ ލީގު ފެށުމަށް އެޗްޕީއޭ އިން ހުއްދަ ދިނީ އެފްއޭއެމުން ހާއްސަ އުސޫލުތަކެއް އެކުލަވާލާ އެޗްޕީއޭގެ ހުއްދަ ލިބިގެންނެވެ. އޭގެފަހުން އެހެން ކުޅިވަރުތައް ކުޅެން މަަސައްކަތްކުރި ނަމަވެސް އެ ހުއްދަ ނުދިނެވެ.\nނަމަވެސް މިހާރު މަންޒަރު ވަރަށް ބޮޑަށް ބަދަލުވެއްޖެ އެވެ. ފުޓުބޯޅައިގެ އިތުރަށް އާންމުކޮށް ރާއްޖޭގެ އެކި ކަންކޮޅުތަކުގައި ބާއްވާ ފުޓްސަލް މުބާރާތްތަކާއި ވޮލީ މުބާރާތްތައް ގިނަވެއްޖެ އެވެ. މުބާރާާތްތަކުގައި ބައިވެރިވާ މީހުންގެ އަދަދުވެސް އިތުރުވެއްޖެ އެވެ. މިއިން ކޮންމެ މުބާރާތަކީ ވެސް ބޮޑެތި ހަރަދުތަކެއް ކޮށްގެން ބާއްވާ މުބާާރާތްތަކެވެ. އަދި ގިނަ މުބާރާތްތަކަކީ ކަމާބެހޭ އިދާރާތަކުގެ ހުއްދަ ނަގައިގެން ބާއްވާ މުބާރާާތްތެކެވ.\nމި ފަހުން އެންމެ މައްސަލަ ހޫނުވީ ހުޅުމާލެއާއި އައްޑޫސިޓީގައި ބާއްވާ މުބާރާތެއް ހުއްޓުވުމާއި ގުޅިގެންނެވެ. ހުޅުމާލޭގައި ކުރިޔަށްދާ މުބާރާތް މެދުކަނޑާލަން އެންގިއިރު އެފްއޭއެމުގެ ތިންވަނަ ޑިވިޝަން ފުޓުބޯޅަ މުބާރާތާއި ލީގުގެ އިތުރުން ކަންކަންމަތީ ބާއްވާ ބޮޑެތި މުބާރާތްތައް ވެސް ދަނީ ކުރިޔަށެވެ. އެއްވެސް ހުޢްޓުވުމެއް ނެތެވެ.\nއެޗްޕީއޭއިން ވަނީ އެއްވެ ކުޅޭ ކުޅިވަރުތައް ހުއްޓާލާފަން އަންގާފައެވެ. ނަމަވެް މުޅި މާލޭގެ އެކި ކަންކޮޅުތަކުގައި ހުރި ފުޓްސަލް ދަނޑުތަކުގައި ވެސް ކުޅެ ނަގަނީއެވެ. ފުލުހުންނާއި ކަމާބެހޭ އިދާރަތަކަށް އެ މަންޒަރުތައް ނުފެނެއެވެ. އާންމު މައިދާނުތަކުގައި ބެޑްމިންޓަން ވެސް ކުޅެނީއެވެ. އޮފީސް ކްރިކެޓް ކާނިވަލް ވެސް ކުރިޔަށްދަނީ އެވެ.\nރަނގަޅެވެ. ކޮވިޑުގެ ހާލަތު ގޯހެވެ. މުބާރާތްތަައް ބޭއްވުން އެހާ ރަނގަޅެއް ނޫނެވެ. ނަމަވެސް އެ މުބާރާތެއް ފަށައިގެން ވަކި ހިސާބަކަށް ދިއުމުން އެއްކޮށް ހުއްޓާލަން އެންގުމަކީ އެޗްޕީއޭއިން އަދި ކަމާބެހޭ އިދާރާތަކުގެ ވަރަށް ބޮޑި ފެއިލްވުމެކެވެ. އެއީ އެތަކެއް ވިޔަފާރިތަކަކާއި ކުޅުންތެރިންނަށް ލިބޭ ދެރައެކެވެ.\n"ގަބޫލުކުރަން ހާލަތު ވަރަށް ގޯސް، އެކަމަކު އެބަޖެހޭ އެޗްޕީއޭ އިން އިންސާފުވެރިވާން، މިތާ މުބާރާތްތައް އެބަ ކުޅެ ނަގާ، އެކަމަކު ފެނުނީ އަޅުގަނޑުމެން އެކަނި ކުޅޭތަން، ތިންވަނަ ޑިވިޝަން ކުޅެނީ، އެތަން ނުހުއްޓުވޭ، ކުޅިބަލާ މީހުން އެ ތިބެނީ ބޮނޑިވެގެން، އަޅުގަނޑު މެންވެސް މިތިބީ އިންސާފުން މިކަން ކުރާނަމަ އެއްބާރުލުން ދޭން، އެކަމަކު ހަމަހަމަ ނުވާނަމަ އަޑު އުފުލާނަން، " އެޗްޕީއޭގެ ޑިރެކްޓަރ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ދިރިއުޅުއްވާ ފްލެޓް ސަރަހައްދުގައި ބޭއްވި އެއްވުމުގައި ވާހަކަދައްކަމުން މުބާރާތުގެ އިސްފަރާތެއް ބުންޏެވެ.\nމައިމޫނާ ދިރިއުޅޭ ފްލެޓް ދޮށަށް މުޒާހަރާކުރަން ފެށި ފަހުން ހުޅުމާލޭގައި ކުރިޔަށްދާ ވޮލީ މުބާރާތެއްވެސް ހުއްޓުވައިފިއެވެ. މިކަން ހުއްޓުވާލީ ރޭގަނޑު ކުޅެން ތިއްބާ އެ ސަރަހައްދުގެ ލައިޓުތައް ނިއްވާލައިގެންނެވެ. އެއާއެކު އެ މުބާރާތުގެ އިސްފަރާތްތަކާއި ކުޅުންތެރިން ވެސް ވަނީ މައިމޫގާ ދިރިއުޅޭ ގެ ކައިރީގައި އިހުތިޖާޖުކޮށްފައި އެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ވަކި ގޮތަކަށް ނިމެންދެން މި އިހުތިޖާޖުތައް ކުރިޔަށްދާނެ އެވެ. ބޮޑެތި ހަރަދުތަކެއް ކޮށްގެން ތައްޔާރުވެފައިވާ ޓީމުތައް ވަނީ މި ކުއްލި ނިންމުމާއި ގުޅިގެން މާޔޫސްވެފައެވެ.\nއެޗްޕީއޭ އަކީ މިފަދަ ހާލަތްތަކުގައި ފިޔަވަޅު އަޅަން ތިބި ބައެވެ. ނަމަވެސް މުބާރާތެއްގެ މެދުތެރެއިން އެ ހުއްޓުވާލުމަކީ ހައްލެއް ބާއެވެ. އުސޫލުތަކެއް ހަމަޖައްސައިން އެ މުބާރާތެއް ކުރިޔަށްގެންދަން ފުރުސަތު ދިނުމަކީ އެއަށްވުރެ މާ ރަނގަޅު ގޮތެއްނޫން ހެއްޔެވެ.\nދެން އޮތީ އައްޑޫސިޓީގައި ބާއްވަން ތައްޔާރުވާ ގޯދިއްޔާ މުބާާރާތުގެ ވާހަކައެވެ. ރަށުން ބޭރުން އައިސް ކަރަންޓީނު ވެގެން ހުރި ކުޅުންތެރިއަކު ކޮވިޑް-19 އަށް ފައްސިވެ، ކަރަންޓީނު އުސޫލާ ޚިލާފުވެ ޢާއްމުންގެ ތެރެއަށް ނިކުމެ ޕްރެކްޓިސް މެޗްތަކެއްގައި ބައިވެރިވެފައިވާ ކަމަށްބުނެ އައްޑޫ ސިޓީ ކައުންސިލުން އެ މުބާރާތް ހުއްޓާލުމަށް އެންގިއެވެ.\nމިހާރު އަންގާފައިވަނީ މުބާރާތުގައި ވާދަކުރާ ހުރިހާ ކުޅުންތެރިންގެ ނަތީޖާ ނައްސިވެއްޖެ ނަމަ މުބާރާތް ކުޅެވޭނެ ކަމަށެވެ. މިއީ ކުރިންވެސް ސިޓީ ކައުންސިލަށް ކުރެވެން އޮތް ކަމެކެވެ. ކަނޑައެޅިފައިވާ ތާރީހަށް މުބާރާތެއް ނުފެށޭނަމަ އެއީ ސްޕޮންސަރުންނާއި އިންތިޒާުމުކުރާ ފަރާތްތަކަށް ކުރިމަތިވާނެ ބޮޑު ގޮންޖެހުމެކެވެ. އަދި ބޮޑު ގެއްލުމެކެވެ.\n"އެޗްޕީއޭއިން އެބަޖެހޭ ހުރިހާ ކުޅިވަރަކަށް ވެސް ހަމަހަމަ ވާން، ވަކި ބަޔަކަށް ވަކި ގޮތެއް ވެގެން ނުވާނެ. ހިތަށްއެރީމަ ނޫނީ ނުފޫޒުގަދަ މީހެއް ކައިރިއަށް ގޮސް ސަލާން ޖަހައިގެން ގިނަ ފަހަރަށް މުބާރާތެއް ވެސް މި ބޭއްވެނީ، އެ ސިސްޓަމް ކަޑަ، " މުބާރާތްތައް އިންތިޒާމުކުރުގައި ހަރަކާތްތެރިވާ ޒުވާނަކު ވަގުތާއި ވާހަކަދައްކަމުން ބުންޏެވެ.\nވަގުތު އާއި ވާހަަކަދެއްކި ހުޅުމާލޭގެ ބައެއް ޒުވާނުންވެސް ވަނީ އެޗްޕީއޭގެ މި އުސޫލުތަކަށް ވަރަށްބޮޑަށް ފާޑުކިޔާފައެވެ. އެ ޒުވާނުންގެ މައިގަނޑު ޝަކުވާ އަކީ މުބާރާތްތައް ނުބޭއްވޭއިރު އާންމު ތަންތަނުގައި ކިތަންމެ ގިނަ ބަޔަކުވެސް އެއްވެގެން ކުޅެވޭތީއެވެ. އެކަން މަނާ ކަމަކަށް ނުވާތީއެވެ.\nހުޅުމާލޭގައި މުބާރާތް ކުޅެން މަނާކުރި ނަމަވެސް އާންމު ތަންތަނުގައި ބަޔަކު ކުޅެނީ\nހުޅުމާލެ ހޮސްޕިޓަލުގެ ވޮލީ ކޯޓުގައި ބަޔަކު ކުޅެނީ، ހުއްޓުވާނެ ބަޔަކު ނެތް\nމި ދުވަސްވަރަކީ މުޅި ރާއްޖެއަށް ކޮވިޑުގެ އެންމެ ނުރައްކާ ދުވަސްވަރެވެ. މާލޭގެ އިތުރުން އަތޮޅުތެރެއިން މި ބައްޔަށް ފައްސިވާ މީހުންގެ އަދަދު ދެގުނަ އިތުރެވެ. މުބާރާތްތައް ބާއްވާ މިންވަރުވެސް އިތުރުވެއްޖެ އެވެ. ކުޅިވަރު އެސޯސިއޭޝަންތަކުގެ އަހަރީ ކަލަންޑަރު ރާވާ، ސްޕޮންސަރުން ހޯދުމުގެ އިތުރުން މުބާރާތައި ގުޅޭ ގިނަ ކަންކަން ފަށައިފިއެވެ. ކުޅިވަރު އާއިލާގެ އެންމެ ބޮޑު އެދުމަކީ އެޗްޕީއޭ އިން ހަމަހަމަކަމާއި އެކު ހުރިހާ ކުޅިވަރަކަށް ފުރުސަތު ދިނުމެވެ.\nބާސްކެޓް ވެސް އެބަކުޅޭ ، ހުއްޓުވާނެ ބަޔަކުނެތް ، ކިހިނެއް ހުއްޓުވާނީ އެމް ޑީ ޕީ ވެރިކަމެއްގަ ބޭނުން އެއްޗެއް ހަދާލަނީ ސުޕުން ބަހައްޓައިގެން\nމެއި 3, 2021 19:03\nހެޔޮނުވާނެ ޒުވާނުންބޭނުންވާ ހުރިހާކުޅިވަރެތް ކުޅެން ހުއްދަދީބަލަ ހަމަހަމަކަން އެންމެންނަށްވެސް ދޭންޖެހޭނެ


Minister Aisha Social Media Ah Photo Laan Fashaifi!?\nމިނިސްޓަރު އައިޝާ ސޯޝަލް މީޑީއާ އަށް ފޮޓޯލާން ފަށައިފި!؟\nޓެކްސީ ޑްރައިވަރުންނާއި މިނިސްޓަރު އައިޝާ އޮންލައިންކޮށް ބައްދަލުކުރައްވަނީ ---\nމަސައްކަތް ކުރާތަން ނުފެންނަނީ ސޯޝަލް މީޑިއާ އަށް ފޮޓޯ ނުލާތީ ކަމަށާއި ނަމަވެސް މީގެފަހުން ކުރާ މަސައްކަތްތަކުގެ ފޮޓޯ އާއްމު ކުރައްވާނެ ކަމަށް ޓްރާންސްޕޯޓު މިނިސްޓަރު އައިޝަތު ނަހުލާ ވިދާޅުވުމަށްފަހު މިނިސްޓަރުގެ ހައިސިއްޔަތުން ކުރައްވާ މަސައްކަތްތަކުގެ ފޮޓޯ ސޯޝަލް މީޑިއާ އަށް ދޫކުރައްވަން ފައްޓަވައިފިއެވެ.\nމިނިސްޓަރު އައިޝާ ކުރައްވަމުން ގެންދަވާ މަސައްކަތް ޓްރާންސްޕޯޓު އޮތޯރިޓީން ވަނީ ޓްވީޓު ކޮށްފައެވެ. އެގޮތުން މިނިސްޓަރު ނަހުލާ ވަނީ ޓެކްސީ ޑްރައިވަރުންނާއި އޮންލައިންކޮށް ބައްދަލުކުރައްވާފައެވެ.\nޓްރާންސްޕޯޓު މިނިސްޓްރީން ކޮށްފައިވާ ޓްވީޓެއްގައި ގްރޭޓަރ މާލޭ ސަރަޙައްދަށް ހުއްދަ ދީފައިވާ ޓެކްސީ ސެންޓަރުތަކާއި ޕިކަޕް ސެންޓަރުތަކުގެ އިސް ވެރިންނާއި މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ މިރޭ ބައްދަލުކުރައްވާފައިވާ ކަމަށް ބުނެފައެވެ.\nއެ ބައްދަލުވުމުގައި މަޝްވަރާ ކުރެވުނީ ޓެކްސީ ސެންޓަރުތަކާއި ޕިކަޕް ސެންޓަރުތަކަށް މިދުވަސްވަރު ދިމާވެފައިވާ ދަތިތަކަށް އަވަސް ހައްލެއް ހޯދުމާއި ގުޅޭ ގޮތުން ކަމަށްވެސް ޓްރާންސްޕޯޓު މިނިސްޓްރީން ބުނެއެވެ.\nގްރޭޓަރ މާލޭ ސަރަޙައްދަށް ހުއްދަ ދީފައިވާ ޓެކްސީ ސެންޓަރުތަކާއި ޕިކަޕް ސެންޓަރުތަކުގެ އިސް ވެރިންނާއި މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ މިރޭ ބައްދަލުކުރައްވައިފި pic.twitter.com/hbcvC4qTrH\n— Ministry of Transport and Civil Aviation (@MoTCAmv) June 6, 2020\nކޮވިޑް19އާއެކު މިނިސްޓްރީތަކުން ކުރަމުންދާ މަސައްކަތްތައް ސާފުކުރުމަށް މަޖިލީހުން ކުރަމުންދާ މަސައްކަތުގެ ތެރެއިން ރޭ އޮންލައިންކޮށް ޓްރާންސްޕޯޓު މިނިސްޓްރީގެ އިސްވެރިންނާ މަޖިލީހުގެ ގައުމީ ތަރައްގީއާ ތަރިކައިގެ ކޮމިޓީން ބައްދަލުކުރެއްވިއިރު އެ ކޮމެޓީގައި މިނިސްޓަރު އައިޝާ ވަނީ މެންބަރުންގެ ގިނަ ސުވާލުތަކަކަށް ޖަވާބު ދެއްވާފައެވެ. އެގޮތުން މެންބަރުންގެ ބޮޑު ކަންބޮޑުވުމަކީ ކޮވިޑް19އާއެކު މިނިސްޓްރީގެ މަސައްކަތައް މަޑުޖެހިފައިވުމެވެ. ނަމަވެސް މިނިސްޓަރު އައިޝާ ވިދާޅުވީ ކޮވިޑް19އާ ދެކޮޅަށް އިސްސަފުގައި މަސައްކަތް ކުރުމަށް ރައީސް އޮފީހުން ނެގި ޓާސްކްފޯސްގައި އޭނާ ހިމެނިވަޑައިނުގަންނަވާ ކަމަށާއި ނަމަވެސް އެ ޓާސްކްފޯސްގައި ހިމެނޭ އެހެން މިނިސްޓަރުންނާ ގުޅިގެން ކުރަން ޖެހޭ ކަންކަން ޓްރާންސްޕޯޓް މިނިސްޓްރީން ކުރަމުންދާ ކަމަށެވެ.\nއެރޭގެ ބައްދަލުވުމުގައި ފޮނަދޫ ދާއިރާގެ މެންބަރު މޫސާ ސިރާޖު ވިދާޅުވީ، ރަށްރަށަށް ދިމާވެފައިވާ މައްސަލަތައް ހޯދުމަށް ކައުންސިލަރުންނަށް މިނިސްޓަރާ ބައްދަލު ނުކުރެވޭ ކަމުގެ ޝަކުވާ ލިބެމުން އަންނަ ކަމަށެވެ. ސިރާޖަށް ޖަވާބު ދެއްވާ އައިޝާ ވިދާޅުވީ ކައުންސިލަރުންނާވެސް މީގެ ކުރިން ބައްދަލު ކުރަމުން އައި ކަމަށާއި އެ ބައްދަލުވުންތަކުގެ ފޮޓޯތައް މީސް މީޑިއާއަށް ނުލުމުން އެއީ ހިނގާ ކަމެއްގެ ގޮތުގައި ނުބެލެވެނީ ކަމަށެވެ.\n"އެޕޮއިންޓްމަންޓްސް ހުންނަ ގޮތުން އެ ބޭފުޅުން އެދިވަޑައިގަންނަވާ ދުވަހު ބައްދަލުނުވެ ހިނގައިދާނެ. އެކަމަކު ވެސް ހަމަ ފަހުން ވަގުތު ދީގެން، އަޅުގަނޑަށް ވީ ވަރަކުން ހުރިހާ ބޭފުޅުންނާ ވެސްް ބައްދަލުކޮށްފައި ވާނީ. އަޅުގަނޑަށް ހުރިހާ މީޓިންތަކުގެ ފޮޓޯ ނުނެގުނީމާ ވީގޮތް ކަންނޭނގެމިއީ. ކުރިއަށް އޮތް ތާނގައި އަޅުގަނޑު އެ ފޮޓޯތައް ނަގާފައި މީޓީންތަކުގެ އަޕްޑޭޓްސް ތިޔަ ބޭފުޅުންނަށް ފެނިވަޑައިގަންނަވާ ގޮތަށް އަޕްލޯޑް ކުރައްވަމުން ގެންދަވާނަން،" އައިޝާ ވިދާޅުވިއެވެ.\nމިކަމާއި ގުޅިގެން ގިނަ ބަޔަކު މިނިސްޓަރު އައިޝާ އަށް ފާޑުވެސް ވިދާޅުވިއެވެ. މިނިސްޓަރު އައިޝާ ވިދާޅުވީ ގުޅިގެން ގޭގައިވެސް ހުއްޓުމެއްނެތި މިނިސްޓްރީގެ އިސްވެރިން މަސައްކަތް ކުރަމުންދާ ކަމަށެވެ. އަދި އެ މިނިސްޓްރީގެ ދަށުން ހިންގަމުން އަންނަ ސިވިލް އޭވިއޭޝަން އޮތޯރިޓީއާއި ޓްރާންސްޕޯޓް އޮތޯރިޓީގެ މަސައްކަތްތައްވެސް ހުއްޓުމެއްނެތި ކުރިއަށްދާކަމަށް އައިޝާ ވިދާޅުވިއެވެ.


3 aharah fahu misrun majlis inthihaab iulaankohfi\nތިން އަހަރަށްފަހު މިސްރުން މަޖިލީސް އިންތިހާބު އިއުލާނުކޮށްފި\nމިސްރުގެ ގާނޫނުހަދާ މަޖިލީސް އުވިގެން ދިޔައީ ޖޫން 2012 ގައި އެގައުމުގެ ކޯޓުން ގާނޫނު ހަދާ މަޖިލީހުގެ މަތިގެ އުވާލުމާއި ގުޅިގެންނެވެ. މިއީ 2011 ވަނަ އަހަރު މުސްލިމް ބްރަދާހުޑުން ހުސްނީ މުބާރަކްގެ ވެރިކަން ވައްޓާލައި ވޯޓަކުން ގާނޫނު ހަދާ މަޖިލީސް ހޮވި ފަހުން މިސްރުން ޑިމޮކްރަސީއާއި ފޭއަށް އެޅި ފިޔަވަޅެކެވެ. ކޯޓުން މަތިގެ އުވާލިއިރު މަތިގޭގެ މެޖޯރިޓީ އޮތީ މިހާރު މިސްރުގައި މަނާކޮއްފައިވާ މުސްލިމް ބްރަދަހުޑް އެވެ.\nމުސްލިމް ބްރަދަހުޑް ގެ ވެރިކަން ވައްޓާލައި ދެން ރައީސްކަމަށް އައީ އޭރު އަސްކަރިއްޔާގެ ވެރިޔަކަށްހުރި އަބްދުލް ފައްތާހު އައް ސީސީ އެވެ. އެއީ މިސްރުގައި އެންމެ ފުރަތަމަ ބޭއްވުނު މިނިވަން އިންތިހާބު ކާމިޔާބު ކުރެއްވި މުސްލިމް ބްރަދަހުޑްގެ މުހައްދަދު މުރްސީ އާއި ދެކޮޅަށް ބޮޑެތި މުޒާހަރާތައް ބާއްވައި، 2013 ގައެވެ. އެއައްފަހު އަސްކަރިއްޔާއިން ވަނީ މިސްރަށް ޑިމޮކްރަސީ ގެނައުމަށް މަގުޗާޓެއް އެކުލަވާލާފައެވެ. މި މަގުޗާޓު އިއުލާނު ކުރުމައްފަހު ދެން ފެނިގެން ދިޔައީ މުޒާހަރާކުރާ އެތައް ސަތޭކަ ބަޔަކު މަރައި އެތައް ހާސް ބަޔަކު ސަރުކާރުން ހައްޔަރު ކުރަންފެށި ތަނެވެ.\nއިންތިހާބު އިއުލާނު ކުރެވިގެން ދިޔުމަކީ ޑިމޮކްރަސީ އަނބުރާގެނައުމުގެ ނިޔަތް ސަރުކާރުގެ ކިބައިގައި އޮތްކަން ދައްކުވައިދޭ ކަމެއްކަމަށް ސީސީގެ ސަރުކާރުން ބުނެއެވެ. އެހެންނަމަވެސް ބްރަދަހުޑަށް ތާއީދުކުރާ މީހުން މި އިންތިހާބު ބޮއިކޮޓް ކުރާނެ ކަމަށް ބެލެވެއެވެ.


final ah united-brothers-aai-brothers-united\nބެސްޓް ފުޓްސަލް މުބާރާތް 2018- ފައިނަލަށް ...\nމިހާރު ހުޅުމީދޫ ޕޮލިސް ދަނޑުގައި ކުރިއަށްދާ ” ބެސްޓް ފުޓްސަލް މުބާރާތް 2018 ” ގެ ފައިނަލަށް ޔުނައިޓެޑް ބްރަދާސްއާއި ބްރަދާސް ޔުނައިޓެޑް ދަތުރުކޮށްފިއެވެ.\nޔުނައިޓެޑް ބްރަދާސް ފައިނަލުން ޖާގަހޯދީ މީރޭ ކުޅެވުނު ސެމީފައިނަލްގެ ފުރަތަމަމެޗްގައި ޝަންގްރިއްލާއާއި ބައްދަލުކޮށް ކުޅުނު މެޗުން6ލަނޑު0ލަނޑުން ކާމިޔާބުކޮށްގެންނެވެ.\nމިމެޗްގެ މޮޅު ކުޅުންތެރިއަކަށް ހޮވުނީ ޔުނައިޓެޑް ބްރަދާސްއަށް މިރޭގެ މެޗްގައި5ލަނޑު ކާމިޔާބުކޮށްދިން ސަމީނެވެ.\nބްރަދާސް ޔުނައިޓެޑް ފައިނަލަށް ހޮވިފައިވަނީ މިރޭ ކުޅެވުނު ސެމީފައިނަލްގެ ދެވަނަމެޗްގައި ޑީއެފްސީ އާއި ބައްދަލުކޮށް2ލަނޑު 1 ލަނޑުން މޮޅުވެގެންނެވެ.\nމިމުބާރާތުގެ ފައިނަލަށް ހޮވުނު ދެޓީމަކީ މިމުބާރާތުގެ ގްރޫޕް އޭގައި ހިމެނު ދެޓީމެވެ. މިދެޓީމް ގްރޫޕް މެޗްތަކުގައި ބައްދަލުކުރި މެޗު7ލަނޑު3ލަނޑުން ކާމިޔާބުކޮށްފައިވަނީ ޔުނައިޓެޑް ބްރަދާސްއެވެ.


Kareena aai Saif ah ithuru dhariaku libenee\nސައިފް އާއި ކަރީނާ: އިތުރު ކުއްޖަކު ލިބޭކަން ވަނީ އިއުލާން ކޮށްފައި\nކަރީނާ ކަޕޫރާއި ސައިފް އަލީ ޚާންގެ ފުރަތަމަ ދަރިފުޅު ތައިމޫރު އަކީ ވެސް މީޑިއާގެ ސަމާލުކަން ވަރަށް ބޮޑަށް ލިބެމުންދާ ކުއްޖެކެވެ. މިހާރު ތައިމޫރު ބޭބެ އަކަށް ވާން ވަނީ ތައްޔާރުވެފަ އެވެ. ކަރީނާ އާއި ސައިފް އަށް ދެ ވަނަ ދަރިއަކު ލިބެން އުޅޭތީ އެވެ.\nކަރީނާ ދެވަނަ ކުއްޖަކަށް ބަލިވެ އިންކަން ޔަގީން ކޮށްދީ ސައިފް އާއި އޭނާގެ ފަރާތުން މިހާރު ވަނީ ރަސްމީ ބަޔާނެއް ނެރެފަ އެވެ.\n"އަހަރެމެންގެ އާއިލާ އަށް އިތުރު މެހެމާނަކު އަންނަން އުޅޭ ކަމުގެ އުފާވެރި ޚަބަރު ހެޔޮ އެދޭ އެންމެންނާ ހިއްސާ ކޮށްލަން. އަބަދުވެސް އަހަރެމެންނަށް ދެމުންދާ ލޯތްބާއި ހެޔޮއެދުންތަކަށް ޝުކުރިއްޔާ،" މި ބަޔާނުގައި ބުނެފައި ވެއެވެ.\nކަރީނާ މިހާރު ސޮއި ކޮށްފައި އަދި ކުޅެމުންދަނީ އެންމެ ފިލްމެކެވެ. އެއީ އާމިރު ޚާނާއެކު ކުޅޭ "ލާލް ސިންގް ޗައްޑާ" އެވެ. މި ފިލްމުގެ ބައެއް ފެބްރުއަރީ އާއި މާޗް މަހު އިންޑިޔާގެ ބައެއް ރަށްތަކުގައި ވަނީ ޝޫޓްކޮށްފަ އެވެ. އަދި ފިލްމުގެ ބަތަލު އާމިރު ޚާނާއި ކުރޫން މި ވަގުތު ތިބީ ބާކީ ބައި ޝޫޓް ކުރަން ތުރުކީ އަށް ގޮހެވެ. މި ދަތުރުގައި ކަރީނާ ބައިވެރިއެއް ނުވެ އެވެ.\nފިލްމުން ކަރީނާ ކުޅެން އޮތް ބައި ޝޫޓް ކޮށް ނިމުނީ ކަމެއް ނުވަތަ އެ ބަޔަށް ހަދާނެ ގޮތެއް އަދި ސާފެއް ނުވެ އެވެ. ފަހަރެއްގައި ބަލިވެ އިނދެ ކުރީކޮޅު ވީމަ ކަރީނާ މި އަވަހަކަށް އޭނާ ކުޅެން ޖެހޭ ބައި ފުރިހަމަ ކޮށްލުމަކީ ވެސް އެކަށީގެންވާ ކަމެކެވެ.\n"ލާލް ސިންގް ޗައްޑާ" ރިލީޒް ކުރަން ހަމަޖެހިފައި ވަނީ އަންނަ އަހަރުގެ ޑިސެމްބަރުގަ އެވެ. ވީމާ ކަރީނާގެ ބައި އޭނާ ވިހާ ގަދަވަންދެން ބޭއްވުމަކީ ވެސް ވެދާނެ ގޮތެވެ.


Custamarunnah bodethi offer thakaaeku STO Wholesale Promotion Fashaifi - AO News\nކަސްޓަމަރުންނަށް ބޮޑެތި އޮފަރތަކާއެކު އެސްޓީއޯ ހޯލްސޭލް ޕްރޮމޯޝަން ފަށައިފި\nކަސްޓަމަރުންނަށް ބޮޑެތި އޮފަރތަކާއެކު އެސްޓީއޯ ހޯލްސޭލް ޕްރޮމޯޝަން ފަށައިފިއެވެ.\nމިއީ މިއަހަރުގެ ރަމަޟާން މަހާ ދިމާކޮށް އެކުންފުނިން ހިންގާ އަހަރުގެ ބޮޑު ސޭލް “އެސްޓީއޯ ރަމަޒާން ބާޒާރު 2022″ ގެ ތެރޭގައި ހިމަނައިގެން ކުރިއަށް ގެންދާ ޕްރޮމޯޝަނެކެވެ.\nއެ ކުންފުނިން ބުނީ މި ޕްރޮމޯޝަންގައި ކަސްޓަމަރުންނަށް ލިބޭނެ އޮފަރތަކުގެ ތެރޭގައި ކްރޫގަރ މި އޮފަރގެ ދަށުން، ބައްލަވައިގަންނަވާ 400 ގްރާމް ކްރޫގަރ ޕާސްތާ ނުސާ ޗޮކްލެޓް ސްޕްރެޑް ގެ ކޮންމެ ދެ ކާރޓަން އަށް 400 ގްރާމް ކްރޫގަރ ޕާސްތާ ނުސާ ޑާކް ޗޮކްލެޓް ސްޕްރެޑް ކާރޓަންއެއް ހިލޭ ލިބޭނެ ކަމަށެވެ. އަދި ކްރޫގަރ ޕާސްތާ ނުސާ ޑުއޯ ސްޕްރެޑް – 400ގްރާމް ކާރޓަންއެއް ގަތުމުން ކުރޫގަރ ކޮކޯ ޕައުޑަރ 250ގްރާމް ގެ ކާރޓަން އެއް ހިލޭ ލިބޭނެ ކަމަށެވެ.\nމީގެ އިތުރުން އަލްނޫރު ބައްލަވައިގަންނަވާ އަލްނޫރު ހިކި ކިރު ކޮންމެ ދެ ކާރޓަންއަކަށް ޑާރކް ޗޮކްލެޓް ޕާސްތާ ނުސާ 400 ގްރާމް 1 ކާރޓަން ހިލޭ ލިބޭނެ ކަމަށް ވެސް އެސްޓީއޯ އިން ބުންޏެވެ.\nއޭޕްރިލް 30 ގެ ނިޔަލަށް އެސްޓީއޯ ހޯލްސޭލް ސެންޓަރުގައި ކުރިއަށްދާ މި ޕްރޮމޯޝަންގައި ކޮންމެ 1000ރ އިން މަތީގެ ވިޔަފާރިއަކަށް ކޫޕަންއެއް ލިބޭނެ ކަމަށާއި މީގެ ތެރެއިން ކޮންމެ ހަފްތާއަކު ތިން ނަސީބުވެރިން ހޮވައި ކޮންމެ ފަރާތަކަށް 1500ރ ގެ ގިފްޓް ވައުޗާރ އެއް ދިނުމަށް ނިންމާފައިވާ ކަމަށް އެސްޓީއޯ އިން ބުންޏެވެ. އަދި މުޅި ޕްރޮމޯޝަން ނިމުމުން ތިން ނަސީބުވެރިން ހޮވައި ކޮންމެ ނަސީބުވެރިޔަކަށް ރަށު ޕިކަޕެއް ވެސް ދިނުމަށް ނިންމާފައިވާ ކަަމަށް އެސްޓީއޯ އިން ބުންޏެވެ.\nމި ޕްރޮމޯޝަން ފަށާފައިވާ އިރު، ކަސްޓަމަރުންގެ މެދުގައި މަގްބޫލް އެސްޓީއޯ ރަމަޒާން ބަޒާރު އެސްޓީއޯގެ ހޯމް އިމްޕްރޫވްމަންޓް ފިހާރަތަކާއި ރީޖަނަލް ފިހާރަތަކުގައި 30 އޭޕްރިލް 2022 އާއި ހަމަޔަށް ކުރިއަށްދާނެއެވެ.


މިއަހަރު ދެން ފަތުރުވެރިން އަންނާނެ ކަމަށް ނުބެލެވޭ: ރައީސް ނަޝީދު – Dhen.mv\nމިއަހަރު ދެން ފަތުރުވެރިން އަންނާނެ ކަމަށް ނުބެލެވޭ: ރައީސް ނަޝީދު\nApril 1, 2020 - 3:58 pm\nމިހާރު ދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުން އަންނަ ނުރައްކާތެރި ކޯވިޑް 19 ވައިރަހުގެ ސަބަބުން ދެން މިއަހަރު ނިމުމުގެ ކުރިން ރާއްޖެއަށް ފަތުރުވެރިން އަންނާނެ ކަމަށް ލަފާ ނުކުރެވޭ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nމިއަދުގެ ރައްޔިތުންގެ މަޖިލީހުގެ ޖަލްސާގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ، މިއަހަރަށް ދައުލަތަށް އާމްދަނީގެ ގޮތުގައި ލިބޭނެ ކަމަށް އަންދާޒާ ކޮށްފައިވާ 29.9 ބިލިއަން ރުފިޔާ ލިބޭނެ ކަމަށް ގަބޫލުނުކުރެވޭ ކަމަށެވެ. ސަބަބަކީ އެ އަދަދު ލިބޭނީ ރާއްޖެއަށް ފަތުރުވެރިން ބަރާބަރަށް އައިސްގެން ކަމަށް ވެސް ރައީސް ނަޝީދު ފާހަގަކުރެއްވިއެވެ.\nދައުލަތަށް ޓެކުހާއި އާމްދަނީ ކުރިއަށް އޮތް ތަނުގައި ލިބޭނީ ވަރަށް މަދުން ކަމަށާއި އެކަން ވިސްނަން ޖެހޭ ކަމަށް ވެސް ރައީސް ނަޝީދު ވިދާޅުވިއެވެ.